text:
ཞིན་ཧྭ་གསར་འགྱུར་ཁང་གི་གློག་འཕྲིན་ལྟར། ཉིན་ཤས་གོང་། སྡོད་ཁང་སྤྱི་གསོག་མ་དངུལ་ལམ་ལུགས་བརྟན་པོའི་ངང་འཁོར་སྐྱོད་ཐུབ་པ་དང་འཇལ་སྤྲོད་གསོག་འཇོག་བྱེད་མཁན་ལས་བཟོའི་ཁེ་དབང་ཁྲིམས་ལྟར་སྲུང་སྐྱོང་བྱ་ཆེད། སྡོད་ཁང་དང་གྲོང་ཁྱེར་གྲོང་གསེབ་འཛུགས་སྐྲུན་པུའུ་དང་། ནོར་སྲིད་པུའུ། མི་དམངས་དངུལ་ཁང་། སྤྱི་བདེ་པུའུ་སོགས་སྡེ་ཚན་བཞིས་《སྒྲིག་འགལ་ངང་སྡོད་ཁང་སྤྱི་གསོག་མ་དངུལ་ལེན་པའི་བྱེད་སྤྱོད་བཅོས་སྒྲིག་གི་ལས་དོན་སྤེལ་རྒྱུའི་སྐོར་གྱི་བརྡ་ཐོ་》བཏང་བ་རེད།
ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། རྒྱལ་ཡོངས་ཀྱི་སྡོད་ཁང་སྤྱི་གསོག་མ་དངུལ་ཁོངས་གཏོགས་ཀྱིས་མ་དངུལ་གྱི་ཉེན་ཁ་སྔོན་འགོག་དང་། སྤྱོད་ཚད་ཆེ་རུ་གཏོང་བ། ཞབས་ཞུའི་སྤུས་ཚད་ལེགས་སུ་གཏོང་བ་སོགས་ཐད་ཕན་འབྲས་མངོན་གསལ་དོད་པོ་ཐོན་ཡོད་མོད། འོན་ཀྱང་སྒྲིག་གཞི་དང་མི་སྒེར་ཁ་ཤས་ཀྱིས་བདེན་དཔང་དཔྱད་ཡིག་རྫུན་བཟོ་དང་སྡོད་ཁང་འཛད་སྤྱོད་ཀྱི་བྱ་སྤྱོད་རྟོགས་བཟོ་སོགས་ཀྱི་བྱེད་ཐབས་ལ་བརྟེན་ནས་སྒྲིག་འགལ་ངང་སྡོད་ཁང་སྤྱི་གསོག་མ་དངུལ་བླངས་པ་དང་། ཐ་ན་སྡོད་ཁང་སྤྱི་གསོག་མ་དངུལ་གཡོ་ལེན་བྱེད་པའི“ཁྲིམས་འགལ་གྱི་ཐོན་ལས་འཁོར་འབྲེལ”ཆགས་ནས་སྡོད་ཁང་སྤྱི་གསོག་མ་དངུལ་དོ་དམ་གྱི་སྒྲིག་ལམ་ཟང་ཟིང་བཟོས་པ་དང་སྡོད་ཁང་སྤྱི་གསོག་མ་དངུལ་ལམ་ལུགས་ཀྱི་རོགས་རེས་རང་བཞིན་དང་འགན་ལེན་རང་བཞིན་ཆུང་དུ་བཏང་ཡོད་པ་རེད།
གནས་ཚུལ་དེ་རིགས་ལ་དམིགས་ཏེ་《བརྡ་ཐོའི་》ནང་སྡོད་ཁང་སྤྱི་གསོག་མ་དངུལ་ལེན་པའི་སྲིད་ཇུས་ཚད་ལྡན་དང་ལེགས་སུ་གཏོང་དགོས་ཤིང་། སྡོད་ཁང་སྤྱི་གསོག་མ་དངུལ་བླངས་ནས་ཁང་གླ་སྤྲོད་རྒྱུར་སྔོན་ལ་རྒྱབ་སྐྱོར་བྱ་རྒྱུ་དང་། ལེན་ཆོག་པའི་དངུལ་གྲངས་ས་གནས་དེ་གའི་ཁང་གླའི་མཐོ་དམན་གཞིར་བཟུང་ལུགས་མཐུན་ངང་གཏན་འཁེལ་དང་དུས་ཐོག་ཏུ་ལེགས་སྒྲིག་བྱ་རྒྱུ། སྡོད་ཁང་སྤྱི་གསོག་མ་དངུལ་བླངས་ནས་འཇལ་སྤྲོད་གསོག་འཇོག་བྱ་ཡུལ་ལམ་ཡང་ན་ཐེམ་ཁུངས་གནས་ཡུལ་ནས་སྡོད་ཁང་དཀྱུས་མ་དང་པོ་ཉོ་བ་དང་སྒྱུར་བཀོད་སྡོད་ཁང་གཉིས་པ་ཉོ་རྒྱུར་གཙོ་གནད་ཐོག་རྒྱབ་སྐྱོར་བྱ་རྒྱུ། སྡོད་ཁང་སྤྱི་གསོག་མ་དངུལ་བླངས་ནས་ཁང་ཚོང་རྒྱག་པ་དང་གླགས་འཚོང་བྱེད་རྒྱུ་གཏན་འགོག་བྱ་རྒྱུ། སྡོད་ཁང་སྤྱི་གསོག་མ་དངུལ་འཇལ་སྤྲོད་གསོག་འཇོག་བྱས་པའི་ལས་བཟོ་དང་ཚན་པའི་དབར་ངལ་རྩོལ་གྱི་འབྲེལ་བ་མཚམས་འཇོག་བྱས་ཚེ། སྔོན་ལ་མི་སྒེར་གྱི་རྩིས་ཁྲའི་ལས་སྒོ་ཡོངས་བཀག་དགོས། རྩིས་ཁྲའི་ལས་སྒོ་བཀག་རིང་ཡུལ་གཞན་དུ་སྡོད་ཁང་སྤྱི་གསོག་མ་དངུལ་གྱི་རྩིས་ཁྲ་གཞན་དག་བཟོ་བ་དང་འབྲེལ་བར་མཚམས་མི་ཆད་པར་ལོ་ཕྱེད་ཡན་འཇལ་སྤྲོད་གསོག་འཇོག་བྱས་ཚེ། ཡུལ་གཞན་དུ་སྤོ་སྒྱུར་སྦྲེལ་མཐུད་ཀྱི་འགྲོ་ལུགས་གཉེར་དགོས། ཡུལ་གཞན་དུ་མུ་མཐུད་འཇལ་སྤྲོད་གསོག་འཇོག་བྱས་མེད་པའི་རིགས་རྩིས་ཁྲའི་ལས་སྒོ་བཀག་ནས་ལོ་ཕྱེད་སོང་རྗེས་གཞི་ནས་སྡོད་ཁང་སྤྱི་གསོག་མ་དངུལ་ལེན་ཆོག་ཅེས་བཏོན་ཡོད། 《བརྡ་ཐོའི་》ནང་ས་གནས་ཁག་གིས་གོང་གི་བླང་བྱ་གཞིར་བཟུང2018ལོའི་ཟླ་བ་དྲུག་པའི་ཟླ་མཇུག་གོང་ས་གནས་དེ་གའི་སྲིད་ཇུས་ཚད་ལྡན་དང་ལེགས་སྒྲིག་ལས་དོན་ལེགས་སྒྲུབ་བྱེད་དགོས་ཞེས་བཏོན་ཡོད།
སྡོད་ཁང་སྤྱི་གསོག་མ་དངུལ་ལེན་པ་དང་ཞིབ་བཤེར་གྱི་འགྲོ་ལུགས་ལེགས་སུ་གཏོང་ཆེད། 《བརྡ་ཐོའི་》ནང་སྡོད་ཁང་སྤྱི་གསོག་མ་དངུལ་འཇལ་སྤྲོད་གསོག་འཇོག་བྱེད་མཁན་ལས་བཟོས་འཇལ་སྤྲོད་གསོག་འཇོག་བྱ་ཡུལ་དུ་རང་སྡོད་སའི་ཁང་པ་བོགས་མར་ལེན་པའམ་ཡང་ན་ཉོ་སྒྲུབ་བྱས་པ་དང་། རང་སྡོད་སའི་ཁང་པའི་དངུལ་བུན་མ་སྐྱེད་འཇལ་བ། རྒན་ཡོལ་ཞུ་བ་སོགས་བྱས་ནས་སྡོད་ཁང་སྤྱི་གསོག་མ་དངུལ་ལེན་རྒྱུའི་རེ་འདུན་ཞུ་སྐབས་ཞིབ་བཤེར་འགྲོ་ལུགས་སྔར་བས་སྟབས་བདེ་རུ་གཏོང་བ་དང་། སྡོད་ཁང་སྤྱི་གསོག་མ་དངུལ་ལེན་པའི་ལས་སྒོ་དྲ་ཐོག་ནས་བློ་འདྲི་བྱེད་ཆོག་པའི་ལས་དོན་ཧུར་ཐག་སྒྲུབ་པ། དྲ་ཐོག་ཏུ་ཞིབ་བཤེར་དང་ལས་སྒོ་གཉེར་རྒྱུ་ཁྱབ་གདལ་ཤུགས་ཆེན་གཏོང་བ། ཞིབ་བཤེར་དུས་ཚད་ཐུང་དུ་གཏོང་བ་བཅས་བྱེད་དགོས། འཇལ་སྤྲོད་གསོག་འཇོག་བྱེད་མཁན་ལས་བཟོའི་སྡོད་ཁང་སྤྱི་གསོག་མ་དངུལ་ལེན་པའི་རེ་འདུན་ཞུ་ཡིག་ཆ་ཚང་པོ་ཡོད་པ་དང་ཞིབ་བཤེར་བྱས་ནས་ནོར་འཁྲུལ་མེད་པ་གཏན་འཁེལ་བྱུང་ཚེ་འཕྲལ་དུ་སྒྲུབ་དགོས། རེ་འདུན་ཞུ་ཡིག་ལ་སྔར་བས་ཞིབ་བཤེར་བྱེད་དགོས་པའི་རིགས་བདག་སྤྲོད་བྱས་པའི་ཉིན་དེ་ནས་བརྩིས་པའི་ཉིན་3ནང་ཚུན་དུ་སྒྲུབ་ཚར་བ་བྱེད་དགོས། མི་གཅིག་གིས་གཉེན་སྒྲིག་འབྲེལ་བ་ཐེངས་མང་བསྒྱུར་ནས་ཁང་པ་ཉོས་པ་དང་། མི་མང་པོས་ཁང་པ་གཅིག་ཉོ་ཚོང་ཐེངས་མང་བྱས་པ། ཡུལ་གཞན་དུ་ཁང་པ་ཉོས་པ། ལྷག་པར་དུ་ཐེམ་ཁུངས་གནས་ཡུལ་མིན་པ་དང་འཇལ་སྤྲོད་གསོག་འཇོག་བྱ་ཡུལ་མིན་པའི་ཡུལ་དུ་ཁང་པ་ཉོས་པ། བཟའ་ཟླ་མིན་པའམ་ཡང་ན་ཐད་ཀའི་གཉེན་ཚན་མིན་པའི་གཉེན་ཉེ་དང་མཉམ་དུ་ཁང་པ་ཉོས་པ་སོགས་བྱས་ནས་སྡོད་ཁང་སྤྱི་གསོག་མ་དངུལ་ལེན་རྒྱུའི་རེ་འདུན་ཞུས་རིགས་སྡོད་ཁང་འཛད་སྤྱོད་བྱ་སྤྱོད་དང་བདེན་དཔང་དཔྱད་ཡིག་ངོ་མ་ཡིན་མིན་ཞིབ་བཤེར་ནན་པོ་བྱེད་དགོས་ཞེས་བླང་བྱ་བཏོན་ཡོད།
ཡིད་རྟོན་ཤོར་བའི་རིགས་ལ་མཉམ་དུ་ཆད་པ་གཅོད་ཆེད། 《བརྡ་ཐོའི་》ནང་སྒྲིག་འགལ་ངང་སྡོད་ཁང་སྤྱི་གསོག་མ་དངུལ་བླངས་པའི་འཇལ་སྤྲོད་གསོག་འཇོག་བྱེད་མཁན་ལས་བཟོར་སྡོད་ཁང་སྤྱི་གསོག་མ་དངུལ་དོ་དམ་ལྟེ་གནས་ཀྱིས་མི་དེའི་ཡིད་རྟོན་ཤོར་བའི་ཟིན་ཐོ་འགོད་རྒྱུ་དང་ཆབས་ཅིག་མི་སྒེར་གྱི་རྩིས་ཁྲ་དང་མཉམ་དུ་སྤོ་སྒྱུར་བྱ་རྒྱུ། དངུལ་སྨར་བླངས་པའི་རིགས་ལ་དུས་བཀག་ནང་དངུལ་གྲངས་ཚང་ངང་ཕྱིར་སློག་བྱེད་དགོས་པའི་བཀའ་གཏོང་རྒྱུ་དང་དུས་བཀག་ངེས་ཅན་ཞིག་ནང་མི་དེའི་སྡོད་ཁང་སྤྱི་གསོག་མ་དངུལ་ལེན་པ་དང་དངུལ་བུན་གཡར་བའི་ལས་སྒོར་ཚོད་འཛིན་བྱ་རྒྱུ། དུས་ཚད་ཡོལ་ཡང་དངུལ་གྲངས་ཚང་ངང་ཕྱིར་སློག་མ་བྱས་ཚེ། ཡིད་རྟོན་ཤོར་བའི་བྱེད་སྤྱོད་ཚབས་ཆེན་ལ་བརྩིས་ནས་བཅའ་ཁྲིམས་དང་ཁྲིམས་སྲོལ་ལྟར་འབྲེལ་ཡོད་དོ་དམ་སྡེ་ཚན་ལ་ཡིད་རྟོན་ཤོར་བའི་ཆ་འཕྲིན་ཞུ་འབུལ་བྱས་ཏེ་མཉམ་དུ་ཆད་པ་གཅོད་རྒྱུ། ལས་ཁུངས་དང་། བྱ་གཞག་ཚན་པ། གཞུང་ཁོངས་ཁེ་ལས་བཅས་ཀྱི་འཇལ་སྤྲོད་གསོག་འཇོག་བྱེད་མཁན་ལས་བཟོར་སྒྲིག་འགལ་ངང་སྡོད་ཁང་སྤྱི་གསོག་མ་དངུལ་བླངས་པའི་གནས་ཚུལ་ཚབས་ཆེན་ཡོད་ཚེ། མི་དེ་ཡོད་སའི་ཚན་པར་བརྡ་ཁྱབ་གཏོང་རྒྱུ་བཅས་བཏོན་ཡོད། །
རྩོམ་སྒྲིག་པ། ཀླུ་མོ་མཚོ།


c: text/html

text:
“མི་+སྙན་ངག་=སྙན་ངག་པ་” རེད།
འོན་ཀྱང་དངོས་ཡོད་འཚོ་བའི་ནང་དུ་ཨང་རྩིས་དེ་དེ་འདྲའི་སྟབས་བདེ་ཞིག་མ་རེད། ང་ཚོའི་མི་མང་པོ་ཞིག་སློབ་འབྲིང་དང་མཐོ་སློབ་འགྲིམས་སྐབས་“སྙན་ངག་པ་”ཆགས་འགྲོ་བ་དང་། དེ་ནས་འཚོ་བ་དངོས་ནང་ཞུགས་ཏེ། ལས་ཀ་ཐོབ་པ་དང་བཟའ་ཟླ་བརྙེད་པ། བྱིས་པ་བཙའ་བ་སོགས་ཀྱི་མཇུག་ཏུ། དེ་འདྲའི་སྙན་ངག་པ་ཕལ་མོ་ཆེ་སྙན་ངག་པ་མིན་པར་གྱུར་འགྲོ། དེར་བརྟེན་གོང་གི་སྟབས་བདེའི་ཨང་རྩིས་དེ་
“མི་+སྙན་ངག་=སྙན་ངག་པ - འཚོ་བ་= མི”རེད། དེར་བརྟེན་སློབ་གྲྭའི་རྩོམ་གཞུང་ཁག་ཏུ་འཚོ་བའི་ཉམས་མྱོང་ནི་རྩོམ་རིག་གི་འབྱུང་ཁུངས་རེད་ཅེས་བསྐྱར་ཟློས་ཡང་ཟློས་སུ་བཤད་པ་དེ། དོན་དུ་འཚོ་བའི་ཉམས་མྱོང་ནི་རྩོམ་རིག་གི་གཤེད་མ་ཡིན་ཞེས་བརྗོད་ཆོག་པ་ལྟ་བུར་གྱུར།
གོང་གསལ་གནད་དོན་དེའི་ཐོག་ནས། དགའ་སྣང་ཡོད་པ་ཙམ་གྱིས་སྙན་ངག་པར་གྱུར་དཀའ་ལ། འབྲི་སྟངས་ཤེས་པ་ཙམ་གྱིས་སྙན་ངག་འཁྱོངས་དཀའ་བ་དེ་གསལ་བར་མཚོན་པ་ཡིན། དོན་དུ་སྙན་ངག་དང་མི་གཞི་མཉམ་དུ་བསྲེས་ཏེ་སྙན་ངག་པ་ཁོ་རང་སྙན་ངག་དང་། དེའི་སྙན་ངག་དེ་ཉིད་དུ་གྱུར་མཚམས་དོན་དམ་གྱི་སྙན་ངག་པ་ཞེས་བརྗོད་ཆོག་པ་འདྲ་ཞིང་། ངག་ལ་དབང་འབྱོར་ཁ་སྒང་བསམ་གཏན་རྒྱ་མཚོ་ནི་དེ་འདྲའི་སྙན་ངག་པ་ཞིག་རེད་ཅེས་ཁོ་བོས་སྨྲ་བར་སྤོབས།
ཁ་སྒང་བསམ་གཏན་རྒྱ་མཚོ་ལགས་ཐོག་མར་ཕྲན་ཤེས་རིག་ལས་ཁུངས་ཀྱི་རྩོམ་སྒྲིག་པ་བྱེད་སྐབས་མཇལ་ཞིང་། སྐབས་དེར་ཁོང་སློབ་ལོ་ཡོལ་བའི་བོད་མི་གསར་འབྱོར་བ་ཚོར་དམིགས་བསལ་གྱི་སློབ་སྦྱོང་གོ་སྐབས་སྤྲོད་ཡུལ་ཤེས་རབ་དགའ་ཚལ་སློབ་གླིང་དུ་དགེ་རྒན་གནང་གི་འདུག དེ་དུས་ངེད་གཉིས་འབྲེལ་འདྲིས་ཟབ་མོ་གང་ཡང་བྱུང་མེད་རུང་ཁོང་གིས་ཕྲན་ལ་ཤེས་རིག་དུས་དེབ་ནང་པར་སྐྲུན་བྱ་རོགས་ཞེས། སྙན་ངག་མེ་ལོང་མའི་རྒྱན་ཁག་གི་ཁྱད་པར་ཞིབ་པར་གསལ་བའི་རྩོམ་ཡིག་ཅིག་གནང་བ་དེ་བློ་ལ་འགྲོ་པོ་བྱུང་།
བར་སྐབས་ཤིག་ནས་བཙན་བྱོལ་སྤྱི་ཚོགས་ནང་དྲ་རྒྱ་དར་ཞིང་། དེ་དང་མཉམ་དུ་རྩོམ་པ་པོ་གསར་པ་མང་པོ་ཞིག་གི་རྩོམ་ཡིག་ཀྱང་ཉིན་རེ་ཉིན་རེར་ཐོན་ཡོང་། དེ་དག་གི་ནང་ནས་སྙན་ངག་གི་ཕྱོགས་ནས་གྲངས་འབོར་དང་སྤུས་ཚད་གཉིས་ཀ་ལེགས་པ་ཞིག་ནི་“འབའ་སྲས་”ཀྱི་སྙན་ངག་རེད། འོན་ཀྱང་“འབའ་སྲས་”སུ་ཡིན་པ་དང་། གང་ན་ཡོད་པ་སོགས་ནི་མ་ཤེས་ལ་རྩད་གཅོད་ཀྱང་མ་བྱས།
ཕྱི་ལོ་ ༢༠༡༡ ལོར་ཁོ་བོ་ཧྥ་རན་སིའི་ཤར་ཕྱོགས་སྐད་ཡིག་དང་རིག་གཞུང་སློབ་ཆེན་དུ་ལས་ཀ་བྱེད་སྐབས། ཉིན་གཅིག་ཉེ་ཁོར་གྱི་ཚོང་ཁང་ཆེན་པོ་ཞིག་ཏུ་རང་མཁོའི་ཅ་དངོས་འགའ་ལ་མིག་མྱུལ་བྱེད་བཞིན་པའི་སྐབས་སུ། རྒྱབ་ཕྱོགས་ནས་ངའི་མིང་ནས་འབོད་མཁན་ཞིག་བྱུང་བ་སུ་ཡིན་སྙམ་ནས་བལྟ་སྐབས་བསམ་གཏན་རྒྱ་མཚོ་ལགས་རེད་འདུག་ཅིང་། ཁོང་ཚོང་ཁང་དེའི་ནང་ཕྱག་ལས་གནང་གི་ཡོད་གསུངས། དེ་ནས་བཟུང་བསམ་གཏན་རྒྱ་མཚོ་ལགས་དང་། ཆབ་བྲག་ལྷ་མོ་སྐྱབས། ཟླ་བ་ཚེ་རིང་ངེད་ཚོ་ཐེངས་ཁ་ཤས་མཉམ་འཛོམས་ཀྱིས་ཞིམ་པའི་ཟས་སྣར་རོལ་ཞོར་རྩོམ་རིག་དང་ལོ་རྒྱུས། ཆབ་སྲིད་སོགས་གླེང་མྱོང་། གླེང་མོལ་གྱི་བརྒྱུད་རིམ་ནང་ནས་ངས། ཚོང་ཁང་ནང་དུ་ལས་ཀ་བྱེད་མཁན་གྱི་ཁ་སྒང་བསམ་གཏན་རྒྱ་མཚོ་དང་། དྲྭ་ལམ་དུ་སྙན་ངག་སྣ་མང་སྤེལ་མཁན་གྱི་“འབའ་སྲས་”གཉིས་མི་གཅིག་ཡིན་པ་ཤེས།
སྙན་ངག་པ་རྗིམ་ མོར་རི་སོན་(Jim Morrison)གྱིས་
“ངའི་སྙན་ངག་གིས་གང་ཞིག་མངོན་འགྱུར་ཡོང་བར་དམིགས་ཡོད་ཚེ། དེ་ནི་སྐྱེ་བོ་རྣམས་ཀྱི་མཐོང་རྒྱ་དང་ཚོར་རྒྱའི་ཚད་བཀག་ལས་གྲོལ་བར་བྱེད་རྒྱུ་དེ་ཡིན” (If my poetry aims to achieve anything, it's to deliver people from the limited ways in which they see and feel.) ཞེས་གསུངས་ཡོད།
ཁ་སྒང་བསམ་གཏན་རྒྱ་མཚོ་ལ་མཚོན་ན་གསུང་འདི་ནི་ཤིན་ཏུ་ནས་འབྱོར་བ་ཞིག་རེད་སྙམ། ཐེངས་གཅིག་ངས་ཟས་སྟོན་སྟབས་བདེ་ཞིག་ཏུ། བསམ་གཏན་རྒྱ་མཚོ་དང་ཟླ་བ་ཚེ་རིང་། ནོར་བུ་བཅས་བོས། ཟ་མ་ཟོས་ཚར་རྗེས་ང་ཚོ་ཉེ་ཁོར་གྱི་གླིང་ཁ་ཞིག་ཏུ་སོང་ཞིང་། འགྲོ་ཞོར་འགྲོ་ཞོར་དུ་བསམ་གཏན་རྒྱ་མཚོ་ཡུལ་ལྗོངས་དང་སྤྲིན་པ་སོགས་ལ་ལྟ་བཞིན་སྙན་ངག་གིས་བཟི་འགོ་ཚུགས། ང་ཚོ་ལ་མཚོན་ན་ཁོར་ཡུག་ཡོད་ཚད་རྒྱུན་ལྡན་ཏེ་“ཚད་བཀག་”ཅན་ཡིན་རུང་། བསམ་གཏན་རྒྱ་མཚོར་དེ་ཚོ་ཚང་མ་བཀག་རྒྱ་ལས་གྲོལ་བ་རེད། འདི་ལྟར་བསམ་གཏན་རྒྱ་མཚོས་སྙན་ངག་བྲིས་འོང་བ་རེད། འདི་ལྟར་འབའ་སྲས་ཀྱིས་སྙན་ངག་གྱེར་འོང་བ་རེད། ཁོང་གི་སྙན་ངག་འབྲི་ས་ནི་རྒྱས་སྤྲོས་ཅན་གྱི་གློག་ཀླད་དེ་འདྲ་མ་ཡིན་པར། ལག་ཐོགས་ཁ་པར་རང་ཡིན་པ་དང་། སྙན་ངག་འབྲི་བའི་ཁོར་ཡུག་ཀྱང་ལྗོངས་བཀོད་མཛེས་ཤིང་ཁུ་སིམ་པའི་ས་གནས་དག་མིན་པར། ནམ་རྒྱུན་རང་ཉིད་འཚོ་གནས་བྱེད་སའི་ཁོར་ཡུག་སྟེ། མེ་འཁོར་དང་སྤྱི་སྤྱོད་རླངས་འཁོར། ཁྲོམ་གཞུང་། གླིང་ཁ། རང་ཁྱིམ་སོགས་རེད།
བསམ་གཏན་རྒྱ་མཚོས་སྙན་ངག་འབྲི་བ་ཙམ་མ་ཡིན་པར། རྒྱུན་དུ་ལས་ཞོར་དུ་དྲ་ལམ་བརྒྱུད་སྙན་ངག་འཁྲིད་པ་དང་། སྙན་ངག་གི་དུས་དེབ་རྩོམ་སྒྲིག་བྱེད་པ། སྐད་འཕྲིན་ནང་བོད་གཞིས་བྱེས་གཉིས་ཀྱི་སྙན་ངག་པའི་བར་དུ་བགྲོ་གླེང་གོ་སྒྲིག་བྱེད་པ། པེ་རི་སིའི་གཟའ་མཇུག་བོད་སྐད་སློབ་གྲྭའི་བོད་ཕྲུག་ཚོར་དང་བླངས་ངང་བོད་ཡིག་ལོ་ནས་ལོ་བསྟུད་དེ་སློབ་པ་སོགས་བོད་མི་ཤེས་ཡོན་ཅན་ཞིག་དང་བོད་ཀྱི་སྙན་ངག་པ་ཞིག་གི་འགན་ཁུར་བཞིན་འདུག་ལ། རང་གི་ཁྱིམ་དུའང་། ཕྲུ་གུ་ཚོར་བོད་སྐད་བོད་ཡིག་དང་ཞལ་འདོན་སློབ་པ་སོགས་ཕ་རྒན་ཆོས་སེམས་ཅན་ཞིག་གི་འགན་ཁུར་བཞིན་པ་ང་རང་གིས་དངོས་སུ་མཇལ།
ང་རང་གི་མཐོང་ཚུལ་ལ། བསམ་གཏན་རྒྱ་མཚོའི་སྙན་ངག་གིས་ཕྱོགས་ཀུན་ནས་བསམ་གཏན་རྒྱ་མཚོ་མཚོན་ཐུབ་འདུག དེ་ནི་ཁོང་གི་སྙན་ངག་གི་གཞི་རྩའི་རིན་ཐང་དེ་རེད། སྙན་ངག་པ་མང་པོ་ཞིག་གིས། རང་མི་འབྲི་བར་གཞན་འབྲི་བ་དང་། མཐོང་ཐུབ་པ་དག་མི་འབྲི་བར་མཐོང་མི་ཐུབ་པ་དག་འབྲི། ཐག་ཉེ་ས་མི་འབྲི་བར། རྒྱང་རིང་ས་འབྲི་ཁུལ་བྱེད། འོན་ཀྱང་མར་བབས་ནས་བཤད་ན། རང་ཉིད་མཚོན་མི་ཐུབ་མཁན་གྱི་སྙན་ངག་པ་ཅིག་གིས། རང་ཉིད་གནས་སའི་ཁོར་ཡུག་དང་སྤྱི་ཚོགས། མི་རིགས། རྒྱལ་ཁབ་ཀྱི་གནས་སྟངས་མཚོན་ཐབས་ནམ་ཡང་མེད།
དབྱིན་ཇིའི་སྙན་ངག་པ་གྲགས་ཅན་ཤལ་ལེ་(Percy Bysshe Shelley)ཡིས་
“སྙན་ངག་པ་ནི་མུན་ནག་གི་ནང་དུ་གནས་བཅས་ཏེ་རང་གི་ཁེར་གནས་ལ་སྤྲོ་བ་སྐྱེད་ཆེད་སྙན་པའི་གླུ་དབྱངས་གྱེར་མཁན་གྱི་འཇོལ་མོ་རེད་”( A poet is a nightingale, who sits in darkness and sings to cheer its own solitude with sweet sounds.)ཅེས་གསུངས་ཡོད།བསམ་གཏན་རྒྱ་མཚོ་ལགས་ཀྱིས་མཚོན་པའི་བོད་ཀྱི་སྙན་ངག་པ་དང་། རྩོམ་པ་པོ། མཁས་པ། མཁས་དབང་མང་པོ་ཞིག་ནུབ་ཕྱོགས་སུ་སླེབས་རྗེས། རང་གི་ཚེ་གང་སྦྱངས་པའི་སྐད་ཡིག་དང་རིག་གཞུང་། རྩོམ་རིག་རྣམས་ཧ་ལམ་བེད་སྤྱོད་བྱེད་ས་མེད་པར་གྱུར། ཉེ་ཁོར་གྱི་སྤྱི་ཚོགས་དང་སྐད་ཡིག རིག་གཞུང་རྣམས་རང་གི་སྐད་ཡིག་རིག་གཞུང་གི་འཁོར་རྒྱུག་ལ་ཆེད་དུ་འཕྱ་མཁན་གྱི་མུན་ནག་ལྟ་བུ་རེད་ལ། མུན་ནག་གི་སྤྱི་ཚོགས་དེའི་ནང་བོད་ཀྱི་རྩོམ་པ་པོ་དང་སྙན་ངག་པ་མང་པོ་ཞིག་གོ་རྒྱུ་མེད་པར་གྱུར། འོན་ཀྱང་བསམ་གཏན་རྒྱ་མཚོས་ཁོར་ཡུག་དེར་མགོ་བསྒུར་ནས་མ་བསྡད་པར། སྙན་ངག་ལ་བརྟེན་ནས་རང་གི་འཚོ་གནས་ལ་དོན་སྙིང་བསྐྲུན་པ་དང་། སྙན་ངག་ལ་བརྟེན་ནས་གཞན་ལ་སྤྲོ་བ་སྤེལ་ཡོད་ལ། ཐ་ན་སྤྱི་ཚོགས་ལ་ཞབས་འདེགས་ཞུས་ཡོད་ཅེས་བཤད་ཆོག
ཁོང་གི་སྙན་ངག་གི་ཚིག་སྦྱོར་བདེ་ཞིང་ཚིག་འགྲོས་སྙན། དཔེ་དོན་འབྱོར་ལ་མཚར་ཉམས་ཆེ། རྒྱུན་དུ་སྲོལ་རྒྱུན་སྙན་ངག་གི་རྩོམ་ཐབས་བཀོལ་ཡང་། གསར་གཏོད་ཀྱི་རྣམ་པ་མེད་པ་མིན། ནང་དོན་ནི་རང་ཉིད་དང་རང་ཉིད་ཀྱི་ཉེ་ཁོར་གྱི་གནས་ཚུལ་དང་དྲན་ཚུལ་གཙོ་བོར་བྱས་ཤིང་། ཕོ་མོའི་འདོད་སྲེད་བརྗོད་བྱར་བྱས་པའང་མི་ཉུང་།
དེང་སང་གཅིག་ནས་བོད་མིའི་ཁྲོད་ཧ་ལམ་བོད་ཡིག་འབྲི་ཤེས་ཚད་ཀྱིས་“སྙན་ངག་”འབྲི་ཁུལ་གྱིས་དོན་དུ་སྙན་ངག་གི་མུ་གེ་བསྐྲུན་པ་དང་། གཉིས་ནས་མཁས་པ་དང་རྩོམ་པ་པོའི་གདན་གྲལ་དུ་ཚུད་པར། ངེས་པར་དཔྱད་རྩོམ་འབྲི་དགོས་པ་དང་། དེ་ཡང་ལོ་རྒྱུས་དང་ཆབ་སྲིད་ཀྱི་དཔྱད་རྩོམ་འབྲི་དགོས་པའི་སྲི་ངན་ལངས་བཞིན་པའི་དབང་གིས་དེང་སང་བོད་ཕྱི་ནང་གཉིས་ཀར་སྙན་ངག་པའི་དབུ་འཕང་དམའ་བའི་སྐབས་རེད། འོན་ཀྱང་ཇི་སྐད་དུ་ཨ་རིའི་སྲིད་འཛིན་རྗོན་ ཀེ་ཎ་ཌེས་(John F. Kennedy)
“དབང་ཆས་སྐྱེ་བོ་ཁེངས་དྲེགས་ཀྱི་ཕྱོགས་སུ་འཁྲིད་དུས། སྙན་ངག་གིས་ཁོར་ཞན་ཆ་དྲན་སྐུལ་བྱེད། དབང་ཆས་སྐྱེ་བོའི་བསམ་རྒྱ་ཆུང་དུ་གཏོང་དུས། སྙན་ངག་གིས་འཚོ་གནས་ཀྱི་སྣེ་མང་རང་བཞིན་དང་ཕྱུག་ཚད་གསལ་འདེབས་བྱེད། དབང་ཆས་རུལ་སུངས་སུ་གྱུར་དུས། སྙན་ངག་གིས་དག་པར་བྱེད་དོ།” (When power leads man toward arrogance, poetry reminds him of his limitations. When power narrows the area of man's concern, poetry reminds him of the richness and diversity of existence. When power corrupts, poetry cleanses.)ཞེས་གསུངས་པ་ལྟར།
དོན་དམ་པའི་སྙན་ངག་ནི་མིའི་རིགས་ཀྱི་ཞན་ཆ་མཐོང་བྱེད་ཀྱི་མེ་ལོང་དང་། མཐོང་རྒྱ་སྐྱེད་བྱེད་ཀྱི་རྒྱང་ཤེལ། བསམ་རྒྱ་སྐྱེད་བྱེད་ཀྱི་ལེགས་བཤད་ཡིན་པས། བསམ་གཏན་རྒྱ་མཚོའམ་འབའ་སྲས་ལྟ་བུའི་སྙན་ངག་པ་དག་གི་རིན་ཐང་རིམ་པས་ཇེ་མཐོར་འགྱུར་ངེས་རེད།
རྒྱ་མཚོར་འབབ་པའི་ཆུ་ཡི་ཐིགས་པ་ཁ་བའི་རྡུལ་ལ་ཐུག་པ་དེས།།
སྙིང་ལ་སིམ་པའི་ངག་གི་སྙན་པ་བླ་སྲོག་བཞུ་བའི་རྒྱུན་རེད་ཟེར།།
སེམས་མེད་ཉི་འོད་ལོ་མང་བགྲོད་ནས་ཆུ་སྐྱེས་འཛུམ་པར་བྱེད་པ་འདིས།།
སེམས་ལྡན་སྙན་ངག་སྲིད་མཐར་སོང་ནས་སྙིང་ཁ་ཐེར་འབུམ་བཞད་ཅེས་སྨྲ།།

robotstxt: allowed

filter: keep


text: ངས་སྐད་ཡིག་སློབ་སྦྱོང་བྱེད་བཞིན་ཡོད- ཨེ་ཏྲ་ལེན་དང་། (Italian) ཧྥ་རིན་ཆི། (French)འཇར་མིན། (German ད་ལྟ་མཐོང་སྣང་ལ། ང་རང་རྒྱ་ནག་ཏུ་ལོག་མི་ཐུབ་པ་འདྲ། དབྱར་ཁ་འདི་ལ། ངས་ཨ་རབ་ (Arabic) ཀྱི་སྐད་ཡིག་སྦྱང་རྒྱུ་ཡིན། ངའི་དམིགས་ཡུལ་ནི་རང་ལོ་སུམ་ཅུ་སླེབས་བར་རྒྱའི་སྐད་ཡིག་དང་དབྱིན་ཡིག་ཚུད་པའི་སྐད་ཡིག་བཅུ་ཁོང་དུ་ཆུད་པར་བྱེད་རྒྱུ་དེ་རེད། ངས་འདི་བྱེད་འདོད་ཡོད། རྒྱུ་མཚན་དེ། སྐད་ཡིག་ནི་གོ་རྟོགས་བྱེད་པར་ཟམ་པ་ཡིན་པ་ངས་ཡིད་ཆེས་གནང་བཞིན་ཡོད། བོད་དང་རྒྱ་ནག་སྐོར་ལ། གལ་སྲིད་རྒྱ་མི་ཕོནཆེན་གྱིས་བོད་ཀྱི་སྐད་ཡིད་བསླབ་ཡོད་པ་དང་བོད་མིས་རྒྱ་ནག་སྐོར་མང་ཙམ་སྦྱང་ཡོད་ཚེ། ང་ཚོ་མི་རིགས་བར་གཅིག་ནས་གཞན་དེ་ལ་གོ་རྟོགས་ལེགས་པོ་ཞིག་འབྱུང་བ་དང་། ང་ཚོས་ཕན་ཚུན་བ་ལ་དེང་སྐབས་ཀྱི་ཉེན་ཁ་དེ་ཞི་བདེ་ངང་རྣམ་པར་རྒྱལ་ ཐུབ་པར་ངས་ཡིད་ཆེས་གཙང་མ་བྱེད་བཞིན་ཡོད། བདུན་ཕྲག་གཅིག་གི་སྔོན་ལ་སྒྲུའུ་ཁུ་ (Duke University) སློབ་གྲྭ་ཆེན་མོའི་ནང་དུ་གནས་ཚུལ་དེ་འདྲ་བྱུང་རྗེས་ང་དེ་བས་ཀྱང་ཚོར་སྣང་ཤུགས་ཆེན་བྱུང་། རྒྱ་མི་དང་བོད་མིའི་རྒྱབ་སྐྱོར་གྱི་སློབ་གྲྭའི་ར་བའི་ངོ་རྒོལ་ཚོའི་བར་བསམ་བློ་གཏིང་ཟབ་ངང་ངས་བར་འདུམ་བྱས་པ་ལ་རྒྱ་མིས་དམའ་འབེབ་དང་འཇིགས་སྣང་སྐུལ་བྱུང་། ངོ་རྒོལ་རྗེས། ང་ལ་དྲ་གནས་ཐོག་འཇིགས་སྐུལ་རྒྱུད་མཐུད་གནང་བ་དང་། ཁ་པར་བཏང་ནས་ཞེད་སྣང་སྐུལ་རྒྱུ་འགོ་བཙུགས། དེ་ནས་གནས་ཚུལ་ཇེ་སྡུག་ཏུ་ཕྱིན། རྒྱ་ནག་ནང་དུ་ངའི་ཕ་མ་གཉིས་ལ་ཡང་འཇིགས་ སྐུལ་བྱུང་བར་བཙན་ཤེད་ཀྱིས་གསང་ཡིབ་ཏུ་འགྲོ་དགོས་བྱུང་། ང་ནི་རང་ཉིད་སྐྱེས་སའི་རྒྱལ་ཁབ་ནང་རྩ་ཡལ་དུ་གྱུར་བའི་མི་ཞིག་ཏུ་གྱུར། དེ་ནི་ཞེད་སྣང་དང་གནས་བཟོད་མི་བདེ་བའི་ཉམས་མྱོང་ཞིག་རེད། ཡིན་ནའང་། ངས་བློ་ཐག་གཙང་བཅད་ཀྱིས་ཧམ་སྤྱོད་དང་འཇིགས་སྐུལ་ལ་གདོང་གཏད་ནས་ཕྱི་རོལ་དུ་སྨྲ་བརྗོད་བྱེད་རྒྱུ་ཡིན། … → མུ་མཐུད་ཀློག


text:
མཆན:༡༽གཤམ་གྱི་གནས་ཚུལ་འདི་བཀག་ཉར་ཁང་དུ་པདྨ་ཚེ་བརྟན་ལ་བདེ་འདྲི་ཐུག་འཕྲད་ལ་འགྲོ་མཁན་བརྫུས་མིང་ལ་ཁཱི་ཁཱི་ཟེར་བས་རྒྱ་ནག༼ཞིན་ལང་རོལ་རྩེད༽ལ་འགྲེལ་བཤད་བྱས་པའི་སྐད་ཆ་དང་། གློག་བརྙན༼ཐར་ལོ ༽བཟོ་སྒྲིག་པ་བསོད་ནམས་རྒྱལ་གྱིས་པདྨ་ཚེ་བརྟན་དང་ཁོང་གི་ཕྱག་རོགས་ནས་གོ་ཐོས། དེ་མིན་སྤྱི་ཚོགས་འབྲེལ་འདྲིས་སྨྱན་བྱད་ཁག་བཅས་ནས་ཕྱོགས་བསྒྲགས་བྱས་པ་ཡིན།
༢༽༠༠༡ ནི་པདྨ་ཚེ་བརྟན་ཕེང་ཨན་ཁུལ་བཀག་ཉར་ཁང་དུ་བཅུགས་དུས་བཙོན་ལྭའི་སྟེང་གི་ཨང་གྲངས་རེད།
འཛིན་བཟུང་གི་བརྒྱུད་རིམ།
ཁཱི་ཁཱི:སྤྱི་ཟླ ༦ ཚེས ༢༥འི་ཉིན་གྱི་དགོང་མོའི་ཆུ་ཚོད ༨ དང་སྐར་མ ༡༥ ཡས་མས་སུ་པདྨ་ཚེ་བརྟན་ལགས་པེ་ཅིང་ནས་ཟི་ལིང་ལ་འཕུར་པའི CZ6269 གནམ་གྲུར་བསྡད་ནས་ཚོ་ཇཱ་པའོ་གནམ་ཐང་ལ་འབྱོར་ཞིང་། དུས་ཡུན་སྐར་མ ༡༥འི་རྗེས་སུ་གནམ་ཐང་གི་བཏང་འཛིན་ཁུལ་ནས་ཕྱིར་ཐོན་དུས། རྒྱབ་ཁུག་གནམ་ཐང་ནང་ལོགས་ཀྱི་རྡོག་ཁྲེས་ལེན་ས་ནས་བརྗེད་པ་གཞི་ནས་ཤེས། དེ་ནས་ལམ་སང་ཕྱིར་རྒྱབ་ཁུག་ལེན་ཆེད་སོང་། སྐབས་དེར་བཏང་འཛིན་ཁུལ་ན་ལྟ་སྲུང་བ་གཅིག་ཀྱང་མེད་སྟབས། པདྨ་ཚེ་བརྟན་ལགས་ཐད་ཀར་རྒྱབ་ཁུག་ལུས་སའི་རྡོག་ཁྲེས་ལེན་སར་སོང་། སྐབས་དེར་ལྟ་སྲུང་བ་ཞིག་གིས་མཐོང་ནས་ཁོང་གི་རྒྱབ་ནས་སྐད་མཐོན་པོས་སོང་མི་ཆོག་ལུགས་དང་ད་དུང་མྱུར་བ་མྱུར་དུ་བཏང་འཛིན་ཁུལ་ནས་ཕྱིར་ཐོན་དགོས་ལུགས་བཙན་བཀའ་བཏང་། དེ་ནས་པདྨ་ཚེ་བརྟན་ལགས་ཀྱིས་གནམ་གྲུའི་འཛིན་བྱང་ལྟ་སྲུང་བ་དེར་སྟོན་ཞོར་དུ་རང་ཉིད་ཀྱི་རྒྱབ་ཁུག་རྡོག་ཁྲེས་ལེན་སར་བརྗེད་པའི་རྒྱུ་མཚན་དང་དེ་ལེན་ཆེད་ཡོང་ཚུལ་གསལ་བཤད་བྱས། ལྟ་སྲུང་བ་དེའི་རྣམ་འགྱུར་དྲག་པོས“འཛིན་བྱང་ཡོད་ཀྱང་སོང་མི་ཆོག”ཅེས་སྐད་ལོག་བྱས་ཤིང་། པདྨ་ཚེ་བརྟན་གྱིས་གོམ་པ་འགའི་མཚམས་སུ་མིག་གིས་མཐོང་འདུག་པའི་རྒྱབ་ཁུག་དེ་བསྟན་ནས། “གན་ངའི་རྒྱབ་ཁུག་རེད། རྒྱབ་ཁུག་བླངས་རྗེས་ང་ལམ་སང་ཕྱིར་ཐོན་ངེས་ཡིན”ཞེས་ཡང་ཡང་བཤད་ཀྱང་ལྟ་སྲུང་བ་དེས་མི་ཉན་པ་མ་ཟད་གནམ་ཐང་ཉེན་རྟོག་པར་ཞུ་གཏུགས་བྱས། སྐབས་དེར་པདྨ་ཚེ་བརྟན་བསུ་ཆེད་ཡོང་མཁན་གཉིས་ཀྱིས་ཀྱང་གང་ལེགས་ཅི་བཟང་གིས་འགྲེལ་བཤད་བྱས་ཀྱང་མ་ཕན། སྐབས་དེར་ཞབས་ཞུ་བ་ཞིག་གིས་རྒྱབ་ཁུག་ཚུར་སྤྲད་པ་དང་། དེ་ནས་ཁོང་ཚོས་གནམ་ཐང་གི་ལྟ་སྲུང་བ་དང་། ཞབས་ཞུ་བ། ཉེན་རྟོག་པ་གསུམ་བཅས་ལ“ད་འགྲིག་སོང་། དོན་དག་གཞན་ཅི་ཡང་མེད། ང་ཚོ་འགྲོ་རྒྱུ་ཡིན”ཞེས་ཞུས་ནས་འགྲོ་གྲབས་བྱས་ཚེ། ཉེན་རྟོག་པས་བདེ་འཇགས་ཁྲིམས་སྲོལ་དང་འགལ་ཡོད་ལུགས་བཤད་ནས་ངེས་པར་དུ་པདྨ་ཚེ་བརྟན་འཛིན་བཟུང་བྱེད་དགོས་ལུགས་བཤད་པ་དང་། ཁོང་ཚོས་གང་ཐུབ་ཅི་ཐུབ་ཀྱིས་གནས་ལུགས་རྒྱུ་མཚན་བཤད་ཀྱང་ཉེན་རྟོག་པས་མི་ཉན་པར། པདྨ་ཚེ་བརྟན་ལ་ལག་ལྕགས་བརྒྱབས་ནས་བཙན་དབང་གིས་ཉེན་རྟོག་ལས་ཁང་དུ་འཁྲིད། དེ་ནས་སང་ཉིན་ཞོགས་པའི་ཆུ་ཚོད་ལྔ་བའི་པར་འདྲི་གཅོད་བྱས་པ་དང་། ཉེན་རྟོག་པས་སྤྱི་བོའི་སྒྲིག་སྲོལ་དཀྲུག་པའི་ཉེས་མིང་བཀལ་ནས་འདྲི་གཅོད་བྱས་པ་དང་། གནས་ལུགས་དང་རྒྱུ་མཚན་བཤད་དུས་ཉེན་རྟོག་པས་པདྨ་ཚེ་བརྟན་གྱི་ཁ་ཤུགས་ལ་མི་འདང་པས། ཉེན་རྟོག་པ་ཚོ་ཐབས་ཟད་ནས‘ཁྱེད་ལྟ་བུའི་གནས་ལུགས་ཤེས་བཞིན་དུ་ཁར་མི་ཉན་མཁན་དག་ནི་ང་ཚོའི་དམིགས་འབེན་གཙོ་བོ་དེ་ཡིན’ཞེས་གནས་ལུགས་མེད་བཞིན་དུ་སྐུར་འདེབས་བྱས།
ཡང་ཁཱི་ཁཱི་ཡིས་ཁ་གསབ་ཀྱི་ཚུལ་དུ་བཤད་རྒྱུར། པདྨ་ཚེ་བརྟན་དང་ཁོང་ཚོའི་བར་ལག་འཛིང་ཁ་འཛིང་རིགས་ཅི་ཡང་མ་བྱུང་བ་དང་། ཁོང་ལ་ལག་ལྕགས་རྒྱག་དུས་ཀྱང་ངོ་རྒོལ་བྱས་མ་སོང་། ཉེན་རྟོག་པ་དེ་ཚོ་ཡོང་ནས་དྲི་བ་སོགས་གཅིག་ཀྱང་མི་འདྲི་བ་མ་ཟད། མ་མཐའ་རྒྱུ་མཚན་ཞིག་ཀྱང་མི་བཤད་པར་ལག་ལྕག་བརྒྱབས་ནས་འཁྲིད་སོང་པ་དང་། པདྨ་ཚེ་བརྟན་གྱི་ནང་མིར་བརྡ་ལན་ཙམ་ཡང་མ་སྤྲད་པས། པདྨ་ཚེ་བརྟན་གྱི་ནང་མིས་ད་དུང་ཡང་གནས་ཚུལ་དེ་ཤེས་རྟོགས་བྱུང་མེད། ཟེར།
ཉིན་ལྔར་བཀག་ཉར།
ཉེན་རྟོག་པ:པདྨ་ཚེ་བརྟན་གྱིས་ཉེན་རྟོག་མི་སྣའི་བཀག་སྡོམ་བསླབ་བྱ་ལ་མི་ཉན་པ་མ་ཟད་བཏང་འཛིན་ཁུལ་ནས་ཕྱིར་ཡང་མི་འགྲོ་བར། མུ་མཐུད་ནས་བཏང་འཛིན་ཁུལ་དུ་ཁ་རྩོད་ཚིག་རྩོད་བྱས་ནས་བསྡད་སྟབས། ཉེན་རྟོག་པས་བཙན་ཤེད་གྱི་དོན་རྐྱེན་བྱུང་ས་ནས་ཕར་ཁྲིད་དེ་བརྟག་ཞིབ་བྱས་པ་དང་། བརྟག་ཞིབ་སྐབས་ལས་འགན་སྒྲུབ་མཁན་ཚོས་སུན་མེད་ངང་རིང་གིས་སློབ་གསོ་དང་སྲིད་ཇུས་ངོ་སྤྲོད་བྱས་ཀྱང་། པདྨ་ཚེ་བརྟན་གྱིས་བརྟག་ཞིབ་ལ་ངོས་ལེན་མི་བྱེད་པའི་མ་ཚད་ཉེན་རྟོག་པའི་དྲི་བར་ལན་ཡང་བཏབས་མེད།
ཉེན་རྟོག་ཕྱོགས་ཀྱིས་པདྨ་ཚེ་བརྟན་གྱི་བྱ་སྤྱོད་དེ་སྤྱི་བོའི་སྒྲིག་སྲོལ་དཀྲུག་པར་ངོས་འཛིན་གྱིས་ཁོང་ལ་ཉིན་ལྔར་བཀག་ཉར་བྱ་རྒྱུ་ཐག་གཅོད་བྱས་ཏེ། པདྨ་ཚེ་བརྟན་ཕེང་ཨན་ཁུལ་འཛིན་སྐྱོང་བཀག་ཉར་ཁང་ལ་བསྐྱལ་བ་ཡིན།
༼ ཡིན་ན་ཡང་། བཀག་ཉར་དཔང་ཡིག་ཡོད་མེད་ད་དུང་གསལ་ཆ་མེད།༽
བཀག་ཉར་ཁང་དུ་ཐུག་འཕྲད།
ཁཱི་ཁཱི:དོན་དག་བྱུང་བའི་མཚན་མོ་དེར། གནམ་ཐད་དུ་བསུ་ཆེད་སོང་བའི་མི་གཉིས་ཀྱི་ནང་གི་གཅིག་གིས་ང༼ ཁཱི་ཁཱི ༽ལ་ཁ་པར་བརྒྱབས་ནས་གནས་ཚུལ་གྱི་བྱུང་སྟངས་གསལ་བཤད་ཞུས་ཤིང་། ཚེས ༢༦ཉིན། ཁཱི་ཁཱི་ཡི་ཉལ་ཆས་སོགས་ཁྱེར་ནས་ཕེང་ཨན་ཁུལ་བཀག་ཉར་ཁང་ལ་བདེ་འདྲི་ཆེད་སོང་བ་དང་། བཀག་ཉར་ཁང་གི་ལས་རེས་ཁང་གི་སྒོ་ཁར་དུས་ཡུན་སྐར་མ་གཉིས་གསུམ་ཙམ་ཐུག་ཐུབ་བྱུང་ལ། སྐབས་དེར་པདྨ་ཚེ་བརྟན་ལ་ལག་ལྕག་བརྒྱབས་ཡོད་པ་དང་། ལག་པའི་སྟེང་རྨ་ཁ་མང་པོ་མཐོང་གི་འདུག
སྨན་ཁང་ལ་བསྐྱལ་བ།
ཁཱི་ཁཱི:བཀག་ཉར་ཁང་གི་མི་སྣ་ཞིག་གིས་ཁོང་ཚར་བཤད་རྒྱུར། “པདྨ་ཚེ་བརྟན་གྱི་བྲང་ཁར་ན་ཟུག་སྐྱེ་བ་དང་། མགོ་ན་བ་སོགས་ཀྱི་ནད་རྟགས་ཡོད་པས་སྨན་ཁང་ལ་སྟོན་དགོས”ཟེར། ད་དུང་བཀག་ཉར་ཁང་གི་མི་སྣ་དེས“ཁྱེད་རང་ཚོ་རང་གིས་སྟོན་དགོས། སྨན་རིན་ཡང་རང་ཉིད་ཀྱི་སྤྲོད་དགོས། སྨན་བཅོས་བྱས་ནས་དྲག་སྐྱེད་བྱུང་རྗེས། མི་མཐུད་ནས་བཀག་ཉར་བྱེད་དགོས”ཟེར།
པདྨ་ཚེ་བརྟན་གྱི་སྙིང་ཁམས་ཧ་ཅང་མི་བདེ་བ་དང་། བྲང་ཁར་ན་ཟུག་སྐྱེ་བ། གཟའ་མིག་དམར་གྱི་མཚན་མོར་ཁྲག་ཚད་ལ་བརྟག་སྐབས། མཐོ་ཤོས ༢༠༠། དམའ་ཤོས ༦༠ ཡིན་ཞིང་། ཁྲག་གི་མངར་ཆའང་ཇེ་མཐོར་ཕྱིན་ཡོད་པས། ལག་པ་གཉིས་སྦྲིད་ནས་ཚོར་བ་མེད་པར་གྱུར་འདུག དེ་མིན་སྨན་པས་བཤད་པ་ལྟར་ན། པདྨ་ཚེ་བརྟན་གྱི་རྒྱབ་དང་ཕྲག་མགོ་སོགས་སུ་རྨ་ཁ་ཡོད་པ་དང་། མཚན་མོར་ན་ཟུག་ལངས་ནས་གཉིད་ཀྱང་མི་ཁུག་པའི་གནས་སྟངས་ཡིན་པ་རེད།
“སྟག་ཁྲིར” བཀྱིགས་ནས་འདྲི་རྩད།
བསོད་ནམས་རྒྱལ:ལས་བྱེད་པས་འགྲེལ་བཤད་གསལ་བཤད་གཅིག་ལའང་མི་ཉན་པར་རྣམ་འགྱུར་དྲག་པོ་བསྟན་པ་དང་། པདྨ་ཚེ་བརྟན་གྱི་གནས་ལུགས་རྒྱུ་མཚན་བཤད་ཀྱང་མི་ཉན་པར། ལམ་སང་ཉེན་རྟོག་པར་གཏུག་པ་དང་། ཉེན་རྟོག་པ་ཡོང་མ་ཐག་གསལ་བཤད་ཙམ་ཡང་མེད་པར་བྱ་ངན་སྤྱོད་ངན་སྟོན་ཞོར་པདྨ་ཚེ་བརྟན་ལ་ལག་ལྕགས་བརྒྱབས་རྗེས། ཁོང་གི་ཕྱགས་རོགས་དང་། ཁ་ལོ་བ་བཅས་ཁོང་རྣམ་པ་གསུམ་གནམ་ཐང་གི་ཉེན་རྟོག་ལས་ཁང་དུ་འཁྲིད་པ་དང་། དེ་རྗེས་ཟི་ལིང་གནམ་ཐང་གི་ཟི་ལིང་ཡན་ལག་ཉེན་རྟོག་ལས་ཁང་ལ་རྩིས་སྤྲད་འདུག
པདྨ་ཚེ་བརྟན་རང་གིས་བཤད་པར་གཞིགས་ན། ཉེན་རྟོག་པས་བཙན་ཤེད་ཀྱིས་ཁོང་གི་ལག་པ་གཉིས་ལ་རྒྱབ་ཏུ་ལག་ལྕགས་བརྒྱབས་པའི་མ་ཚད། ཤུགས་ཆེན་པོས་ཡར་བཀྱགས་ནས་བཟོད་དཀའ་བའི་ན་ཟུག་སྐྱེ་རུ་བཅུག་པ་དང་། གནམ་ཐང་ཉེན་རྟོག་ལས་ཁང་དུ། པདྨ་ཚེ་བརྟན་ལགས་ལྕགས་གཟེབ་ནང་བཅུགས་པ། དེ་ནས་རྒྱའི་སྐད་དུ་ལོ་ཧོ་ཏེང་ཟེར་བའི་རྐུབ་སྟེགས་སྟེང་ཟྭ་བརྒྱབས་རྗེས་དུས་ཡུན་རིང་པོ་ཚ་འདྲི་བྱས་ཡོད་པ་རེད།
རྒྱ་ནག་གློག་བརྙན་འཁྲབ་ཁྲིད་པའི་མཐུན་ཚོགས་ཀྱི་གསལ་བསྒྲགས།
རྒྱ་ནག་གློག་བརྙན་འཁྲབ་ཁྲིད་པའི་མཐུན་ཚོགས་ཀྱི་གསལ་བསྒྲགས་སྤེལ་ནས། གསལ་བསྒྲགས་ནང་རྒྱ་ནག་གློག་བརྙན་འཁྲབ་ཁྲིད་ནི་ལས་རིགས་མཐུན་ཚོགས་ཤིག་ཡིན་པའི་ཆ་ནས། མཐུན་ཚོགས་ཀྱི་ཚོགས་མིའི་བབ་འོས་ཀྱི་ཁེ་དབང་སྲུབ་སྐྱོབ་བྱེད་རྒྱུ་ནི་གཞི་རྩའི་འོས་འགན་ཡིན། མཐུན་ཚོགས་ཀྱིས་དོན་རྐྱེན་དེའི་བྱུང་རྐྱེན་དང་འཕེལ་རིམ་ལ་དོ་སྣང་ཆེན་པོ་བྱས་དང་བྱེད་ཀྱིན་ཡོད། འབྲེལ་ཡོད་སྡེ་ཚན་གྱིས་སྤྱི་ཚོགས་ཀྱི་སེམས་འཚབ་ལ་ཡ་ལན་སྤྲོད་རྒྱུར་འབོད་སྐུལ་ཞུས་པ་ཡིན་ལ། དེའི་ནང་ཉེན་རྟོག་པས་དྲག་ཤེད་བཀོལ་དོན་གྱི་རྒྱུ་མཚན་དང་ཁྲིམས་ལུགས་ལག་བསྟར་སྐབས་ཉེན་རྟོག་པས་ཁྲིམས་སྲོལ་ལྟར་བྱས་ཡོད་མེད། དྲག་པོའི་ལམ་ཁྲིམས་ལག་བསྟར་དང་ཡང་ན་ཚད་ལས་བརྒལ་ནས་ཁྲིམས་ལག་བསྟར་བྱས་ཡོད་མེད་སོགས་ཀྱང་ཐེ་ཡོད་ཅེས་གསལ་བསྒྲགས་ནང་བཀོལ་འདུག
སྨྱན་བྱད་དང་། གནད་ཡོད་མི་སྣ་དང་སྤྱི་ཚོགས་ཀྱི་དོ་སྣང་།
གཟའ་ལྷག་པའི་ཉིན་ནས་བཟུང་། རྒྱ་ནག་ནང་རྒྱུགས་ཆེ་བའི་སྤྱི་ཚོགས་སྨྱན་བྱད་རིགས་ཝེ་པོ་དང་སྐད་འཕྲིན་སོགས་དང་། དེ་བཞིན་འཛམ་གླིང་ཡོངས་ན་རྒྱུགས་ཆེ་བའི་ངོ་དེབ་དང་ཊི་ཝེ་ཊིར་སོགས་སུ་བར་མེད་དུ་ཐོན་གྱིན་པའི་གནས་ཚུལ་ཞིག་ནི་བོད་རིགས་འཁྲབ་ཁྲིད་པ་གྲགས་ཅན་སྐུ་ཞབས་པདྨ་ཚེ་བརྟག་ལགས་ཟི་ལིང་གནམ་ཐང་ཉེན་རྟོག་པས་འཛིན་བཟུང་དང་བཀག་ཉར་བྱས་པའི་དོན་རྐྱེན་དེ་རེད། དེ་དང་མཉམ་དུ་མི་སྣ་གྲགས་ཅན་མི་ཉུང་ཞིག་གིས་ཀྱང་ཁོང་ཚོའི་སེམས་འཚབ་བཏོན་འདུག་ལ། དཔེར་ན་རྒན་འཇམ་དཔལ་རྒྱ་མཚོ་ལགས་ཀྱིས “ཉེན་རྟོག་མི་སྣས་ཁྲིམས་ལུགས་ལྟར་ཁྲིམས་སྐྱོང་དང་། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་མི་སེར་གྱི་ཁྲིམས་མཐུན་ཐོབ་ཐང་དང་བདེ་འཇགས་ལ་སྲུང་སྐྱོབ་བྱེད་དགོས” ཞེས་འབོད་སྐུལ་དང་། གླུ་མ་གྲགས་ཧན་ཧོང་ལགས་ཀྱིས། “ངས་ལྟད་མོ་བལྟས་ནས་འདུག་མི་སྲིད” ཅེས་དང་། དེ་བཞིན་དུ་བོད་རིགས་གླུ་མ་གྲགས་ཅན་གཡང་ཕྱུག་འཚོས་གཙོས་པའི་རིག་རྩེད་ཀྱི་སྡེ། དེ་མ་ཡིན་པའི་གཞིས་བྱེས་བོད་རིགས་མི་དམངས་ཀྱིས་རྒྱབ་སྐྱོར་དང་ཐུགས་ཁུར་གནང་ཡོད་པ་དང་། དེ་མིན་རྒྱ་ནག་གི་དྲྭ་ཚིགས༼ཚེ་ཞིན་དྲྭ་ཚིགས༽དང་དབྱིན་ཇིའི༼བྷེ་བྷེ་སེ༽། ཨ་རིའི་ནིའུ་ཡོག་དུས་བབ། རོ་འེ་ཊིར་སོགས་སུ་གནས་ཚུལ་བཀོད་འདུག
གཞན་ཡང་། པདྨ་ཚེ་བརྟན་གྱི་དགེ་རྒན་པེ་ཅིང་གློག་བརྙན་སློབ་གླིང་གི་དགེ་རྒན་ཆེན་མོ་སྐུ་ཞབས་ཧིག་ཅན་ལགས་ཀྱིས་ཚེ་ཞིན་དྲྭ་བར “པདྨ་ནི་ཧ་ཅང་གི་མི་གཤིས་ཀ་འཇམ་པོ། གུས་བརྩི་ཅན། འགྲོ་འདུག་སྤྱོད་གསུམ་ལ་རང་ཚོད་རང་ཟིན་ཅན་ཞིག་ཡིན་ལ། ཁོང་གི་ངོ་ན་དུས་ནམ་ཡང་འཛུམ་མདངས་ཀྱིས་ཁེངས་ཡོད། སྐད་ཆ་བཤད་དུས་ཀྱང་སྐད་མཐོན་པོས་བཤད་མི་སྲིད། དེ་འདྲའི་མི་ཀུན་སྤྱོད་ཡག་པོ་ཅན་ཞིག་གིས་ཧོལ་རྒྱུག་བྱས་སོང་ཟེར་ན། ང་ལ་དེར་ཡིད་མེད”ཅེས་བཤད་འདུག
གནས་ཚུལ་ཡོང་ཁུངས་ལྟར་ན། པདྨ་ཚེ་བརྟན་ལགས་ད་དུང་སྨན་ཁང་ནང་སྨན་གསོ་བྱེད་མུས་སུ་ཡིན་པ་རེད།
ཉེན་རྟོག་ལས་ཁང་གི་བཤད་སྲོལ་ལ་གཞིགས་ན། སྨན་ནང་ལས་ཐོན་རྗེས་ཕྱིར་ཕེང་ཨན་ཁུལ་བཀག་ཉར་ཁང་ལ་ལོག་ནས་ཉིན་ལྔའི་བཀག་ཉར་གྱི་ཉེས་ཆད་དེ་འཁུར་དགོས་པ་རེད། ཡིན་ན་ཡང་། གནས་སྟངས་ལ་འགྱུར་བ་ཐེབས་ཡོད་ཀྱང་སྲིད་ལ། གནས་ཚུལ་ཡོང་ཁུངས་ཤིག་གིས་ཉིན་གསུམ་གྱི་བཀག་ཉར་ཉེས་ཆད་ཕྱིར་འཐེན་བྱས་ཡོད་པ་འདྲ།


text:
༢༠༡༣ལོར«རིག་རྩལ་རྒྱང་སྐྱོད»སྒོར་ཕུད་པ་ནས་ད་ལྟའི་བར། ངས་འབེལ་རྩོམ་དང་ཐོར་རྩོམ་རང་བཞིན་གྱི་རྩོམ་ཡིག་བཞི་བཅུར་ཉེ་བ་བྲིས་ཤིང་། བརྗོད་དོན་མི་མཚུངས་པའི་ཁ་ནང་ལྟའི་རྩོམ་ཡིག་རྣམས་ལས། དུས་འདིར་ཅུང་འོས་འཚམས་ཡིན་པའི་རིགས་འགའ་ཕྱོགས་སྒྲིག་གི་མཚན་དོན་ལ«རང་རིག་རང་གསལ»ཞེས་གསོལ་ཡོད། དེ་ནི་ད་ལྟ་ཁྱེད་ཀྱི་ཕྱག་ཏུ་ཐོགས་པའི་དེབ་ཆུང་འདི་ཉིད་དོ།།
བོད་ཡིག་གི་གནས་བབ་ཤིན་ཏུ་སྐྱོ་བའི“དུས་ངན་སྙིགས་མའི”སྒང་ལ། ང་རང་དངུལ་ལོར་གྱི་སྲུང་མར་མ་གྱུར་པར། སྔར་བཞིན་བོད་ཡིག་རེ་གཉིས“ཇེ་མང”གཏོང་མཁན་གྱི་ལུས་བླངས་པ་ནི། ངའི་ཚེ་ཐོག་འདིའི“གཟི་བརྗིད”ཡིན་པ་མ་ཟད། “བོད”ཅེས་པའི་སྣང་ཡུལ་གྱི་ཚོ་པ་འདིར་ཕུལ་བའི་ལག་ལེན་དངོས་ཀྱི་སྦྱོར་བ་སྟེ། ང་ལ་བྱ་གཞག་འདི་བས་ལྷག་པའི་ལག་ལེན་མི་འདུག་ལ། འདི་བས་དཀའ་བའི་ལས་ཤིག་ཡོད་ཚུལ་ཡང་མཐོང་མ་སོང་།
ངས་བྲིས་ཟིན་པའི་ཡི་གེར་ཕྱི་མིག་ལྟ་ཐེངས་རེར། མདུན་གྱི་རྩིས་འཕྲུལ་ལ་མཛུབ་རྩེ་རེག་མི་ཕོད་པར་འགྱུར་ཞིང་། ཡང་རང་གི་སེམས་ལས་ཆད་པའི་དབྱངས་གསལ་གྱི་གཅེས་ཕྲུག་ཚོ་དྲན་ཚེ། རང་དབང་མེད་པར་མནོ་བསམ་གྱི་རྒྱལ་ཁབ་ཏུ་ཕྱིན། ང་ནི་དེར་རྟོག་དཔྱོད་ཀྱི་མཚོན་ཆ་ཐོགས་པའི་ཡུལ་བྱོལ་བ་སྟེ། ཕྱི་ནང་གི་གླིང་ཀ་སྣ་ཚོགས་བློ་ཡིས་བླངས་ནས་རང་གཞན་གྱི་སྲུབས་ལྭ་སྤྲུག་བརྡབས་བཏང་བས། རྟག་ཆད་གང་གིས་མ་གཡོགས་པའི་རང་ཉིད་གཅེར་བུ་མཐོང་ན་བསམས། གང་གི་སླད། བློ་གྲོས་རབ་འབྲིང་ཐ་གསུམ་གྱིས་བཀླག་པའི«རང་རིག་རང་གསལ»བཙའ་བའི་སྟ་གོན་ལ་ཞུགས་པ་ཡིན།
དེབ་འདིའི་མ་ཕྱི་བཅོས་ཞུ་བྱེད་པའི་ཉིན་འདི་གར། ཡང་བསྐྱར་དེབ་གཟུགས་སུ་འཆོས་པར་སོམ་ཉི་ཟ་དགོས་བྱུང་སྟེ། ད་ལྟའི་རང་གི་བསམ་གཞིག་ལ་བརྒྱུས་པའི་གཟུགས་མེད་ཀྱི“ཐོན་སྐྱེད”གང་མང་འདིར་དགོད་མ་ཐུབ་པར་ལྷག་ཚེ། ཁྱེའུ་ཆུང་འདི་ཉིད་ཕྱི་རོལ་དུ་གཏང་བར་སྙིང་ཁམས་ག་ལ་བདེ་མོད། ཡི་གེ་འབྲི་བ་ནི་མི་ཚེའི་ཀློང་ལ་འཐིམ་པའི་འཚོ་བའི་ཆ་ཤས་ཙམ་ལ་གྲུབ་ཀྱི་ཡོད་གཤིས། ངའི་ཚེ་སྲོག་ཕྱོགས་གཞན་མ་ཡལ་བ་དེ་སྲིད། ཡི་གེ་འབྲི་བའི“ལས་བྱ”ཡང་བོར་མི་སྲིད་ཚོད་འདྲ་བས། དེང་གི“ཚོར་དཔྱོད”ཀྱི་ཆད་ལྷག་རྣམས་ཀྱང་རིམ་གྱིས་ཁ་བསྐང་ནུས་པའི་རེ་བ་ལས་ཅི།
མཐར། ངའི་ཡི་གེའི་འཚོ་བར་ཉེ་བའི་ཀློག་པ་བོ་སྤྱི་དང་། བྱེ་བྲག་བརྩེ་བའི་མངའ་ཐང་ཡངས་པའི་ཕུ་བོ་དང་ནང་གྲོགས། སྙིང་ཉེ་མ་བཅས་ལ་བཀའ་དྲིན་ཞུའོ། །
༢༠༡༤.༡༢.༢༧ཉིན།


text:
མཇུག་མཐར་རང་ཉིད་མི་བསླུ་བ་ཞིག་ལ་ཡིད་ཆེས་དང་དད་པ་བརྟན་པོ་ཡོད།
- །
- པ་སངས།, 30 ཟླ་བཅུ་གཉིས། 2016 18:41
- ། རྩོམ་རིག་མེ་ལོང་། གཟུངས་ཕྱུག་སྐྱིད།
སྤྱིར་བཤད་ན་བོད་གཞིས་བྱེས་གཉིས་ཀྱི་བུད་མེད་རྩོམ་འབྲི་མཁན་དག་ནི་སྤྱི་ཚོགས་མི་འདྲ་བ་གཉིས་ན་འཚོ་སྡོད་བྱས་ཡོད་པས་ཕྱོགས་གཉིས་ཀའི་སྤྱི་ཚོགས་འཚོ་བར་བཟུང་བའི་དགའ་འདུན་དང་རེ་སྙེག དེ་བཞིན་དུ་རྩོམ་ཡིག་གི་བརྗོད་སྙིང་སོགས་ཚད་ཐིག་གཅིག་ཏུ་མ་ངེས་པ་ཞིག་རེད།
འདི་ག་ལྷ་ས་རྩོམ་རིག་མེ་ལོང་རྩོམ་སྒྲིག་ཁང་གིས་བཙན་བྱོལ་བོད་ཀྱི་བུད་མེད་རྩོམ་འབྲི་བ་དང་ཀློག་པ་པོ་རྣམས་སུ་བོད་མོ་རྩོམ་འབྲི་བའི་སྐོར་ལ་བཅར་འདྲི་ཞུ་བཞིན་པ་ལས་གཟུངས་ཕྱུག་སྐྱིད་ཀྱིས་དྲིས་ལན་གནང་བ་གཤམ་གསལ་ཏུ་གཟིགས་པར་བགྱིས།
༡ ཁྱེད་རང་རྩོམ་འབྲིའི་ལས་ཀར་ཞུགས་ནས་ད་ལྟའི་བར། རང་ཉིད་ཀྱི་གསར་རྩོམ་དང་འབྲེལ་བའི་དངོས་བྱུང་སྣང་ཚུལ་ཡ་མཚན་པ་དེ་འདྲར་འཕྲད་མྱོང་ངམ།
ལན། ང་ལ་མཚོན་ན་སྣང་ཚུལ་ཡ་མཚན་པ་དེ་འདྲ་གང་ལ་ཡང་འཕྲད་མྱོང་མེད། རང་ཉིད་སྙན་ངག་ལ་དགའ་བའི་བརྒྱུད་རིམ་ནི་མཐར་གཏུགས་ན་ང་རང་ཉིད་ལ་དགའ་སྟངས་ཤིག་ཡིན། དང་ཐོག་ང་ནི་རང་ཉིད་ཀྱི་ཕ་མ་སྤུན་ཉེ་དང་གྲོགས་པོ། དེ་བཞིན་དུ་ཕ་ཡུལ་གྱི་རི་ཆུ་ནགས་གསུམ་དང་སྒོ་ཕྱུགས་ཚུན་ཚད་ལ་དགའ་བ་ཤ་སྟག་ཡོད་པ་གཞིར་བཞག་གི་སྟེང་ནས་རང་གི་དགའ་དུང་གི་ཁ་དོག་སྣ་ཚོགས་ཚོར་བ་བན་བུན་ལ་བསྲེས་ནས་ཚིག་གྲུབ་ཐར་ཐོར་ལ་བྲིས་མྱོང་།
དེ་ལ་ངས་སྙན་ངག་ཅེས་བདག་ཐོབ་ཆེན་པོ་ཞིག་འདོག་པར་མི་སྤྲོ་ལ་དེ་བཞིན་དུ་དགོས་མེད་ཀྱི་རོལ་རྩེད་ལྟ་བུ་ཞིག་ལའང་འདོད་ཀྱིན་མེད། ད་བར་དུ་སྙན་ངག་ཡིན་པར་རློམ་པའི་མི་ཚེའི་འཚོ་བའི་ཁྲོད་ཀྱི་དགའ་སྐྱོ་ཆགས་སྡང་གི་ཚོར་བ་དག་སེམས་སུ་རུམ་ནས་དེ་ལ་རྗོད་བྱེད་ཀྱི་ཐ་སྙད་གསོན་པོ་རེ་བཙལ་ནས་སྦ་གསང་མེད་པར་ཡི་གེར་བཀོད་པ་ཡིན། ངས་འདི་ལྟར་བསམ་སྟེ་སྒྱུ་རྩལ་རྩོམ་རིག་ནི་ཆིག་ལབ་ཀྱི་ལམ་ནས་རང་གི་བསམ་ཚུལ་གཞན་ལ་བཤད་པའི་ཐབས་ལམ་ཞིག་སྟེ། དེ་ལས་རྩོམ་འབྲི་བ་དག་གི་མི་ཚེའི་དང་འཚོ་བར་བཟུང་བའི་དགའ་ཞེན་གྱི་ཆའམ། ཡང་ན་ངོ་ལོག་གི་ཆ་སོགས་ཐད་ཀར་ཀློག་མཁན་དག་ལ་འགྲེམས་སྟོན་བྱེད་པ་ལྟ་བུར་འདོད། འདི་ལྟ་བུའི་ཆིག་ལབ་ཀྱི་སྐད་ཆ་མང་པོ་ཞིག་སྔ་གཞུག་བྱས་ཏེ་ཀ་མད་སུམ་ཅུའི་བླ་སྲོག་ལ་བརྒྱུས་ནས་ཀློག་མཁན་དག་གི་བགོ་སྐལ་དུ་བཞག་མྱོང་ཡོད། སླད་མར་ཡང་སྤྱི་ཚོགས་ཀྱི་འགྱུར་འགྲོས་དང་དཀའ་ངལ་གང་ལ་འཕྲད་ཀྱང་འཚོ་བའི་ཟུར་ངོས་ནས་ཡིག་འབྲུའི་ཚེ་སྲོག་འཚོལ་བར་རེ་ཆད་དང་འཁང་ར་གང་ཡང་མེད་པར་འཇུག་འདོད་པ་ནི་རང་ཉིད་རྩོམ་འབྲིའི་ལས་ལ་འཇུས་པའི་སྣང་ཚུལ་ཙམ་ཡིན།
༢ ཁྱེད་ཀྱིས་ད་ལྟའི་བོད་ཀྱི་རྩོམ་རིག་ལ་ལྟ་སྟངས་ཅི་འདྲ་བཟུང་ཡོད།
ལན། རེད་རེད། སྤྱིར་བཤད་ན་བོད་ཀྱི་རྩོམ་རིག་ཟེར་དུས་དེ་ནི་ཁྱབ་ཁོངས་རྒྱ་ཆེན་པོ་ཞིག་རེད། དེའི་སྐོར་ནས་སྐད་ཆ་ཆེན་པོ་བཤད་རྒྱུ་མེད། ཡིན་ནའང་འདིར་རང་གི་བསམ་ཚུལ་ཙམ་བཤད་ན་བོད་ཀྱི་རྩོམ་རིག་གི་གནས་བབ་དེ་ཕྱིའི་རྣམ་པའི་སྟེང་ནས་སྔོན་ལས་ཅུང་སྣ་མང་ཅན་དང་། དེང་རབས་སྟབས་བདེ་བརྡ་འཕྲིན་གྱི་ཁ་ཕྱོགས་སུ་བསྐྱོད་བཞིན་པའི་ཆ་དེ་ནི་ཡག་ཕྱོགས་ཀྱི་འགྱུར་བ་ཞིག་ཏུ་མཐོང་སོང་། ཡིན་ཡང་དེ་དང་མཉམ་དུ་སྔར་གྱི་རང་སྐྱ་ཐུབ་པའི་བོད་སྐད་ཀྱི་གདངས་དང་ཐ་སྙད་མང་པོ་ཞིག་གི་བླ་སྲོག་བག་ལ་ཞ་བའམ་ཡང་ན་གང་ཞིག་ལ་བོར་བརླག་འགྲོ་བཞིན་པའི་ཕངས་སེམས་ཀྱང་ཡོང་གི་འདུག དཔེར་ན་བོད་ཀྱི་གནའ་རབས་རྩོམ་རིག་ནང་གི་བྱ་ཚིག་གི་རྣམ་པ་སྟོན་པའི་ཚིག་རྒྱན་བཀོད་སྟངས་མང་པོ་ཞིག་ང་ཚོའི་འདོན་ཆོག་དང་མགུར་འབུམ། ཡང་ན་གླིང་སྒྲུང་སོགས་བོད་ཀྱི་ཐུན་མོང་མ་ཡིན་པའི་བསྟན་བཅོས་དག་གི་ཁྲོད་ན་གཟི་མདངས་ལམ་མེར་ཡོད་པ་ལྟར་དམངས་ཁྲོད་རང་བཞིན་གྱི་སྐད་ཆའི་ནང་ན་དེ་དག་ཤ་འདྲིས་པགས་འདྲིས་སུ་གྱུར་ཡོད་ནའང་ད་སྐབས་ཀྱི་རྩོམ་འབྲི་བ་མང་པོ་ཞིག་གིས་རྩོམ་རིག་ཟེར་དུས་བསམ་གཟས་ནས་གཞུང་ལུགས་ཀྱི་སྐད་ཆ་ཆེན་མོ་རེ་དང་ཡང་ན་ཐ་སྙད་ཆེན་པོ་རེ་བཙན་གྱིས་སྒྲིག་ཡོང་བ་ཙམ་ལས་གོང་གི་བོད་སྐད་ཀྱི་གཏིང་ན་ཁ་ཞག་འཁྱིལ་ལེར་ཡོད་པའི་རྒྱུན་སྤྱོད་རྩོམ་རིག་གི་མིང་བརྡ་མང་པོ་ཞིག་སྤྱི་ཡོངས་ནས་བེད་སྤྱོད་བྱེད་སྟངས་ནི་ཁ་ཕྱོགས་གཞན་ལ་འགྱུར་བཞིན་ཡོད་པའི་སྣང་ཚུལ་ཞིག་མཐོང་གི་འདུག དཔེར་ན། དགུང་ཉི་མའི་འོད་མདངས་དལ་ལ་ལ།། དཔོན་བཟང་བོའི་ཞལ་གསུང་དལ་ལ་ལ་ལ།། ཆུ་ཆེན་པོའི་འབབ་རྒྱུན་དལ་ལ་ལ།། ལྟ་བུ་དང་་ཡང་ན་རྫ་མཐོན་པོའི་ཁ་ཆར་ཐུ་ལུ་ལུ།། མྱི་ངན་པའི་གཏམ་ངན་ཐུ་ལུ་ལུ།། མཚོ་ཆེན་པོའི་རླངས་པ་ཐུ་ལུ་ལུ།། དེ་ལྟ་བུ། གཞན་ཡང་། བྱ་རྒོད་དགུང་ན་ཉིལ་ལི་ལི།། དགུན་གྱི་རླུང་དམར་འུ་རུ་རུ།། ཆུ་མོའི་བཞུར་སྒྲ་ཤག་ཤག་ཤག། མཛེས་པའི་འཛུམ་མདངས་ཡ་ལ་ལ།། གར་གྱི་རོལ་མོ་ཁྲོལ་ལོ་ལོ།། ལྟ་བུའི་བྱ་བའི་རྣམ་པ་སྟོན་བྱེད་ཀྱི་ཚིག་རྒྱན་དག་ནི་དུས་རབས་དང་སྤྱི་ཚོགས་ཇི་ལྟར་འགྱུར་ན་ཡང་བེད་སྤྱོད་ཀྱི་ཪིན་ཐང་ཆེ་བའི་གསེར་ཞུན་ལྟ་བུར་མཐོང་བས་དེ་ནི་ཕ་སྐད་ཀྱི་གདངས་ངོ་མ་དང་བོད་རང་གི་ཐུན་མོང་མ་ཡིན་པའི་ཚིག་རྒྱན་རྗོད་བྱེད་རྨ་མེད་པ་ཞིག་ཏུ་ངོས་འཛིན་བྱེད་ཀྱིན་ཡོད། ངས་འདི་ལྟར་བསམ་སྟེ་མི་རིགས་ཤིག་གི་རྩོམ་རིག་ཟེར་དུས་དེ་ལ་ལུས་སྲོག་གཉིས་ཡོད་པའི་དབང་དུ་བཏང་ན་དེའི་བསམ་བློའམ་བརྗོད་བྱ་ནི་སྲོག་ཡིན་ལ། སྐད་བརྡ་དང་དེ་ཇི་བཞིན་དུ་མཚོན་བྱེད་ཀྱི་ཡི་གེ་ནི་དེའི་རྣམ་པ་སྟོན་བྱེད་ཀྱི་གཟུགས་ལྟ་བུ་རེད།དེ་བས་བོད་ཀྱི་རྩོམ་རིག་ལ་མཚོན་ན་དེ་གཉིས་ཀྱི་གང་ཡིན་ཡང་མེད་དུ་མི་རུང་བ་ཞིག་རེད། ཁ་སང་དེ་རིང་མི་མང་པོ་ཞིག་གིས་སྔ་མའི་ཕྱོགས་སུ་བརྩོན་ལེན་བྱེད་ཀྱིན་ཡོད་མོད། ཕྱི་མ་ནི་ཅུང་ཉམས་རྒུད་དུ་འགྲོ་བཞིན་ཡོད་པའི་ཚུལ་དུས་རྒྱུན་མཐོང་ཡོང་གི་འདུག་ལ།
མདོར་ན་ལད་ཟློས་ཀྱི་ཆ་དང་གཞན་འགྱུར་གྱི་ཆ་སོགས་ཉེན་ཁ་མང་པོ་ཞིག་མཐོང་ཡོང་གི་འདུག
༣ རང་སྐད་དང་གཞན་སྐད་ཐུན་མོང་གི་ངོས་ནས་བལྟས་ན། བོད་ཀྱི་བུད་མེད་ཀྱི་རྩོམ་འབྲིའི་སྤུས་ཚད་ཇི་འདྲ་ཞིག་ཏུ་མཐོང་གི་ཡོད།
ལན། ངས་རང་སྐད་དང་གཞན་སྐད་ཐུན་མོང་གི་སྟེང་ནས་བོད་ཀྱི་བུད་མེད་རྩོམ་འབྲིའི་སྤུས་ཚད་ལ་བསྡུར་ཞིབ་བྱེད་མྱོང་མེད་ལ་དེ་ནི་ང་ལྟ་བུ་ཞིག་གིས་བྱེད་ཐུབ་པ་ཞིག་ཀྱང་མ་རེད། ཡིན་ནའང་རང་གི་བསམ་ཚུལ་ཙམ་བཤད་ན་སྤྱིར་བྱ་དངོས་གང་འདྲ་ཞིག་ཡིན་ཡང་རྣམ་པ་དང་ཚད་ཐིག་སོགས་ནམ་ཡང་གཅིག་ཏུ་ཡོང་མི་སྲིད་པ་བཞིན་དུ། བོད་མོ་རྩོམ་འབྲི་བ་དག་གི་བློ་གྲོས་དང་རྣམ་དཔྱོད་ཡང་ཚད་གཞི་གཅིག་ལ་མི་ཡོང་བའི་དབང་གིས་དེ་དག་གི་རྩོམ་ཡིག་ལ་ཡང་འབྲི་ཐབས་ཀྱི་ཆ་དང་སྒྱུ་རྩལ་གྱི་ཆ་ནས་སྣ་མང་ཅན་དང་ཐུན་མོང་མ་ཡིན་པའི་རང་རང་སོ་སོའི་ཁྱད་ཆོས་ཡོད་ངེས་པས། དེ་ལ་སྤུས་ཚད་ཟེར་ན་རེད་གང་ལྟར་རྣམ་པ་མི་འདྲ་མང་པོ་ཡོང་སྲིད་པ་ཞིག་དང་ཡོད་འོས་པ་ཞིག་ཀྱང་རེད་བསམ།
དེ་བས་ན་བོད་མོ་རྩོམ་འབྲི་བ་དག་གི་གཅིག་མཚུངས་མ་ཡིན་པའི་གཤིས་ཀ་དང་མི་ཚེའི་ལྟ་སྟངས། འཚོ་བ་དང་བརྩེ་དུང་ལ་བཟུང་བའི་དགའ་ཕྱོགས་སོགས་ནི་ཧ་ཅང་སྣ་མང་ཡིན་པས་དེ་ནི་ནམ་ཡང་ཚད་བཟུང་མེད་པ་ཞིག་ཏུ་མཐོང་བཞིན་ཡོད། འདིར་བཤད་འདོད་པ་ནི་བོད་མོ་རྩོམ་འབྲི་བ་དག་གི་རྩོམ་འབྲིའི་སྤུས་ཚད་ནི་མེད་པ་ནས་ཡོད་པ་དང་ཡོད་པ་ནས་སྣ་མང་ཅན་དུ་འགྲོ་བཞིན་ཡོད་པར་ཡིད་ཆེས་དང་རེ་བ་ཡོད། དེ་མིན་ང་རང་ཡིན་ན་དུས་རྒྱུན་འཚོ་བའི་ཁྲོད་ནས་རང་གི་མྱོང་བ་དངོས་ཀྱི་དགའ་སྡུག་གི་ཚོར་བ་རེ་སྙན་ངག་ལ་འབྲི་བར་བརྩོན་ཁུལ་བྱས་མྱོང་བ་ཙམ་ལས་ཆེད་དུ་བོད་མོ་རྩོམ་འབྲི་བ་དག་གི་རྩོམ་ཡིག་ལ་བསྡུར་ཞིབ་དང་དབྱེ་ཞིབ་བྱེད་པའི་ལས་ཀར་འཇུ་མྱོང་མེད། ངས་བལྟས་ན་དེ་ནི་རྩོམ་རིག་དཔྱད་བརྗོད་པའམ་ཡང་ན་རྩོམ་རིག་གཞུང་ལུགས་སྨྲ་བ་དག་གི་བགོ་སྐལ་དུ་འཇོག་འོས་པ་ཞིག་རེད།
༤གཞིས་བྱེས་གཉིས་ཀྱི་བུད་མེད་རྩོམ་མཁན་རྣམས་ཀྱི་རྩོམ་འབྲིའི་རྨང་གཞི་ལ་མ་འདྲ་བ་ཅི་ཞིག་མཐོང་སོང་།
ལན། སྤྱིར་བཤད་ན་བོད་གཞིས་བྱེས་གཉིས་ཀྱི་བུད་མེད་རྩོམ་འབྲི་མཁན་དག་ནི་སྤྱི་ཚོགས་མི་འདྲ་བ་གཉིས་ན་འཚོ་སྡོད་བྱས་ཡོད་པས་ཕྱོགས་གཉིས་ཀའི་སྤྱི་ཚོགས་འཚོ་བར་བཟུང་བའི་དགའ་འདུན་དང་རེ་སྙེག དེ་བཞིན་དུ་རྩོམ་ཡིག་གི་བརྗོད་སྙིང་སོགས་ཚད་ཐིག་གཅིག་ཏུ་མ་ངེས་པ་ཞིག་རེད། མདོར་ན་སྤྱི་ཚོགས་འཚོ་བའི་ཟུར་ངོས་རེ་རེ་ནས་སྦྱོང་བརྡར་སྤྲད་པའི་བློ་སྦྱོང་གི་ཆ་དང་། མི་རིགས་གཞན་གྱི་རིག་གནས་མི་འདྲ་བས་ཤུགས་རྐྱེན་ཐེབས་སྟངས། ཡང་ན་འཚོ་བར་གདམ་གསེས་བྱེད་སྟངས་སོགས་ཕྱོགས་མང་པོ་ཞིག་ནས་གཅིག་འདྲ་མིན་པས་དེ་དག་གི་རྩོམ་འབྲིའི་རྨང་གཞི་ཡང་ཚད་ཐིག་གཅིག་ཏུ་ངོས་འཛིན་གྱིན་མེད།
༥བོད་ཀྱི་རྩོམ་རིག་ལས་ཁྱེད་རང་ལ་ཆེས་གལ་ཆེ་བའི་ཐོབ་བྱ་ཅི་ཞིག་རེད་དམ།
ལན། ངས་ནམ་རྒྱུན་འདི་ལྟར་བསམ་བཞིན་ཡོད་དེ་བོད་ཀྱི་རྩོམ་རིག་ཟེར་ན་རེད་གང་ལྟར་དེ་ལ་སྤྲོ་བའི་སེམས་ཁམས་འདི་ལས་ང་ལ་ཆེས་གལ་ཆེ་བའི་ཐོབ་བྱ་ཞིག་ཐོབ་པ་ནི། ད་ལྟའི་བར་དུ་སྤྱི་ཚོགས་མ་འདྲ་བ་དང་འཚོ་བའི་གནས་སྟངས་སོགས་མང་པོ་ཞིག་ལ་འགྱུར་ལྡོག་གང་མང་བྱུང་ཡོད་ཀྱང་རང་ཉིད་ཀྱིས་འཁྱོངས་མི་འཁྱོངས་བར་མ་བལྟས་པར་དེ་ཉིད་ལ་དགའ་དུང་ངོ་མ་ཞིག་བཟུང་ནས་དེ་ལ་ཚད་མཐོན་པོས་རེ་བ་དང་ཡིད་ཆེས་བཅོལ་མྱོང་ཡོད། འདི་ལྟར་སྒྱུ་རྩལ་རྩོམ་རིག་གི་བླ་སྲོག་དང་དྲང་བདེན་དངོས་ལ་རེ་བ་གསར་བ་མང་པོ་ཞིག་གིས་འཚོལ་སྙེག་དང་ཧུར་ཐག་བྱས་མྱོང་ཡོད་པ་ལྟར་སླད་མར་ཡང་དེ་ལ་འབད་འབུངས་དང་རྩོལ་བ་བྱ་ཐུབ་ཚེ། དེ་ཡིས་མཇུག་མཐར་རང་ཉིད་མི་བསླུ་བ་ཞིག་ལ་ཡིད་ཆེས་དང་དད་པ་བརྟན་པོ་ཡོད། ང་ལ་མཚོན་ན་འདི་ལས་ལྷག་པའི་ཐོབ་བྱ་གཞན་ཞིག་མེད་དོ།
༦ རང་ཉིད་ངོ་སྤྲོད་མདོར་སྤྲོད་མདོར་བསྡུས་ཤིག་བྱེད་རོགས།
ལན། ངའི་དངོས་མིང་ལ་གཟུངས་ཕྱུག་སྐྱིད་དང་། པིར་མིང་ལ་མགར་བཟའ་འམ་གཡུ་ཆུང་སོགས་སུ་འབོད། མདོ་སྨད་མཚོ་སྔོན་མང་རྫོང་ཚ་ནག་སྡེ་བར་སྐྱེས། བོད་ཀྱི་ >དང་བོད་རང་གི་ཐུན་མོང་མ་ཡིན་པའི་དམངས་ཁྲོད་རྩོམ་རིག་ལ་སྦྱངས་གོམས་ལས་རྩོམ་རིག་ལ་དགའ་བའི་བག་ཆགས་ཟབ་མོ་བཞག སྔ་ཕྱིར་བོད་ཕྱི་ནང་གཉིས་སུ་དུས་དེབ་དང་ཚགས་པར། དྲ་ཚིགས་སོགས་སུ་སྙན་རྩོམ་གཙོས་རྩོམ་ཡིག་མང་པོ་སྤེལ་མྱོང་། ཕྱི་ལོ་ ༡༩༩༩ ལོར་བོད་ཀྱི་བུད་མེད་སྙན་ངག་དེབ་ཐོག་མ >ཞེས་པ་པར་སྐྲུན་འགྲེམས་སྤེལ་བྱས། ཕྱི་ལོ་ ༢༠༠༡ ལོར་ས་ཆེན་གྱི >ཞེས་པའི་རྩོམ་ཡིག་ལ་མཚོ་སྔོན་ཁྲིམས་ལུགས་ཚགས་པར་ཀྱི་བྱ་དགའ་ཐོབ་མྱོང་། ཕྱི་ལོ་ ༢༠༠༤ ལོར་སྙན་ངག་དེབ >ཞེས་པ་པར་བསྐྲུན་འགྲེམས་སྤེལ་བྱས། ཕྱི་ལོ་ ༢༠༠༨ ལོར་སྙན་ངག་དེབ་  >དང་ལྷུག་རྩོམ་དེབ >ཞེས་པ་གཉིས་པར་བསྐྲུན་འགྲེམས་སྤེལ་བྱས། ཕྱི་ལོ་ ༢༠༡༡ ལོར་སྤུན་ཟུང་བུ་མོ་བཞི་དང་མཉམ་དུ་བརྩམས་པའི་སྙན་ངག་གཅེས་བསྡུས་ >ཞེས་པ་པར་བསྐྲུན་འགྲེམས་སྤེལ་བྱས་ཡོད། གཞན་ཡང་དེང་རབས་བོད་ཀྱི་སྙན་ངག་ཕྱོགས་བསྒྲིགས >དང་ >ལོ་ངོ་ཉི་ཤུ་འཁོར་བའི་ལེགས་རྩོམ་ཕྱོགས་བསྒྲིགས་དང་ལོ་ངོ་ཉི་ཤུ་འཁོར་བའི་ >གྱི་ལེགས་རྩོམ་ཕྱོགས་བསྒྲིགས། བོད་ཀྱི་བུད་མེད་སྙན་རྩོམ་ཕྱོགས་བསྒྲིགས་ >དང་  >སོགས་སུ་སྙན་ངག་ལེགས་གྲས་སྐོར་ཞིག་འདེམས་བཀོད་བྱས་ཡོད། ཉི་ཧོང་གི་  >ཞེས་པའི་དེབ་ནང་དུ་སྙན་ངག་འདེམས་བཀོད་བྱས་ཡོད་ལ། དེ་བཞིན་དུ་རྒྱ་གར་གྱི་དུས་དེབ་  >ཞེས་པའི་ནང་དུ་ཡང་སྙན་ངག་འདེམས་བཀོད་བྱས་ཡོད།
དུས་དེབ་སྙན་རྩོམ་ཁ་ཤས་ཕ་རན་སི་དང་དབྱིན་ཇི། ཉི་ཧོང་དང་ར་ཤི་ཡ། རྒྱ་ནག་སོགས་ཀྱི་ཡིག་གེར་བསྒྱུར་ཡོད། ད་ལྟ་ཨོ་གླིང་རྒྱ་མཚོའི་མཐའ་རུ་མི་ཚེའི་སྐྱིད་སྡུག་གི་འཚོ་བ་ཞིག་ལ་འཇུ་ཞོར་རང་མོས་ཀྱི་རྩོམ་འབྲི་ལ་གཞོལ་མུས་སུ་ཡོད།
ཕྱི་ལོ་ ༢༠༡༦ ཟླ་ ༡༢ ཚེས་ ༢༩ ཉིན།


text:
༄༅།།ཆེས་མཐོའི་མི་དམངས་ཁྲིམས་ཁང་གིས་བསྟན་དོན་བསྡུ་ལེན་དང་བཤིག་སྤོ་ནི་སྔར་བཞིན་སྤྱི་ཚོགས་
འགལ་ཟླའི་གཅིག་སྡུད་ཀྱི་ཁྱབ་ཁོངས་ཡིན་པ།
གསར་འགྱུར་སྤེལ་དུས། (2018ལོའི་ཟླ་ 05ཚེས་17ཉིན། 10:22) (རྩོམ་སྒྲིག་འགན་འཁུར་པ། བསྟན་འཛིན།)
མི་དམངས་དྲ་བའི་འཕྲིན། ཟླ་5ཚེས་15ཉིན། ཆེས་མཐོའི་མི་དམངས་ཁྲིམས་ཁང་གིས་མི་དམངས་ཁྲིམས་ཁང་གི་བསྡུ་ལེན་དང་བཤིག་སྤོའི་དཔེ་མཚོན་གྱོད་གཞིའི་གསར་འགྱུར་བརྡ་གཏོང་ཚོགས་འདུ་འཚོགས་ཤིང་། ཆེས་མཐོའི་མི་དམངས་ཁྲིམས་ཁང་གི་སྲིད་འཛིན་ཐིང་གི་དིང་ཀྲང་ཧོང་ཡུང་ཝུའེ་ཡིས། གྲོང་གསེབ་ཀྱི་མཉམ་སྡེབ་ས་ཞིང་དང་། གྲོང་ཁྱེར་གྱི་གཞུང་ཁོངས་ས་ཆའི་ཐོག་གི་ཁང་པ་གང་ཞིག་བསྡུས་རུང་། ཚང་མ་དཔལ་འབྱོར་འཕེལ་རྒྱས་དང་གྲོང་ཁྱེར་འཛུགས་སྐྱོང་དང་དམངས་འཚོ་འགན་སྲུང་དང་འབྲེལ་བ་ཡོད་པས། ས་གནས་སྲིད་གཞུང་གིས་བསྡུ་ལེན་དང་བཤིག་སྤོའི་ལས་འགན་ལེགས་སྒྲུབ་ཡག་པོ་བྱས་ནས་འཛུགས་སྐྲུན་རྣམ་གྲངས་ལ་དུས་ཐོག་ཏུ་ས་ཆ་སྤྱོད་རྒྱུ་ཡོང་བའི་འགན་ལེན་དང་དཔལ་འབྱོར་མཆོང་སྐྱོད་ལྟ་བུའི་འཕེལ་རྒྱས་ཡོང་བར་སྐུལ་འདེད་གཏོང་དགོས་ལ། ས་ཆ་བསྡུ་ལེན་བྱ་ཡུལ་མང་ཚོགས་ཀྱི་ཁྲིམས་མཐུན་ཁེ་དབང་འགན་ལེན་དང་སྤྱི་ཚོགས་ཀྱི་ཞི་མཐུན་བརྟན་ལྷིང་སྲུང་སྐྱོང་ཡག་པོ་བྱེད་དགོས། མི་དམངས་ཁྲིམས་ཁང་གིས་བསྡུ་ལེན་དང་བཤིག་སྤོའི་གྱོད་གཞི་ཐག་གཅོད་ཡག་པོ་བྱེད་པའི་དོན་སྙིང་གལ་ཆེན་ངོས་འཛིན་གང་ལེགས་བྱས་ནས། གཞུང་དྲང་དང་དྲང་བདེན་གྱི་ཁྲིམས་སྐྱོང་ཁོར་ཡུག་ཅིག་གཏོད་རྒྱུ་དེ་ཁྲིམས་འཛིན་ལས་ཀའི་ཤུགས་རྒྱག་སར་བྱ་རྒྱུ་དང་། གྲོང་ཁྱེར་འཕེལ་རྒྱས་གཏོང་རིང་། སྤྱི་པའི་ཁེ་ཕན་དང་བདག་དབང་སྲུང་སྐྱོང་དབར་གྱི་འབྲེལ་བ་ཐག་གཅོད་ཡག་པོ་བྱས་ནས། རྒྱུན་གཏན་གྱི་ཐོན་སྐྱེད་དང་འཚོ་བར་མཁོ་བའི་སྒྲིག་ལམ་བཟང་པོ་དང་ཁོར་ཡུག་བརྟན་པོ་ཁྲིམས་བཞིན་སྲུང་སྐྱོང་ཡག་པོ་བྱ་རྒྱུ་ཡིན་ཞེས་བཤད་པ་རེད།


text:
༡༩༥༩ ལོའི་ལྷ་སའི་དོན་རྐྱེན།
ཝང་ལི་ཞོན། འབྲོག་མྱིའི་བསྒྱུར།
ཕྱི་ལོ ༡༩༥༩ ལོའི་ཟླ ༣ར་ལངས་པའི་ལྷ་སའི་དོན་རྐྱེན་གྱི་དབང་གིས་ཏཱ་ལའི་བླ་མས་གཙོས་བོད་མི་ཁྲི་ལ་ཉེ་བ་རྒྱ་གར་དུ་བཙན་བྱོལ་ཆེད་ཕེབས་དགོས་ཐུག་པ་རེད། དོན་རྐྱེན་དེ་བོད་དོན་གྱི་མཚོན་བྱེད་རང་བཞིན་ཅན་ཞིག་ཏུ་གྱུར་ཡོད། དོན་དངོས་སུ་དོན་རྐྱེན་དེའི་སྔོན་དུ། བོད་མིའི་ངེས་མེད་རྒོལ་རྡུང་དམག་འཐབ་ལོ་མང་རིང་བསྟུད་མར་བྱུང་བ་དང་། བོད་མི་ཚོས་རྒྱ་ནག་པ་བོད་ས་ནས་མཐར་སྐྲོད་གཏོང་རྒྱུ་དེ་དམིགས་ཡུལ་དུ་བཟུང་ནས། རྒྱ་ནག་དམར་གཞུང་གི་ལས་ཁུངས་དག་ལ་འཇབ་རྒོལ་དང་རྒྱ་མིའི་ལས་བྱེད་པ་དམར་གསོད་བྱས། རྒྱ་ནག་དམར་གཞུང་གིས་དམག་མི་འབོར་ཆེན་ཆེད་མངག་གིས“ཟིང་འཁྲུག་ཞི་འཇགས”ཞེས་པ་སྤེལ་ནས་ཞིང་ཆེན་བཞིའི་བོད་ཁུལ་དུ་བོད་མིའི་ངོ་རྒོལ་གཙང་སེལ་བྱེད་ཐབས་བྱས།
རྗེས་ལུས་ལག་ཆ་བཟུང་བའི་བོད་མི་ཚོ་རྒྱ་དམར་གྱི་ཚད་ལྡན་དམག་དཔུང་གི་འགྲན་ ཡ་ག་ལ་ཡོང་། ཞིང་ཆེན་བཞིའི་བོད་ཁུལ་དུ་སྤེལ་བའི་རྒྱ་ཆེན་པོའི་བསྐོར་བཅོམ་ལས་ཐར་བའི་ཟིང་འཁྲུག་ངོ་རྒོལ་བ་རྣམས་རིམ་བཞིན་བོད་ལྗོངས་སུ་བྲོས་བྱོལ་ཏུ་འབྱོར་ཞིང་། དེ་དང་ཆབས་ཅིག ཅི་བྱ་གཏོལ་མེད་ཀྱི་འཇིགས་སྣང་ཞིག་ནད་ཡམས་བཞིན་བོད་ལྗོངས་གང་སར་ཁྱབ། མི་དམངས་བཅིངས་འགྲོལ་དམག་གིས“ངོ་ལོག་ཇག་པ་བསྐོར་བཅོམ”དང་བདའ་འདེད་ཀྱིས“ཟིང་འཁྲུག་ཞི་འཇགས”ཟེར་བའང་རྒྱ་བསྐྱེད་ནས་རིམ་བཞིན་བོད་ལྗོགས་སུ་བསླེབས་ཤིང་། སྤྱིར་ན་ཛ་དྲག་ཡིན་པའི་ལྷ་ས་དང་རྒྱ་དམར་གྱི་འགལ་བར་སྐུལ་འདེད་འཕར་མ་ཞིག་ ཐེབས།
ལྷ་ས་དང་པེ་ཅིང་གི་སྦྲང་རྩིའི་ཟླ་བ་དེ་ཞིང་ཆེན་བཞིའི་བོད་ཁུལ་དུ་ཟིང་འཁྲུག་ལངས་པ་དང་མཉམ་དུ་མཇུག་རྫོགས་ཡོད་པ་རེད། ལྷ་སའི་དོན་རྐྱེན་མ་བྱུང་སྔོན། ཕྱོགས་གཉིས་ཀས་ཁ་ལོག་ངོ་ལོག་བསྟན་མེད་མོད། སེམས་ན་རང་རང་གི་རྩིས་འདེད་ཀྱིན་ཡོད། གཅིག་བགྱིས་ན་ལྷ་སས་ཟིང་འཁྲུག་དེ་རྒྱ་དམར་གྱི་གནོན་ཤུགས་ཤིག་ཏུ་གྱུར་རྒྱུའི་རེ་བ་བཅངས་ཡོད་ཀྱང་སྲིད། ཡིན་ན་ཡང་། རྒྱ་དམར་གྱིས་དེ་ལས་བརྙེད་པའི་ངེས་ཤེས་ཤིག་ནི། བོད་ལྗོངས་ལ་བདེ་འཇགས་མཐིལ་ཕྱིན་ཞིག་ཡོངས་དགོས་ཚེ། ངེས་པར་དུ“རྒྱལ་ཁབ་གཅིག་ལ་ལམ་ལུགས་གཉིས”ཞེས་པ་དེ“རྒྱལ་ཁབ་གཅིག་ལ་ལམ་ལུགས་གཅིག”ཏུ་གཏོང་དགོས་པ་དེ་རེད།
སྐབས་དེའི་རྒྱ་དམར་ནང་ཁུལ་གྱི་ཡིག་ཆ་ལྟར་བཤད་ན། “མི་རིགས་འབྲེལ་བའི་གཞི་རྩའི་ལེགས་བཅོས་དེ། མཐར་ཐུག་ན་མི་རིགས་རེ་རེའི་ནང་ཁུལ་གྱི་ངལ་རྩོལ་གྲལ་རིམ་གྱི་བཅིངས་འགྲོལ་གཙང་མར་རག་ལས་ཡོད།”འདུ་ཤེས་འཛིན་སྟངས་ཀྱི་དྲི་མས་སྦགས་པའི་སྐད་ཆ་འདི་ཐད་ཀར་ ཁ་སྐད་དུ་བསྒྱུར་ན་འདི་ལྟ་དེ། བོད་ལྗོངས་དེ་གུང་ཁྲན་ཏང་གི་སྒྲིག་གཞི་རུ་བཅོས་བསྒྱུར་བྱས་ཚེ། ད་གཟོད་བོད་ལྗོངས་ལ་དུས་གཏན་དུ་བཏང་འཛིན་བྱེད་ཐུབ།
ལྷ་སའི་དོན་རྐྱེན་མ་བྱུང་བའི་ཟླ་བརྒྱད་ཀྱི་ཡར་སྔོན། མའོ་ཙེ་ཏུང་གིས་འདི་ལྟ་བུའི་བཀའ་རྒྱ་བཏང་ཡོད།“ བོད་ལྗོངས་སུ་དེ་གར་རྒྱ་ཁྱབ་ངང་ལངས་སྲིད་པའི་ཟིང་འཁྲུག་ལ་གདོང་ལེན་བྱེད་རྒྱུར་གྲ་སྒྲིག་བྱེད་དགོས། ཟིང་ཆ་ག་ཚོད་ཆེ་བ་ལངས་ན་དེ་ཚོད་ཀྱིས་བཟང་། བོད་ལྗོངས་ཀྱི་ངོ་ལོག་ཤོག་ཁག་གིས་རྒྱ་ཁྱབ་ངང་ངོ་རྒོལ་ཟིང་འཁྲུག་སློང་ནུས་ཚེ། དེ་གའི་ངལ་རྩོལ་མི་དམངས་སྔ་ས་ནས་བཅིངས་པ་ལས་འགྲོལ་ཐུབ།”དེ་བཞིན་སྐབས་དེར་རྒྱ་དམར་གཞུང་གི་སྤྱི་ཁྱབ་དྲུང་ཆེའི་འགན་ཁུར་བའི་ཏེང་ཞོ་ཕེང་གིས་བོད་ལྗོངས་དམག་ཁུལ་གྱི་དམག་སྤྱི་ཀྲང་གོ་ཧྭ་ལ། “ཁོང་ཚོར་ཟིང་ཆ་ཆེན་པོ་སློང་གི་ཆིག ཟིང་ཆ་ག་ཚོད་ཆེན་པོ་བསླང་ན་དེ་ཚོད་ཀྱིས་བཅོས་བསྒྱུར་མཐིལ་ཕྱིན་བྱེད་ཐུབ། བཅིངས་འགྲོལ་དམག་ལས་སླ་བས་འཐབ་འཁྲུག་ནང་མ་ཞུགས། ལས་སླ་བོར་དམག་མ་བཀོལ”ཞེས་ལམ་སྟོན་གནང་འདུག
གོང་གི་མའོ་ཙེ་ཏུང་དང་ཏེང་ཞོ་ཕེང་གི་དགོངས་ཚུལ་དེ་དག་ལས་གསལ་བ་ཞིག་ནི། དེ་དུས་རྒྱ་དམར་གྱི་མཐོ་རིམ་དཔོན་རིགས་ཚོ་མཱ་ཆི་ཡ་བེ་ལི༼ Machiavelli ༡༤༦༩ — ༡༥༢༧ ཨེ་ཊ་ལིའི་ཆབ་སྲིད་པ་དང་ལོ་རྒྱུས་སྨྲ་བ། དམིགས་ཡུལ་འགྲུབ་ཆེད་ཐབས་ལམ་ཅི་ཡིན་ལ་མི་ལྟ་བའི་ལྟ་གྲུབ་འཛིན་མཁན་ཞིག་ཡིན་ པས་མིང་ལ་གྲགས། མཱ་ཆི་ཡ་བེ་ལི་རིང་ལུགས་( Machiavellianism )ཀྱང་དེའི་རྐྱེན་གྱིས་གཡོ་ཇུས་ངན་ཐབས་ཀྱི་མིང་ཚབ་ཏུ་གྱུར་ཡོད། — བསྒྱུར་མཁན་གྱི་མཆན། ༽ལྟ་བུའི་སྲིད་ཇུས་ལ་ཕྱོགས་ཡོད་པ་རེད། གནས་ཚུལ་ལ་བཏང་འཛིན་མ་བྱས་པར་དེ་མུར་བཞག་ནས་རྒྱ་ཡན་དུ་འགྲོ་རུ་བཅུག་རྗེས། དེ་ནས་མིང་དོན་ཚུལ་ལུགས་དང་མཐུན་པའི་ངང་དམག་དོན་གྱི་ལམ་ནས་བོད་ས་གནས་སྟོབས་ཤུགས་རྩ་མེད་དུ་བཏང་སྟེ་བོད་ཀྱི་སྲིད་དབང་ལ་བདག་སྐྱོང་དང་། དུས་དེ་ནས་བཟུང་བོད་ལྗོངས་ལ་ཐད་ཀར་དབང་བསྒྱུར་བྱེད་པ།
ཕྱི་ལོ ༡༩༥༨ ལོར་སོན་དུས། བོད་ཁུལ་གྱི་དྲག་པོའི་ངོ་རྒོལ་རིགས་ཧ་ཅང་ཉེན་ཚབས་ཆེ་བའི་རིམ་པར་འཕེལ་ཞིང་ རྒྱས་ཡོད། གཞི་རྒྱ་ཅུང་ཆུང་བའི་བཅིངས་འགྲོལ་དམག་གི་དམག་དཔུང་ཁག་ཁེར་རྐྱང་ངང་ཕྱི་རོལ་དུ་འགྲོ་མི་ཕོད་པ་དང་། རླངས་འཁོར་ལྔ་བརྒྱ་དྲུག་བརྒྱ་དཔུང་སྒྲིག་ནས་གྲུབ་པའི་གཞི་རྒྱ་ཆེ་བའི་དྲག་ ཆས་རླུང་འཁོར་རུ་ཁག་ད་གཟོད་ལྷ་ས་རུ་དངོས་ཟོག་སྐྱེལ་འདྲེན་ཆེད་འགྲོ་ཕོད་པའི་ཚད་ལ་སླེབས་ཡོད་པ་རེད། དེ་བཞིན་དུ་ལྷ་ས་གྲོང་ཁྱེར་ཡང་བདེ་འཇགས་མིན། ཕྱི་ལོ ༡༩༥༩ ལོའི་སྨད་ནས་བཟུང་། ངོ་རྒོལ་དམག་མི་དང་བྲོས་བྱོལ་བ་འབོར་ཆེན་ལྷ་སར་འབྱོར་ནས། ལྷ་ས་གྲོང་ཁྱེར་ཕྱི་ནང་གཉིས་ཀར་སྦྲ་གུར་གྱིས་གང་ཞིང་། ག་ས་གང་དུ་ལག་ཆ་བཟུང་བའི་ངོ་རྒོལ་བས་གང་ནས་ཉེན་རེ་ཞག་རེར་ཟིང་འཚུབ་ཀྱི་གནས་སྟངས་ཇེ་ཆེ་ནས་ཇེ་ཆེར་སོང་། བཀའ་ཤག་སྲིད་གཞུང་གིས་ལྷ་སར་འབྱོར་བའི་ངོ་ལོག་དམག་མི་སྟོང་ཕྲག་མང་པོར་བཏང་འཛིན་བྱེད་མི་ནུས་ཤིང་། ལྷ་སའི་གནས་སྟངས་ལ་གཞིགས་ན་དུས་ཚོད་ཀྱི་སྔ་ཕྱི་ཙམ་མ་གཏོགས་དོན་དག་བྱུང་ རྒྱུ་ཡིན་པ་ཁག་ཐེག་ཡིན་ལ། བྱུང་རྐྱེན་མེ་རྟ་ཞིག་ལ་སྒུག་ཡོད།
ཕྱི་ལོ ༡༩༥༩ ལོའི་ཟླ ༣ ཚེས ༡༠། དེ་སྔའི་འཆར་བཀོད་ལྟར་ན་ཉིན་དེར་ཏཱ་ལའི་བླ་མ་རྒྱ་ནག་དམར་གཞུང་བོད་ལྗོངས་དམག་ཁུལ་དུ་ལྟད་མོར་གཟིགས་ཆེད་ཕེབས་དགོས་མོད། འོན་ཀྱང་། བོད་མིའི་ཁྲོད་རྒྱ་དམར་གཞུང་གིས་གོ་སྐབས་དེར་བསྟེན་ནས ༧གོང་ས་མཆོག་བཙན་ཁྲིད་བྱེད་རྒྱུ་ཡིན་པའི་གནས་ཚུལ་ཞིག་ཁྱབ་ཀྱིན་ཡོད། ཚེས ༡༠འི་སྔ་དྲོར། བོད་མི་དང་བོད་དམག་ཁྲི་བ་ཉེ་བས ༧གོང་ས་མཆོག་གི་ཕོ་བྲང་ནོར་བུ་གླིང་ཀའི་མཐའ་བསྐོར་ནས ༧གོང་ས་མཆོག་རྒྱ་དམར་དམག་ཁུལ་ཏུ་ཕེབས་རྒྱུ་བཀག་འགོག་བྱས། རིམ་བཞིན་གནས་སྟངས་ཇེ་ཆེ་དང་བཏང་འཛིན་མ་ཐུབ་པར་གྱུར་ཞིང་། ཁོང་ཁྲོ་དང་ངར་ལངས་པའི་མི་དམངས་ཀྱིས་གྲོས་ཆོད་དོན་ཚན་བཅུ་བདུན་རྩིས་མེད་དུ་ གཏོང་དགོས་པ་དང་རྒྱ་མི་བོད་ནས་མཐར་སྐྲོད་དགོས་པའི་འབོད་སྐད་བསྒྲགས། དེའི་མ་ཚད་ཁོང་ཚོས་ངོ་ལོག་པར་ངོས་འཛིན་བྱས་པའི་བོད་མི་འགའ་དམར་གསོད་བྱས། རྗེས་སུ་བཙན་བྱོལ་བོད་གཞུང་གིས་ཉི་མ་དེ༼ ཕྱི་ཟླ ༣ ཚེས ༡༠༽བོད་མིའི་གྱིན་ལངས་ཀྱི་ཉིན་མོར་གཏན་ཁེལ་བྱས་ཡོད།
རྒྱ་གར་དུ་བྲོས་བྱོལ་ལ་ཕེབས་པའི་ཐད། ཏཱ་ལའི་བླ་མས་གང་གི་མཛད་རྣམ་ནང་ལྷའི་བཀའ་ལུང་ལྟར་ཐག་གིས་བཅད་ཚུལ་བཀོད་ཡོད། ཕྱི་ཟླ ༣ ཚེས ༡༠འི་དགོང་མོའི་ཆུ་ཚོད་༡༠འི་སྟེང་། གྲྭ་བ་དཀྱུས་མར་བརྫུས་ནས། སྐུ་འཁོར་དང་སྲུང་དམག་དྲུག་བརྒྱ་ལྷག་གི་སྲུང་སྐྱོབ་འོག་ཕྱིར་ཡོང་མེད་པའི་ལམ་ལ་ཆས། ཉིན ༡༤འི་རིང་ལ་ཀླུང་རི་སྒང་བརྒལ་མཐར་བདེ་ལེགས་ངང་རྒྱ་གར་ལ་འབྱོར།
ཏཱ་ལའི་བླ་མ་རྒྱ་གར་དུ་བྲོས་བྱོལ་གྱི་ལམ་བར་དུ། རྒྱ་དམར་གཞུང་གིས་བཀག་འགོག་གཅིག་ཀྱང་བྱས་མེད། དེ་དུས་ཅིང་སུའུ་ཞིང་ཆེན་དམར་ཤོག་དྲུང་ཆེ་ཡིན་པའི་ཞེའུ་ཇ་ཐོན་གྱིས་ཡི་གེར་བཀོད་པ་དང་། རྗེས་སུ་བོད་ལྗོངས་དམག་ཁུལ་གྱི་རྩོམ་པ་པོ་ཅི་ཡུག་ཆོན་གྱི་བརྟག་དཔྱོད་ལྟར་ན། མའོ་ཙེ་ཏུང་གིས་བཀའ་རྒྱ་ལྟར་བཏང་བ་རེད། ཏཱ་ལའི་འཛིན་རྒྱུ་ལས་སླ་མོ་རེད། ཡིན་ན་ཡང་། བཟུང་རྗེས་ཐག་གཅོད་ཇི་ལྟར་བྱེད་དམ། བསད་པ་དང་ཡང་ན་རྨས་ཚེས་གནད་དོན་ཆེན་པོར་གྱུར་བ་མ་ཟད། བོད་མི་ཡོངས་དང་དུས་གཏན་དུ་དགྲ་གཤེད་དུ་གྱུར་བ་རེད། རྒྱལ་སྤྱིའི་གླེང་ཕྱོགས་ལ་བཤད་སྟངས་ཤིག་བརྙེད་དཀའ། ཡང་ཏཱ་ལའི་བོད་དུ་འདུག་གི་བཅུག་ཚེ། རྒྱ་ནག་དམར་ཤོག་གཞུང་གི“དམངས་གཙོའི་གསར་བརྗེ”དང་ཡང་ན“སྤྱི་ཚོགས་རིང་ལུགས་གསར་བརྗེ”གང་ལ་མཚོན་ནའང་འགོག་རྐྱེན་ཞིག་ཡིན། ཁོང་ནི་བོད་མིའི་སྙིང་སྟོབས་གཅིག་ཏུ་བསྡུས་པའི་དབུ་ཁྲིད་ཡིན་པ་མ་ཟད། སྲོལ་རྒྱུན་གྱིས་གནང་བའི་འཇིག་རྟེན་པའི་དབང་ཆ་མཐོ་ཤོས་འཛིན་མཁན་དེའང་ཡིན། ཁོང་གིས་དུས་ནས་དུས་སུ་བླ་ན་མེད་པའི་སྐུལ་བརྡའི་ནུས་པ་སྤྱད་ནས་པེ་ཅིང་ལ་འཇིགས་པ་སྐུལ་ཆོག པེ་ཅིང་ལ་ཁོང་གི་ཐོབ་དབང་མེད་པར་བཟོ་རྒྱུའི་ནུས་ཤུགས་ཡོད་ཀྱང་། བོད་མིའི་སེམས་འགུག་མི་ནུས། དེའི་སྟབས་ཀྱིས། སྐབས་དེའི་ཕན་གནོད་ལ་གཞིག་ནས། ཕུགས་འབྲས་ཆེས་ཡག་ཤོས་དེ་ཏཱ་ལའི་རང་འགུལ་ངང་ཕྱི་ལོག་ཏུ་འགྲོ་རྒྱུ་དེ་ཡིན་པ་རེད། ཕྱོགས་ལ་ལ་ཞིག་ནས་བལྟས་ན། རྗེས་སུ་མའོ་ཙེ་ཏུང་གིས་ལེན་པོའོ་ཕྱི་རུ་བཏང་བའི་རིགས་ལམ་དེ་གོང་དང་གཅིག་མཚུངས་རེད། གཉིས་ཀའི་མ་འདྲ་ས་ནི། ལེན་པོའི་ཡི་གནམ་གྲུ་ལས་དབང་གིས་སོག་ཡུལ་དུ་ཟགས་ནས་མའོ་ཙེ་ཏུང་གིས་ནག་ཉེས་ ཀྱང་འཁུར་མ་དགོས་པར་ཕུགས་ཀྱི་སྐྱོན་ཡང་མེད་པར་ཆགས་པ་རེད། ཏཱ་ལའི་བླ་མ་རྒྱ་གར་དུ་བདེ་མོ་ཐང་པོར་བཞུགས་མུས་སུ་ཡིན་པའི་མ་ཚད། མའོ་ཙེ་ཏུང་གཤེགས་རྗེས་པེ་ཅིང་གྱི་ནུས་ཤུགས་ཅན་གྱི་དགྲ་རུ་ཡང་བསྐྱར་གྱུར་བ་རེད།
ཏཱ་ལའི་བླ་མ་ཡུལ་དང་གྱེར་རྗེས། རྒྱ་དམར་གཞུང་གིས་ཁོང་བཙན་ཁྲིད་བྱས་ལུགས་ཤེད་ཤུགས་ཆེན་པོས་བསྒྲགས་ཡོད། ལོ་ལྔ་ཡི་རྗེས་སུ་ད་གཟོད་ཏཱ་ལའི་བླ་མའི་བོད་རང་སྐྱོང་ལྗོངས་གྲ་སྒྲིག་ཨུ་ ཡོན་ལྷན་ཁང་གི་འགན་འཛིན་གྱི་གོ་གནས་ལས་གནས་དབྱུང་བཏང་ནས་དགྲ་བོ་ཞེས་པའི་མིང་དེ་བཏགས་པ་རེད།
ལྷ་སའི་དོན་རྐྱེན་གྱི་མངོན་གསལ་དོད་མོའི་མཇུག་འབྲས་ཤིག་ནི། རྒྱ་ནག་དམར་གཞུང་གིས་བོད་ཀྱི་སྲིད་དབང་བཟུང་བ་དང་། ལོ་རྒྱུས་སྟེང་རྒྱ་ནག་གིས་ཐོག་དང་པོར་བོད་ཀྱི་བདག་དབང་ལ་བཏང་འཛིན་གཙང་མ་བྱེད་ཐུབ་པ་རེད།
ངེད་དྲ་ཚིགས།


text:
ཟླ་འདིའི་ཚེས་ ༩ དང་ ༡༠ ཉིན་གཉིས་རིང་། ཨ་རིའི་གྲོས་ཚོགས་འོག་མའི་དམངས་གཙོ་ཚོགས་པའི་དབུ་ཁྲིད་ལྕམ་ནེན་སི་པེ་ལོ་སི་མཆོག་གིས་སྣེ་ཁྲིད་འོག ཨ་རིའི་གྲོས་ཚོགས་འཐུས་མི་ ༨ བཞུགས་སྒར་དྷ་རམ་ས་ལར་ཕེབས་པ་དང་། ཚེས་ ༡༠ ཉིན་དྷ་ས་གཙུག་ལག་ཁང་དུ་༧གོང་ས་མཆོག་དབུ་བཞུགས་ཐོག་བོད་མིའི་སྒྲིག་འཛུགས་ཀྱིས་ཨ་རིའི་སྐུ་ཚབ་རྣམ་པར་ཆེ་བསྟོད་མཛད་སྒོ་ཚོགས་པའི་སྟེང་གྲོས་ཚོགས་འཐུས་མི་ ༥ ཡིས་གཏམ་བཤད་གནང་བ་ཧྲིལ་བོ་བཀོད་ཡོད།
ཨ་རིའི་གྲོས་ཚོགས་འོག་མའི་སྤྱི་མཐུན་ཚོགས་པའི་འཐུས་མི་སྐུ་ཞབས་ཇིམ་སེན་སེན་བྷེར་ནར་(Jim Sensenbrenner)ལགས་ཀྱི་གསུངས་བཤད།
ཐུགས་རྗེ་ཆེ། ༸གོང་ས་ཏཱ་ལའི་བླ་མ་མཆོག སྲིད་སྐྱོང་བློ་བཟང་སེང་གེ་ལགས། དེ་བཞིན། འདིར་འདུས་ཡོད་པའི་འཛམ་གླིང་ས་ཕྱོགས་གང་ས་ནས་ཕེབས་པའི་གྲོགས་པོ་གྲོགས་མོ་རྣམ་པར་ཞུ་རྒྱུར། ངའི་མིང་ལ་ཇིམ་སེན་སེན་ཝ་རན་ནར་ཟེར་བ་དང་། ང་རང་ཝེལ་ཀོ་སིན་ས་གནས་ནས་ཡིན། ངས་ཨ་རིའི་གྲོས་ཚོགས་ནང་ལོ་ ༣༨ རིང་ལས་ཀ་བྱས་མྱོང་བ་རེད། ང་དེ་རིང་འདིར་ཨ་རིའི་སྤྱི་མཐུན་ཆབ་སྲིད་ཚོགས་པ་(Republican)ཡི་སྐུ་ཚབ་ཅིག་ཡིན། ང་ད་རེས་འདིར་ཡོང་ཐུབ་པ་ནི་གཟི་བརྗིད་ཅིག་དང་། སྤོབས་པ་སྐྱེ་གཞི་ཞིག་རེད། ངས་འདིར་ཐག་བཅད་དེ་༸གོང་ས་མཆོག་དང་། འདིར་ཡོད་པའི་མང་ཚོགས། དེ་བཞིན། དེ་རིང་གི་མཛད་སྒོ་འདི་ལ་ལྟ་ཉན་བྱེད་བཞིན་པའི་ས་ཕྱོགས་སོ་སོའི་མི་མང་ཚང་མར་ཞུ་རྒྱུར། ཨ་རིའི་གྲོས་ཚོགས་ནང་གི་ཆབ་སྲིད་ཚོགས་པ་སུ་ཡིན་ཡང་༸གོང་ས་མཆོག་ལ་མོས་མཐུན་མི་བྱེད་མཁན་མེད་ལ། ང་ཚོ་༸གོང་ས་མཆོག་ལ་བརྩེ་བ་དང་གུས་བརྩི་ཆེན་པོ་ཡོད་པ་མ་ཟད། བོད་ཀྱི་གནད་དོན་ལའང་སེམས་འཁུར་དང་དོ་སྣང་ཆེན་པོ་བྱེད་ཀྱིན་ཡོད་ལ། རྒྱ་ནག་གཞུང་གིས་ཡུན་རིང་ནས་བཙན་གནོན་དང་གདུག་རྩུབ་བྱེད་བཞིན་པ་དེར་གདུང་སེམས་མཉམ་སྐྱེད་ཞུ་བཞིན་ཡོད།
གལ་སྲིད་ཨ་རིའི་ལོ་རྒྱུས་ལ་བལྟས་པ་ཡིན་ན། ཡུ་རོབ་རྒྱལ་ཁབ་ཁག་གི་མི་མང་པོ་ཨ་རིའི་ནང་གི་རང་དབང་ལ་དགའ་ནས་གནས་སྤོ་བྱས་ཡོད་པ་རེད། ཁོང་ཚོ་སོ་སོའི་རྒྱལ་ཁབ་ནང་ཆོས་དད་རང་དབང་ལ་བཙན་གནོན་བྱས་ཏེ། རང་གི་ཆོས་ལུགས་ལ་རང་གི་འདོད་པ་ལྟར་ཉམས་ལེན་བྱེད་མ་བཅུག་སྟབས། གཞུང་གི་བཙན་གནོན་མེད་ས་ཞིག་ལ་རང་དབང་ཐོག་ཆོས་ལུགས་ཉམས་ལེན་བྱེད་ཆེད་དུ་བྲོས་བྱོལ་དུ་ཡོང་བ་རེད།
གལ་སྲིད་ཁྱེད་ཀྱིས་ཨ་རིའི་མིས་བཟོས་པའི་བཅའ་ཁྲིམས་ལ་བལྟས་ན། བཅའ་ཁྲིམས་ནང་ཆོས་དད་རང་མོས་ལ་གཞུང་དང་གྲོས་ཚོགས་སུས་ཀྱང་བཀག་འགོག་བྱེད་མི་ཆོག་ཅེས་གསལ་པོར་འཁོད་ཡོད་པ་མཐོང་གི་རེད། ང་ཚོའི་ལུང་པས་དེ་འདྲའི་ཁྲིམས་གཏན་འབེབས་བྱས་ནས་ལོ་ངོ་ ༢༢༠ ལྷག་ཕྱིན་ཡོད་པ་རེད་ལ། དེ་ནི་ད་ལྟ་ད་དུང་ང་ཚོས་ལག་ལེན་བསྟར་དང་བསྟར་བཞིན་པའི་ཁྲིམས་ལུགས་ཤིག་ཆགས་ཡོད། མི་སུ་ཞིག་གི་ཆོས་དད་རང་མོས་ལ་རྒྱལ་ཁབ་སུ་ཞིག་གིས་བཙན་གནོན་བྱས་ཏེ་གྱོང་ཕོག་གི་ཡོད་ན། ཨ་རིའི་ཁྲིམས་ལུགས་ནང་མི་དེ་ལ་རྒྱབ་སྐྱོར་དང་རོགས་རམ་བྱེད་ཀྱིན་ཡོད། ང་རང་གི་ཉམས་མྱོང་ཐོག་ནས་བཤད་ནའང་ངའི་མི་ཚེའི་ནང་གི་ལས་ཀའི་བརྒྱུད་རིམ་ཕྱེད་ཀ་ལྷག་ཁྲིམས་ཀྱི་དྲང་བདེན་དང་འབྲེལ་ཡོད་ཐོག་ལ་བྱས་པ་རེད། ངས་གང་ལ་ཁྲིམས་ཀྱི་དྲང་བདེན་མེད་ན། དེ་ལ་རང་དབང་མེད་པ་གསལ་བོར་རྟོགས་སོང་།
དེ་རིང་བོད་ནང་ལ་ཁྲིམས་ཀྱི་དྲང་བདེན་མི་འདུག ཁྲིམས་ཀྱི་ངོས་ནས་བོད་མི་དང་བོད་ཀྱི་སྐད་ཡིག བོད་ཀྱི་ཆོས་དང་རིག་གཞུང་། དེ་བཞིན། ༸གོང་ས་མཆོག་ལ་དྲང་བདེན་བྱེད་ཀྱི་མི་འདུག ངས་གོང་དུ་བརྗོད་པའི་གནད་དོན་དེ་ཐོག་དྲང་བདེན་ཡོད་ན་བོད་ལ་རང་དབང་ཐོབ་ཀྱི་ཡོད། གནད་དོན་དེ་དག་ལ་ང་ཚོ་དང་ཨ་རིའི་གྲོས་ཚོགས་ངོས་ནས་འབད་བརྩོན་བྱེད་བཞིན་ཡོད། དེར་བརྟེན། ཨ་རིའི་གཞུང་ནས་བོད་ཀྱི་རིག་གཞུང་། སྐད་ཡིག་དང་ཆོས་ལུགས་སོགས་སྲུང་སྐྱོབ་ཆེད་འདི་ག་དྷ་རམ་ས་ལར་དངུལ་སྤྲད་དེ་རྒྱབ་སྐྱོར་དང་རོགས་རམ་བྱེད་པར་གོམ་པ་མདུན་སྤོ་བྱེད་བཞིན་ཡོད་ལ། འཛམ་གླིང་གི་ས་ཕྱོགས་གང་སར་གནས་པའི་བོད་མི་ཚོ་ལའང་དེ་ལྟར་རོགས་རམ་བྱེད་ཀྱིན་ཡོད། དེ་ནི་རྒྱ་གཞུང་གི་ངོས་ནས་དུས་ནམ་ཡང་མཚམས་འཇོག་བྱེད་དུ་འཇུག་མ་ཐུབ་པའི་ཨ་རིའི་རྒྱབ་སྐྱོར་ཞིག་རེད་ལ། བོད་ལ་ཁྲིམས་ཐོག་གི་དྲང་བདེན་དང་རང་དབང་མ་ཐོབ་བར་དུ་ཨ་རི་གཏན་དུ་བོད་དོན་གྱི་རྒྱབ་རྩར་ལངས་ཀྱི་རེད། དེ་ནི་མི་ཞིག་གི་ཐོབ་ཐང་གནད་དོན་ལ་ཐུག་ཡོད་པ་མ་ཟད། དེ་ནི་རྒྱ་ནག་གིས་བོད་ལ་དྲག་པོའི་བཙན་གནོན་བྱེད་བཞིན་པའི་གནད་དོན་ལ་ཐུག་ཡོད། གནད་དོན་དེས་མི་མང་གི་གནས་སྟངས་སྟོན་གྱི་ཡོད་ལ། དེས་མི་མང་གི་འདོད་འདུན་ལ་ཤུགས་རྐྱེན་ཐེབས་ཀྱི་ཡོད། མི་མང་གི་འདོད་འདུན་བསྐོང་བའི་ནུས་སྟོབས་འཕེལ་ཐབས་སྐོར་༸གོང་ས་མཆོག་གི་སྐུ་ཚེ་ཧྲིལ་པོར་ལམ་སྟོན་གནང་བ་རེད། གལ་ཏེ་དེ་ཉམས་སུ་བླང་ན་སྤྱི་ཚོགས་ཡོངས་རྫོགས་ཡར་རྒྱས་འགྲོ་གི་རེད།
༸གོང་ས་མཆོག་ལ་ཞུ་རྒྱུར། དེ་རིང་ང་འདིར་བཅར་ཐུབ་པ་ནི་ངའི་གཟི་བརྗིད་ཅིག་ཡིན་བསམ་གྱི་ཡོད་ལ། ༸གོང་ས་མཆོག་གི་དྲུང་ནས་སྐད་ཆ་འདི་འདྲ་བཤད་པའི་གོ་སྐབས་བྱུང་བ་ནི་ངའི་སྤོབས་པ་ཞིག་རེད། ༸གོང་ས་མཆོག་ནི་བོད་མི་གཅིག་པུའི་སེམས་ཤུགས་འཕར་ས་ཙམ་མིན་པར། ཁོང་ནི་འཛམ་གླིང་མི་མང་ཡོངས་ཀྱི་སེམས་ཤུགས་སྐྱེ་ས་ཤིག་རེད། མི་མང་གི་དགའ་མོས་བྱེད་ས་དང་སྙན་གྲགས་ཅན་གྱི་མི་ཁོང་ལྟ་བུ་ཞིག་འཛམ་གླིང་འདིར་རྙེད་དཀའ་མོ་རེད། ངས་འདིར་ཁོང་ཆབ་སྲིད་ཀྱི་དབུ་ཁྲིད་ཅིག་རེད་ཟེར་གྱི་མེད། ངས་འདིར་མི་མང་གི་དགའ་མོས་བྱེད་ས་ལ་ཟེར་གྱི་ཡོད། ༸གོང་ས་མཆོག་ནི་འཇིག་རྟེན་ཡོངས་ཀྱིས་དགའ་བོ་བྱེད་ས་དང་གུས་བརྩི་ཞུ་ས་ཞིག་རེད།
ངས་མཇུག་མཐར་༸གོང་ས་མཆོག་ལ་ཞུ་རྒྱུར། ང་ཚོ་ཨ་རིའི་གྲོས་ཚོགས་ནི་ཁྱེད་ཀྱི་མཉམ་དུ་ཡོད་ལ། ཁྱེད་ཚོ་ཚང་མའི་མཉམ་དུ་ཡོད། དེར་བརྟེན། ཁྱེད་རྣམ་པས་རང་གི་མངོན་འདོད་བསྒྲུབ་ཐུབ་པ་དང་། ཁྱེད་རྣམ་པ་ཕྱིར་བོད་དུ་ལོག་ཐུབ་ནས་རང་གི་ཆོས་ལུགས་ཉམས་སུ་ལེན་པ་དང་། རང་གི་སྐད་ཡིག་རིག་གཞུང་མི་ཉམས་རྒྱུན་འཛིན་དང་། རང་གི་ཕྲུ་གུར་ཤེས་ཡོན་སྤྲོད་ཐུབ་པའི་སྨོན་ལམ་ཡོད། དེ་བཞིན། ཁྱེད་རྣམ་པས་བརྗེད་མི་རུང་བ་ནི་དྲང་བདེན་ཡིན། དྲང་བདེན་ལ་བརྟེན་ནས་རང་དབང་ཐོབ་ཀྱི་ཡོད། ཐུགས་རྗེ་ཆེ།
ཨ་རིའི་གྲོས་ཚོགས་འོག་མའི་འཐུས་མི་སྐུ་ཞབས་ཇིམ་མེག་གྷོ་ཝན་(Jim McGovern)ལགས་ཀྱི་གཏམ་བཤད།
ལྕམ་ནཱན་སི་པེ་ལོ་སི་ལགས་དང་། ཨ་རིའི་གྲོས་ཚོགས་ཀྱི་སྐུ་ཞབས་སེན་ཝེ་རན་ནར། དེ་བཞིན། འདིར་ཆེད་ཕེབས་ངའི་རོགས་པ་སྐུ་ཚབ་འཐུས་མི་ཚང་མར་ཁྱེད་རྣམ་པའི་ལྷད་མེད་སྙིང་སྟོབས་ཅན་གྱི་འགྲོ་བ་མིའི་ཐོབ་ཐང་སྐོར་ལ་ཕྱག་ལས་གནང་ཕྱོགས་དེར་ཐུགས་རྗེ་ཆེ་ཞུ་བ་དང་། ང་རང་ཡང་ཐེངས་འདིར་སྐུ་ཚབ་འཐུས་མིའི་ཆ་ཤས་ཤིག་ཡིན་པར་སྤོབས་པ་སྐྱེ་བཞིན་འདུག བོད་མི་ཚོར་ཞུ་རྒྱུར། ཁྱེད་རྣམ་པས་འཇིག་རྟེན་ལ་ལེགས་སྐྱེས་ཕུལ་བ་དེར་ཐུགས་རྗེ་ཆེ་ཞུ་རྒྱུ་ཡིན་ལ། ༸གོང་ས་མཆོག་འཇིག་རྟེན་འདིར་སྐུ་འཁྲུངས་པ་དེ་ལའང་ཐུགས་རྗེ་ཆེ་ཞུ་རྒྱུ་ཡིན། ཁྱེད་ཀྱིས་ང་ཚོར་མི་བཟང་པོ་ཇི་ལྟར་བྱེད་དགོས་པའི་བསླབ་བྱ་གནང་བྱུང་། ང་ཚོས་ཁྱེད་ཀྱིས་དབུ་ཁྲིད་གནང་ཕྱོགས་དང་། ཞི་བདེ། དྲང་བདེན་ཐོག་ཕྱག་ལས་གནང་ཕྱོགས་སོགས་ལ་བསྟོད་བསྔགས་ཞུ་བཞིན་ཡོད་ལ། ཁྱེད་ཀྱིས་མགྱོགས་མྱུར་ངང་འགྱུར་བ་འགྲོ་བཞིན་པའི་གོ་ལའི་ཚ་དྲོད་ལ་བརྟེན་ཏེ་འཛམ་གླིང་ལ་དཀའ་ངལ་འཕྲད་བཞིན་པའི་གནས་སྟངས་འོག རྩ་ཆེ་བའི་ཁོར་ཡུག་སྲུང་སྐྱོབ་ལ་དབུ་ཁྲིད་གནང་བཞིན་པ་དེར་རྗེས་སུ་ཡི་རངས་ཞུ་བཞིན་ཡོད། ང་ཚོ་ཐེངས་འདིར་དྷ་རམ་ས་ལར་ཡོང་བའི་རྒྱུ་མཚན་ནི། ང་ཚོ་ཁྱེད་ལ་ཡིད་ཆེས་ཡོད་པ་དང་། ཁྱེད་དང་མཉམ་དུ་ལངས་ནས་ཡོད་པ། དེ་བཞིན། ང་ཚོ་སྲིད་སྐྱོང་བློ་བཟང་སེང་གེ་དང་བོད་མི་ཚང་མའི་མཉམ་དུ་ལངས་ནས་ཡོད་པ་སྟོན་གྱི་ཡོད།
དབུ་མའི་ལམ་གྱི་ཐོག་ནས་བོད་ཀྱི་བདེན་དོན་མགྱོགས་མྱུར་ངང་གསལ་ཞིང་། བོད་ལ་མིང་དོན་མཚུངས་པའི་རང་སྲིད་རང་སྐྱོང་ཞིག་ཐོབ་སྟེ། ༸གོང་ས་མཆོག་དང་བོད་མི་ཚང་མ་རང་ཡུལ་བོད་དུ་ལོག་ཅིང་། སོ་སོའི་རིག་གཞུང་དང་གོམས་སྲོལ་སོགས་ལོངས་སུ་སྤྱོད་པ། སྐད་ཡིག་ཉམས་པ་སླར་གསོ་དང་། ཆོས་ལུགས་ཉམས་ལེན་བྱེད་པའི་ཉི་མ་ཞིག་མ་ཤར་བར་དུ་ང་ཚོས་བོད་དོན་ཐོག་ལས་ཀ་བྱེད་རྒྱུའི་དམ་བཅའ་འཇོག་བཞིན་ཡོད།
རྒྱ་ནག་གིས་ལོ་མང་རིང་བོད་ལ་བཙན་གནོན་བྱས་པ་དེས་བོད་ཀྱི་མངོན་འདོད་མེད་པ་བཟོ་ཐུབ་མེད་པ་ཤེས་དགོས་ལ། ༸གོང་ས་མཆོག་དང་ཁོང་གི་ལྟ་གྲུབ་ལ་བོད་མི་དང་འཛམ་གླིང་མི་མང་གིས་དགའ་མོས་བྱེད་བཞིན་པའི་བསམ་བློར་བསྒྱུར་མ་ཐུབ་དེའང་རྒྱ་ནག་གཞུང་གིས་གསལ་བོར་རྟོགས་དགོས།
ཁོང་གི་ལྟ་གྲུབ་ནི་བརྩེ་བ་དང་དྲང་བདེན་རེད། འདི་དག་ལྷན་དུ་འཛོམས་པའི་སྟོབས་ཤུགས་ནི་བཙན་གནོན་དང་དྲག་སྤྱོད་ལས་ཀྱང་ཤུགས་ཆེ་སྟབས། ངས་རྒྱ་ནག་གཞུང་ལ་བོད་པའི་འགྲོ་བ་མིའི་ཐོབ་ཐང་ལ་གུས་བརྩི་བྱེད་དགོས་པ་དང་། ཡུན་རིང་བཙོན་དུ་བཅུག་པའི་ཆབ་སྲིད་བཙོན་པ་༸པཎ་ཆེན་རིན་པོ་ཆེ་མཆོག་གཙོས་པའི་བོད་ཀྱི་ཆབ་སྲིད་བཙོན་པ་རྣམས་གང་མྱུར་ཀློད་གྲོལ་གཏོང་རོགས་ཞུ་བཞིན་ཡོད། རྒྱ་ནག་གཞུང་ལ་བོད་པའི་ཆོས་ཀྱི་དབུ་ཁྲིད་ཀྱི་ཡང་སྲིད་ངོས་འཛིན་བྱེད་པའི་ཐོབ་ཐང་དང་དབང་ཆ་མེད།
ཉེ་ཆར་ང་ཚོ་བལ་ཡུལ་ནང་སྐོར་སྐྱོད་དུ་ཕྱིན་མ་ཐག་ཡིན། ང་ཚོས་བལ་ཡུལ་གཞུང་ལ་རྒྱ་ནག་གི་བཙན་གནོན་མ་བཟོད་པར་བོད་ནས་བྲོས་བྱོལ་དུ་ཡོང་མཁན་བོད་མི་ཚོར་མིང་ཐོ་བཟོས་ཏེ། ཁྲིམས་མཐུན་ཡིག་ཆ་སྤྲད་དེ་ལས་ཀ་དང་ས་ཆ་གང་དུ་སྐྱོད་ཀྱང་འགག་བྱ་མེད་པའི་རོགས་སྐྱོར་གནང་རོགས་ཞུས་ཡོད།
ངས་ང་རང་ཨ་རིའི་སྐུ་ཚབ་ཅིག་ཡིན་པའི་ཆ་ནས་རང་གི་གཞུང་ལ་བོད་ཀྱི་གནད་དོན་དེ་སྔར་ལས་གལ་ཆེན་དུ་བརྩི་རོགས་ཞུ་བཞིན་ཡོད། གཞུང་འབྲེལ་ཐོག་ནས་༸གོང་ས་མཆོག་དང་སྲིད་སྐྱོང་བློ་བཟང་སེང་གེ་ལ་ཐུག་འཕྲད་གནང་རོགས་ཞུ་བཞིན་ཡོད། བོད་ཀྱི་གནད་དོན་ཡོངས་ལ་གླེང་སློང་ཡོང་ཆེད་ཨ་རིའི་གཞུང་གིས་རྒྱ་ནག་གཞུང་ལ་བོད་དང་ཞི་བའི་གྲོས་མོལ་མགོ་འཛུགས་ཡོང་བར་ཤུགས་བསྐྱོན་རོགས་ཞུ་རྒྱུ་ཡིན།
འཛམ་གླིང་ས་ཕྱོགས་གང་སར་གནས་པའི་བོད་ཀྱི་གྲོགས་པོ་ཚོར་ཞུ་རྒྱུར། སོ་སོའི་གཞུང་གིས་བོད་དོན་ལ་རྒྱབ་སྐྱོར་ཡོད་མེད་གང་ལྟར་ཡང་། སྒེར་པ་སོ་སོ་མཉམ་དུ་བསྡེབས་ནས་བོད་དོན་རྒྱབ་སྐྱོར་ཚོགས་པ་འཛུགས་རོགས་ཞུ་བཞིན་ཡོད། ང་ཚོས་བོད་དོན་ཐོག་ལས་ཀ་མང་པོ་བྱེད་དགོས།
ལོ་རྒྱུས་ཀྱི་སློབ་དཔོན་ཆེ་མོ་ཞིག་གིས་འཛམ་གླིང་འདི་འཛམ་གླིང་གི་ང་རོ་དང་མཚུངས་པའི་དབྱངས་སྙན་ཞིག་གིས་ཇེ་ཡག་ཏུ་གཏོང་ཐུབ་ཅེས་བརྗོད་པ་དེ་ཧ་ཅང་བདེན་པ་རེད། འཛམ་གླིང་སྟེང་གི་བསམ་ཚུལ་མཐུན་པའི་མི་རྣམས་ཕྱོགས་གཅིག་ཏུ་འདུས་ཏེ། ཞི་བདེ་དང་དྲང་བདེན་གྱི་ཐོག་ལ་ཆེད་དུ་ཕྱག་ལས་མཉམ་རུབ་ཀྱིས་གནང་དགོས་ཀྱི་འདུག ང་ཚོ་༸གོང་ས་ཏཱ་ལའི་བླ་མ་མཆོག་གི་རྗེས་སུ་འབྲངས་ནས་རྒྱལ་ཁ་ཐོབ་པར་བྱེད་དགོས། ང་ཚོ་སྲིད་སྐྱོང་བློ་བཟང་སེང་གེའི་རྗེས་སུ་འབྲངས་ཏེ་རྒྱལ་ཁ་ལེན་དགོས། ང་ཚོ་བོད་མི་ཚང་མའི་རྗེས་སུ་འབྲངས་ནས་རྒྱལ་ཁ་ལེན་དགོས། དེ་བཞིན། འཛམ་གླིང་ས་ཕྱོགས་གང་ས་ནས་རྒྱལ་ཁ་ལེན་དགོས་ལ། དམིགས་བསལ་གྱིས་བོད་ནང་ནས་རྒྱལ་ཁ་ལེན་དགོས།
མཐའ་མཇུག བོད་མི་ཚོས་ད་བར་སྡུག་བསྔལ་ག་ཚོད་མྱངས་ཡོད་ཀྱང་། ངས་དེ་དག་མ་འོངས་པའི་རེ་བ་ཞིག་ལ་མཐོང་གི་འདུག ངས་གནས་ཚུལ་ཡག་པོ་ཞིག་འོང་བར་ཡིད་ཆེས་བྱེད་ཀྱིན་ཡོད། གནས་ཚུལ་ཡག་པོ་གང་སར་ཁྱབ་པའི་ཡིད་ཆེས་བྱེད་ཀྱིན་ཡོད། མ་འོངས་པ་ནི་འོད་སྟོང་ལྡན་པ་ཞིག་ཆགས་ངེས་རེད། ང་ཁྱེད་ཚོ་དང་མཉམ་དུ་ཡོད།
ཨ་རིའི་གྲོས་ཚོགས་འོག་མའི་འཐུས་མི་སྐུ་ཞབས་ཨི་ལོ་ཡི་ཊི་ཨེན་ཇེལ་(Eliot Engel)ལགས་ཀྱི་གཏམ་བཤད།
བཀྲ་ཤིས་བདེ་ལེགས། ང་དེ་རིང་འདིར་གྲོགས་པོ་བཟང་པོ་དག་དང་མཉམ་དུ་བསླེབས་ཐུབ་པར་ཧ་ཅང་དགའ་བོ་བྱུང་སོང་། བོད་མི་མང་པོའི་ཁྲོད་བསླེབས་པར་ཧ་ཅང་དགའ་བོ་བྱུང་བ་མ་ཟད། ཁ་སང་མཛེས་པའི་བོད་ཕྲུག་ཚོ་མཐོང་བ་དང་ཁོང་ཚོའི་མཉམ་དུ་རྩེད་མོ་བརྩེས་བ། སྐད་ཆ་བཤད་པ་སོགས་བྱས་ནས་ཧ་ཅང་དགའ་བོ་བྱུང་། ཁོང་ཚོས་དངོས་གནས་དབྱིན་སྐད་ཡག་པོ་བཤད་ཤེས་ཀྱི་འདུག དེ་བཞིན་དུ་དེ་རིང་ཁྱེད་ཚོ་ཚང་མ་མཐོང་སྐབས་ཧ་ཅང་དགའ་སྣང་བྱུང་། དེར་བརྟེན། ངས་དབུ་ཁྲིད་ནན་སི་པེ་ལོ་སི་ལགས་ཀྱིས་ང་རང་ཁོང་མོའི་མཉམ་དུ་འདིར་ཁྲིད་པར་ཐུགས་རྗེ་ཆེ་ཞུ་རྒྱུ་ཡིན། ད་དུང་། ངས་༸གོང་ས་མཆོག་ལ་ལོ་མང་རིང་ང་ཚོར་སེམས་ཤུགས་སྤར་བར་ཐུགས་རྗེ་ཞུ་རྒྱུ་ཡིན།
ངས་ཁ་སང་༸གོང་ས་མཆོག་ལ་ཁོང་སྔོན་མ་ལོ་ངོ་ ༢༠ སྔོན་ལ་ཝ་ཤིན་ཊོན་དུ་ཕེབས་སྐབས་ངེད་གཉིས་པར་བརྒྱབ་པའི་སྐོར་བཤད་པ་ཡིན། དེ་ནས་ཟླ་བ་དྲུག་གི་རྗེས་སུ་ངེད་གཉིས་སླར་ཡང་པར་ཞིག་བརྒྱབ་པ་རེད། ད་ལྟ་པར་དེ་དག་ལ་ལྟ་སྐབས་ཁོང་འགྱུར་མེད་སྔར་ལྟར་རང་འཇགས་རེད་འདུག འོན་ཀྱང་། ངའི་རྣམ་པ་ནས་ང་རང་ལོ་ཉི་ཤུས་བརྒས་ཡོད་པ་མཐོང་གི་འདུག
ངས་ཨ་རིའི་མི་མང་གི་འཚམས་འདྲི་ཁྱེར་ནས་བསླེབས་ཡོད། ང་ཚོས་མི་ཚང་མར་རང་དབང་དང་དམངས་གཙོ་དགོས་ཀྱི་ཡོད་པར་ཡིད་ཆེས་བྱེད་ཀྱིན་ཡོད་ལ། དམིགས་བསལ་གྱི་བོད་མི་རྣམས་ལ་དེ་དག་དགོས་མཁོ་ཆེན་པོ་ཆགས་ཡོད།
ང་རང་ནེའུ་ཡོག་གྲོང་འཁྱེར་ནས་ཡོང་བ་ཡིན། ངའི་ལུང་པའི་མཚོ་ཁར་ང་ཚོའི་རང་དབང་གི་སྐུ་འདྲ་ཞིག་བཞེངས་ཡོད། དེས་གང་མཚོན་གྱི་ཡོད་ཟེར་ན། རང་དབང་དང་། གོ་སྐབས་ཡོད་ཚད། དེ་བཞིན། ཨ་རིའི་མི་ཞིག་ཡིན་ན་སྤོབས་པ་དགོས་པ་སོགས་མཚོན་གྱི་ཡོད། ང་ཚོས་བོད་མི་རྣམས་ཀྱིས་ཀྱང་དེ་འདྲ་བའི་རང་དབང་ལ་རེ་སྒུག་བྱེད་བཞིན་ཡོད་པ་ཚོར་ཐུབ་ཀྱི་འདུག ངས་གང་བཤད་འདོད་ཡོད་ཟེར་ན། ང་ཚོས་བོད་ཀྱི་བདེན་མཐའ་མ་གསལ་བར་དུ་བོད་དོན་སྐོར་ལ་ལས་ཀ་བྱ་རྒྱུ་མཚམས་འཇོག་རྒྱུ་མིན་ཞེས་ཞུ་རྒྱུ་ཡིན།
ངས་རྒྱ་ནག་པེ་ཅིན་གཞུང་ལ་བརྡ་ལན་ཞིག་སྤྲོད་འདོད་ཡོད། དེ་ནི་གོ་བདེ་བོ་ཞིག་རེད། ‘རྒྱ་ནག་བོད་ནས་ཕར་རྒྱུགས། བོད་ཀྱི་ལས་དབང་བོད་མིའི་ལག་ཏུ་ཞོག མ་འོངས་བོད་མིས་གང་བྱེད་འདོད་པ་བོད་མིའི་རང་གིས་ཐག་གཅོད་བྱེད་དུ་ཆུག’ ཅེས་བརྗོད་འདོད་བྱུང་སོང་།
དམངས་གཙོའི་ལམ་ལུགས་ནང་རང་ཐག་རང་གཅོད་ནི་གལ་ཆེ་ཤོས་ཤིག་ལ་བརྩི་བཞིན་ཡོད། ཚོགས་པ་ཞིག་གིས་ཚོགས་པ་ཞིག་ལ་རང་གི་མངོན་འདོད་བཙན་པོ་དབང་ཡོད་ཀྱིས་ངོས་ལེན་བྱེད་དུ་འཇུག་ཆོག་གི་མེད། རྒྱ་ནག་གིས་བཙན་གནོན་བྱེད་ཀྱི་ཡོད་པ་མཐོང་གི་འདུག འོན་ཀྱང་། བོད་མིར་རང་དབང་དང་གོ་སྐབས་མཐོང་གི་འདུག དེར་བརྟེན། ངས་༸གོང་ས་མཆོག་དང་ཁྱེད་རྣམ་པར་ཞུ་རྒྱུར། ང་རང་༸གོང་ས་མཆོག་གི་མཉམ་དུ་སྡོད་རྒྱུ་བྱུང་བ་ནི་དངོས་གནས་གཟི་བརྗིད་ཅིག་རེད། ཁོང་ནི་དངོས་གནས་མི་ཡིད་དབང་འཕྲོག་པ་ཞིག་རེད། སླར་ཡང་ཁྱེད་རྣམ་པར་ཞུ་རྒྱུར། ཨ་རིའི་མི་རྣམས་ཀྱིས་ཁྱེད་ཚོ་དུས་ནམ་ཡང་བརྗེད་མི་སྲིད་པ་དང་། ཁྱེད་ཚོས་རྒྱ་ནག་ལ་འཐབ་རྩོད་བྱེད་སྐབས་ཨ་རིའི་མི་མང་ཡང་ཁྱེད་ཚོའི་མཉམ་དུ་ཡོང་གི་རེད།
ང་ཚོ་ཝ་ཤིན་ཊོན་དུ་ལོག་རྗེས་ཨ་རིའི་གྲོས་ཚོགས་ནང་ང་ཚོར་བྱུང་བའི་ཉམས་མྱོང་རྣམས་བཤད་རྒྱུ་ཡིན། ཨ་རིའི་མི་མང་རྣམས་ཀྱིས་བོད་མི་དང་བོད་ཀྱི་གནད་དོན་ཐད་ཁ་ཡོད་ལག་ཡོད་ཀྱི་རོགས་སྐྱོར་ཡོང་བའི་རེ་བ་ཡོད། དཀོན་མཆོག་གིས་ཐུགས་རྗེས་གཟིགས་པར་ཤོག ༸གོང་ས་ཏཱ་ལའི་བླ་མ་མཆོག་ལ་ཐུགས་རྗེ་ཆེ་ཞུ་བཞིན་ཡོད།
ཨ་རིའི་གྲོས་ཚོགས་འོག་མའི་འཐུས་མི་ལྕམ་སྐུ་པར་མི་ལཇ་ཡ་པཱལ་(Pramila Jayapal)ལགས་ཀྱི་གཏམ་བཤད།
བཀྲ་ཤིས་བདེ་ལེགས། ངའི་མིང་ལ་པྲ་མི་ལ་ཇའེ་པཱལ་ཟེར་གྱི་ཡོད། ང་ནི་ཝ་ཤིན་ཊོན་གྱི་ས་གནས་སི་འེ་ཊལ་གྱི་ཨ་རིའི་གྲོས་ཚོགས་འཐུས་མིའི་སྐུ་ཚབ་ཡིན། ཡིད་དུ་འོང་བའི་ཨ་རིའི་གྲོས་ཚོགས་འཐུས་མིའི་སྐུ་ཚབ་དང་མཉམ་དུ་དེ་རིང་འདིར་བོད་པའི་སྤུན་ཟླ་ཚོ་དང་༸གོང་ས་མཆོག་གི་མཉམ་དུ་སྡོད་རྒྱུ་བྱུང་བ་ནི་ངའི་གཟི་བརྗིད་ཡིན། ཁོང་གི་དྲུང་དུ་སྡོད་རྒྱུ་ག་རེ་བྱས་ནས་གཟི་བརྗིད་རེད་ཟེར་ན། ཁོང་ནི་འཛམ་གླིང་གི་མི་ཚང་མའི་རེ་བ་དང་སྙིང་སྟོབས་ཡིད་ཆེས་སོགས་ཡིན། ཁོང་ནི་བོད་མི་ཙམ་མ་ཡིན་པར་སྡུག་བསྔལ་ལས་ཐར་བར་འདོད་པའི་འཛམ་གླིང་གི་མི་ཚང་མའི་དྲང་བདེན་དང་ཞི་བདེ། རང་དབང་སོགས་ཀྱི་ལམ་སྟོན་པ་ཡིན།
ཐེངས་འདིར་ང་ཚོ་བལ་ཡུལ་དང་རྒྱ་གར་ནང་སྐོར་སྐྱོད་བྱས་པ་དེ་ང་ལ་མཚོན་ན་ཧ་ཅང་གལ་ཆེན་ཞིག་ཆགས་ཡོད། གང་ཡིན་ཟེར་ན། ང་ནི་རྒྱ་གར་ནང་སྐྱེས་པ་ཞིག་ཡིན། ང་རང་བོད་མི་ཚོ་དང་ཁོར་ཡུག་གཅིག་ཏུ་འཚོ་གནས་བྱས་མྱོང་བ་ནི་སྤོབས་པ་སྐྱེ་འོས་པ་ཞིག་རེད། ང་རང་ཅཱན་ན་ཡེ་(Chennai)ལ་སྐྱེས་ཤིང་། ངའི་ཕ་མ་གཉིས་ནི་ཀེ་ར་ལ་(Kerala)ནས་ཡིན་ཡང་རྗེས་ལ་བྷང་ལོར་(Bangalore)གྲོང་འཁྱེར་དུ་བསྡད་པ་རེད།
ཨ་ཊར་མངའ་སྡེ་(Uttar Pradesh)ནང་བོད་མིའི་གཞིས་ཆགས་ཆེན་པོ་ཞིག་ཡོད། ང་ད་ལྟ་ང་རང་སྐྱེས་སའི་རྒྱལ་ཁབ་རྒྱ་གར་ལ་སྤོབས་པ་ཆེན་པོ་སྐྱེ་བཞིན་འདུག རྒྱ་གར་གྱིས་བོད་མི་ཚོར་གནས་ཚང་གཡར་ཡོད་པ་དང་། ཞི་བདེ་ལྷིང་འཇགས་ངང་བཙན་བྱོལ་དུ་བོད་མིའི་ཚབ་མཚོན་གཞུང་ཞིག་འཛུགས་བཅུག་ཡོད་པ་རེད།
ང་ཚོས་བོད་མི་ཚོར་ས་ཆ་སྤྲད་དེ་སྡོད་དུ་བཅུག་པ་ཙམ་རེད། འོན་ཀྱང་བོད་མི་ཚོས་ང་ཚོར་ལག་རྟགས་སྤྲད་ཡོད། དེ་ནི་བོད་མིའི་སྐད་ཡིག་རིག་གཞུང་དང་། སྒྱུ་རྩལ། ཡིད་ཆེས་སོགས་ཀྱི་ལག་རྟགས་རྩ་ཆེན་ཞིག་ཡིན་སྟབས། ཁྱེད་རྣམ་པ་ཧ་ཅང་བཀའ་དྲིན་ཆེན་པོ་ཡིན།
ང་རང་ལོ་ ༡༦ ཟིན་སྐབས་ཨ་རི་ལ་ཕྱིན་པ་ཡིན། ད་ལྟ་ལོ་ངོ་ ༣༥ ཡི་རྗེས་སུ་ཨ་རིའི་གྲོས་ཚོགས་ཀྱི་བུད་མེད་ཅིག་གི་ངོས་ནས་ཡོང་གི་ཡོད། ང་ནི་ཨ་རིའི་གྲོས་ཚོགས་ནང་གི་ལྷོ་ཨེ་ཤ་ཡའི་བུད་མེད་ཨ་རིའི་མི་སེར་ཡིན་པའི་གྲོས་ཚོགས་འཐུས་མི་དང་པོ་དེ་ཆགས་ཡོད། དེ་ནི་ང་རང་གི་གཟི་བརྗིད་རེད་ལ། ང་ཨ་རིའི་མི་སེར་ཡིན་པར་བློ་སྤོབས་ཀྱང་སྐྱེ་བཞིན་འདུག
ང་ཨ་རིའི་ཆེས་མཐོའི་སྐུ་ཚབ་ཀྱི་ངོ་བོའི་ཐོག་ནས་བོད་མིར་རྒྱབ་སྐྱོར་བྱེད་པར་ཡར་ལངས་ཡོད། དེ་ནི་རང་དབང་དང་དྲང་བདེན། འགྲོ་བ་མིའི་ཐོབ་ཐང་གི་ཆེད་དུ་ཡར་ལངས་པ་མཚོན་གྱི་ཡོད། ང་ཚོས་རང་གི་རྒྱལ་ཁབ་ཀྱི་དབང་ཤུགས་བེད་སྤྱོད་བྱས་ཏེ་བོད་མིའི་རང་དབང་དང་བོད་མི་ཚོ་བོད་དུ་ལོག་ཐུབ་པར་འཐབ་རྩོད་བྱེད་ཀྱིན་ཡོད་ལ། དེ་ནི་རིག་གཞུང་དང་ཆོས་ལུགས་ཞི་བདེའི་ངང་ཉམས་ལེན་བྱེད་ཐུབ་པའི་ཆེད་དུ་འཐབ་རྩོད་བྱེད་པའང་ཡིན།
དེ་རིང་ནི་ཚེས་ ༡༥ སྟེ་ཉིན་མོ་ཁྱད་པར་ཅན་ཞིག་རེད། ཉིན་འདིར་སྟོན་པ་བཅོམ་ལྡན་འདས་སངས་རྒྱས་པ་རེད། ཉིན་མོ་འདི་དང་བསྟུན་ཏེ་ངས་ཁྱོད་ཚོའི་བློ་སྤོབས་དང་གཏོང་ཕོད། ཁྱོད་ཚོའི་ལྟ་ཕྱོགས་དང་འདུན་པ་སོགས་ལ་སྙིང་ཐག་པ་ནས་བཀའ་དྲིན་ཆེ་ཞུ་རྒྱུ་ཡིན།
ཁ་སང་༸གོང་ས་ཏཱ་ལའི་བླ་མ་མཆོག་གིས་ང་ཚོར། གནས་སྐབས་རིང་དཔལ་འབྱོར་དང་དབང་ཤུགས་ཀྱི་ནུས་པར་རྒྱལ་ཁ་ཐོབ་སྲིད་ཀྱང་། མཐའ་མར་གང་སར་བདེན་པ་ཁྱབ་སྟེ་བདེན་པར་རྒྱལ་ཁ་ཐོབ་ངེས་རེད་གསུངས་སོང་། དེར་བརྟེན། དེ་རིང་གི་ཉིན་མོ་ཁྱད་པར་ཅན་འདིར་ངས་བོད་མི་དང་རྒྱ་མི། ཨ་རིའི་མི་མང་། དེ་བཞིན། འཛམ་གླིང་མི་མང་ལ་ང་ཚོས་བརྩོན་འགྲུས་ཆེན་པོའི་ངང་འབད་བརྩོན་བྱས་ཏེ། འགྲོ་བ་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་ཐོབ་པའི་སྨོན་ལམ་འདེབས་བཞིན་ཡོད།
ཨ་རིའི་གྲོས་ཚོགས་འོག་མའི་ཚོགས་གཙོ་ཟུར་པ་དང་དམངས་གཙོ་ཚོགས་པའི་དབུ་ཁྲིད་ལྕམ་སྐུ་ནེན་སི་པེ་ལོ་སི་(Nancy Pelosi)མཆོག་གི་གཏམ་བཤད།
ཁྱེད་ཚོ་ཚང་མར་འཚམས་འདྲིའི་བཀྲ་ཤིས་བདེ་ལེགས་ཞུ། དུས་ཚོད་དང་ས་ཆ་གང་ཞིག་ཏུ་ཡིན་ཡང་༸གོང་ས་ཏཱ་ལའི་བླ་མ་མཆོག་དབུ་བཞུགས་གནང་ཡོད་སར་ང་རང་མཉམ་ཞུགས་བྱེད་ཐུབ་ན། དེ་ནི་ངས་དུས་ཚིགས་དམིགས་བསལ་བ་ཞིག་ཏུ་མཐོང་གི་ཡོད། དེ་རིང་ཡང་ང་རང་འདིར་ཞུགས་ཐུབ་པ་བྱུང་བ་ནི་ཧ་ཅང་གཟི་བརྗིད་ཆེན་པོ་ཞིག་རེད་བསམ་གྱི་འདུག དེ་རིང་ངས་ཨ་རིའི་ཕྱོགས་གང་ས་ནས་སྐུ་ཚབ་ཁྲིད་དེ་ཁྱེད་རྣམ་པར་ཨ་རིའི་མི་མང་གི་འཚམས་འདྲི་ཁྱེར་ནས་ཡོང་བར་བློ་སྤོབས་སྐྱེ་བཞིན་ཡོད།
ང་རང་གི་རོགས་པ་ཚོ་ཚུར་ཕེབས་ཏེ་ཏོག་ཙམ་རིང་ང་དང་མཉམ་དུ་ཡར་ལངས་ནས་སྡོད་རོགས། ངས་སྐད་ཆ་ཡུན་རིང་པོ་བཤད་ཀྱི་མིན། ངས་ཁྱེད་རྣམ་པར་དེ་རིང་འདིར་ཨ་རིའི་ས་ཆ་ག་ཚོད་ཀྱི་འཐུས་མི་ཕེབས་ཡོད་པ་བསྟན་ན་བསམ་སོང་། སྐུ་ཞབས་སེན་སེན་བྲར་ནར་(Sen Senbrenner)ལགས་ནི་ཝི་སི་ཀོན་སིན་(Wisconsin)ས་གནས་ནས་རེད། སྐུ་ཞབས་ཨེ་ལི་ཡོཊ་ཨེན་ཇལ་(Eliot Engel)ལགས་ནི་ནེའུ་ཡོག་ས་གནས་ནས་རེད། སྐུ་ཞབས་ཇིམ་མེག་གྷ་ཝན་(Jim McGovern)ལགས་ནི་མཱ་སི་ཅུ་སིཊ་(Massachusetts)ས་གནས་ནས་རེད། ལྕམ་བེཏ་ཏི་མེག་ཀོ་ལོམ་(Betty McCollum)ལགས་ནི་མཱེ་ནི་སོ་ཏ་(Minnesota)ས་གནས་ནས་རེད། ལྕམ་ཇུ་ཌི་ཅུ་(Judy Chu)ལགས་ནི་ཀེ་ལི་ཕོ་ནི་ཡ་(California)ས་གནས་ནས་རེད། ལྕམ་པ་མི་ལ་ཇའེ་པཱལ་(Pramila Jayapal)ལགས་ནི་ཝ་ཤིན་ཊོན་ཌི་སི་ས་གནས་ནས་རེད། དེ་བཞིན། ལྕམ་མཱར་རི་ཀེ་ཀར་སཱོན་(Marykay Carlson)ལགས་ནི་རྒྱལ་ས་ལྡི་ལིའི་ཨ་རིའི་དོན་གཅོད་ཁང་གི་འགན་འཛིན་རེད།
ཁྱོད་ཚོས་༸གོང་ས་མཆོག་གི་སྐུའི་གྱ་སྟོན་ལ་བཏང་གནང་བའི་གླུ་གཞས་སྙན་མོ་དེ་ལས་ངས་ཁྱེད་རྣམ་པས་༸གོང་ས་མཆོག་དགུང་གྲངས་ ༡༡༣ ལ་བཞུགས་རྒྱུའི་རེ་བ་གནང་གི་ཡོད་པ་ཤེས་སོང་། ཁོང་དེ་འདྲ་ཞིག་ལ་བཞུགས་རྒྱུ་ཡིན་པ་ངས་ཐག་བཅད་དེ་བཤད་ཐུབ་པ་ཞིག་རེད། འདི་རྒྱ་ནག་གཞུང་ལའང་དགའ་འོས་པའི་གནས་ཚུལ་ཞིག་ཡིན་གྱི་རེད།(གད་མོ་བགད།)
ངས་འདིར་བཤད་འདོད་པ་ནི། ༸གོང་ས་མཆོག་ནི་བྱམས་བརྩེ་ཅན་དང་མི་རེ་ལྟོས་བྱ་འོས་པ་ཞིག་རེད། ཁོང་མི་དེ་འདྲ་ཞིག་ཡིན་པ་ང་ཚོ་ཁོང་ལ་མཇལ་སྐབས་དངོས་སུ་མཐོང་བྱུང་། ང་ཚོ་༸གོང་ས་མཆོག་གི་མཇལ་ཁར་བཅར་སྐབས། ཁོང་གི་རེ་བས་ང་ཚོར་སེམས་ཤུགས་སྤར་སོང་། ང་རང་དཀའ་ངལ་ལ་གདོང་ལེན་བྱེད་པར་སྔོན་མ་ལས་སྙིང་སྟོབས་ཆེན་པོ་ཡོད་མཁན་ཞིག་ཆགས་སོང་། ངའི་སྙིང་སྟོབས་དེ་དག་༸གོང་ས་མཆོག་གི་བྱམས་བརྩེའི་ལམ་སྟོན་ལས་བྱུང་བ་ཡིན།
རེ་བ་ཡོད་པ་རེད། མི་ཚོས་རེ་བ་ཞེས་པ་དེ་ག་པར་ཡོད་ཟེར་གྱི་འདུག རེ་བ་ནི་༸གོང་ས་མཆོག་གིས་གསུངས་པ་དེ་ག་རང་དུ་ཡོད། ཆོས་ལ་དད་པ་དང་ཡིད་ཆེས་གཏིང་ཟབ་མོ་བྱེད་པ་དང་བྱམས་བརྩེའི་ཁྲོད་དུ་རེ་བ་ཡོད་པ་རེད།
བོད་ནང་གི་བོད་མི་དང་འདིར་ཡོད་པའི་བོད་མི། ཡང་ན། འཛམ་གླིང་གི་ས་ཕྱོགས་གང་སར་གནས་གནས་བའི་བོད་མི་སུ་ཞིག་ཡིན་ཡང་། ཁོང་ཚོས་རང་གི་རིག་གཞུང་ངོ་མ་དེ་སྲུང་སྐྱོབ་བྱེད་འདོད་ཡོད་པ་གསལ་པོར་རྟོགས་ཐུབ་ཀྱི་འདུག ཁ་སང་ང་ཚོ་བོད་ཁྱིམ་སློབ་གྲྭར་སྐྱོད་སྐབས་ང་ཚོས་ཕྲུ་གུ་ཚོའི་མིག་མདངས་ལས་ཉིན་ཞིག་ཁོང་ཚོ་ཕྱིར་བོད་དུ་ལོག་ཐུབ་རྒྱུའི་རེ་བ་མཐོང་བྱུང་། ཁ་སང་དགོང་མོ་དང་དེ་རིང་བོད་པའི་ཟློས་གར་ཚོགས་པའི་འཁྲབ་སྟོན་ལ་བལྟས་ཏེ། ང་ཚོས་ཁོང་རྣམ་པས་བོད་ཀྱི་རིག་གཞུང་གོམས་སྲོལ་དེ་དག་ཕྱིར་བོད་ནང་དུ་འཁྱེར་ཐུབ་པའི་རེ་བ་མཐོང་བྱུང་། དེར་བརྟེན། ཁྱེད་རྣམ་པར་ཐུགས་རྗེ་ཆེ་ཞུ་རྒྱུ་ཡིན། དེ་རིང་འདིར་ཡོད་པའི་དབུ་ཁྲིད་བློ་བཟང་སེང་གེ་དང་། སྤྱི་འཐུས་ཚོགས་གཙོ། བོད་ཀྱི་ཆེས་མཐོ་ཁྲིམས་ཞིབ་ཁང་གི་ཁྲིམས་དཔོན་སོགས་ལ་མཇལ་སྐབས། ང་ཚོས་བོད་ཀྱི་རང་དབང་གི་གནས་སྟངས་ཇེ་ཡག་ཏུ་འགྲོ་རྒྱུ་ཡིན་པའི་རེ་བ་མཐོང་གི་འདུག
ན་ནིང་ལྕམ་བེཏ་ཏི་མེག་ཀ་ལོམ་(Betty McCollum)ལགས་དང་། ལྕམ་ཇོ་ཡེ་སི་བེཏ་ཏི་(Joyce Beatty)ལགས། ཁོ་མོ་ནི་ཨ་རིའི་ཨོ་ཧི་འོ་(Ohio)ས་གནས་ནས་རེད། ང་ཚོ་མཉམ་དུ་བོད་ལ་བསྐྱོད་པ་རེད། སྐུ་ཞབས་ཇིམ་མེག་གྷོ་ཝན་(Jim McGovern)བཅས་ང་ཚོ་ཕོ་བྲང་པོ་ཏཱ་ལར་ཕྱིན་པ་ཡིན། ང་ཚོས་༸གོང་ས་མཆོག་གི་གཟིམ་ཤག་མཐོང་སོང་། སྐབས་དེར་ང་ཚོས་གཟིམ་ཤག་ནང་དུ་ང་ཚོར་དབང་ཆ་ཡོད་སྐབས་རིང་། ང་ཚོས་རང་གི་དབང་ཆ་ཡོད་ཚད་བེད་སྤྱོད་བཏང་སྟེ་༸གོང་ས་མཆོག་སླར་ཡང་གཟིམ་ཤག་དེར་ལོག་ཕེབས་ཐུབ་པ་བྱ་རྒྱུ་ཡིན་ཞེས་དམ་བཅའ་བཞག་པ་ཡིན།
གོང་དུ་ངའི་རོགས་པས་༸གོང་ས་མཆོག་གི་རེ་བའི་ལམ་སྟོན་ལ་བརྟེན་ནས་བོད་མི་གཅིག་པུ་མིན་པར། འཛམ་གླིང་གི་ས་ཕྱོགས་གང་སར་ཡོད་པའི་མི་ཚང་མར་གཅིག་གིས་གཅིག་ལ་ཆེ་མཐོང་བྱེད་པར་སེམས་ཤུགས་སྤར་ཡོད་བརྗོད་བྱུང་། སྔོན་ཆད་༸གོང་ས་མཆོག་ལ་ཨ་རིའི་གྲོས་ཚོགས་ཀྱི་ཆེས་མཐོའི་གསེར་གྱི་གཟེངས་རྟགས་ཕུལ་སྐབས་ང་ལ་སྐད་ཆ་བཤད་པའི་གོ་སྐབས་བྱུང་བ་ནི་གཟི་བརྗིད་ཅིག་རེད། གོང་དུ་སྲིད་སྐྱོང་བློ་བཟང་སེང་གེ་ལགས་ཀྱིས་གསུངས་པ་ལྟར། སྐབས་དེར་སྲིད་འཛིན་བྷུ་ཤུ་དང་ཁོང་གི་བཟའ་ཟླ་རྣམ་གཉིས་ཀྱང་ཕེབས་ཡོད་པའི་དུས་ཚོད་དམིགས་བསལ་བ་ཞིག་རེད། གཟེངས་རྟགས་དེས་བོད་མི་ཚང་མ་ལ་ཆེ་བསྟོད་བྱས་པ་རེད།
༸གོང་ས་མཆོག་གིས་ཞི་བདེ་དང་འཚེ་མེད་ཞི་བའི་ལམ། འགྲོ་བ་མིའི་ཐབ་ཐང་། དེ་བཞིན། ཆོས་ཀྱི་སྙིང་པོ་གང་ཡིན་པའི་གོ་དོན་རྟོགས་པའི་ཆེད་དུ་ཐུགས་བརྩེ་བ་ཆེན་པོའི་ལམ་སྟོན་མ་ནོར་བ་གནང་གི་ཡོད་ལ། ༸གོང་ས་མཆོག་གིས་ནོ་བྷེལ་ཞི་བདེའི་གཟེངས་རྟགས་བཞེས་སྐབས། དཀོན་མཆོག་གིས་སྐྲུན་པའི་ཕྱིའི་ཁོར་ཡུག་སྲུང་སྐྱོབ་ལ་འགན་འཁུར་དགོས་པའི་སྐོར་གསུངས་ཡོད། དེ་ནི་ནོ་བྷེལ་གཟེངས་རྟགས་བཞེས་མཁན་ཁྲོད་ཁོར་ཡུག་སྲུང་སྐྱོབ་སྐོར་ལ་གསུང་མཁན་དང་པོ་ཆགས་ཡོད། དེར་བརྟེན། ངས་༸གོང་ས་མཆོག་ལ་ཐུགས་རྗེ་ཆེ་ཞུ་བཞིན་ཡོད།
༸གོང་ས་མཆོག་ལ་ཨ་རིའི་གསེར་གྱི་གཟེངས་རྟགས་ཕུལ་སྐབས་མི་ཧ་ཅང་མང་པོ་འཛོམས་ཡོད། ཕྱི་ལོགས་སུའང་གྲ་སྒྲིག་འཕར་མ་བྱེད་དགོས་བྱུང་པ་རེད། སྐབས་དེར་ཨ་རིའི་ས་ཕྱོགས་གང་ས་ནས་ཁོང་གི་ལམ་སྟོན་ལ་བརྟེན་ནས་སེམས་ཤུགས་འཕར་ཡོད་མཁན་གྱི་མི་མང་སྟོང་ཕྲག་མང་པོ་ཁོང་ལ་འཚམས་འདྲི་དང་མཛད་སྒོ་དེར་མཉམ་ཞུགས་གནང་བར་ཕེབས་ཡོད། ཁོང་ཅག་མང་པོ་ཞིག་གིས་བོད་མི་ཚོར་རྒྱབ་སྐྱོར་བྱེད་བཞིན་ཡོད་པ་མཐོང་གི་འདུག
དེ་རིང་ང་ཚོས་གང་བཤད་པ་འདི་ལྟ་བུ་རྒྱ་ནག་གི་མགོ་ཁྲིད་ཚོར་ཐུག་འཕྲད་བྱེད་སྐབས་ཀྱང་བཤད་རྒྱུ་ཡིན། རྒྱ་ནག་གིས་རྒྱལ་ཁབ་དང་ཚོགས་པ། དེ་བཞིན། མི་སྒེར་སུ་ཞིག་ཡིན་ཡང་བོད་དོན་ལ་སྐད་ཆ་བཤད་ན་སྡིག་དམོད་བྱེད་ཀྱིན་ཡོད། རྒྱ་ནག་གིས་དཔལ་འབྱོར་སྟོབས་ཤུགས་བེད་སྤྱོད་བྱས་ཏེ་བོད་ཀྱི་གྲོགས་པོ་ཚོས་བོད་ལ་རྒྱབ་སྐྱོར་བྱེད་བཞིན་པ་རྩ་མེད་བཟོ་ཐབས་བྱེད་ཀྱིན་ཡོད་ཀྱང་། ང་ཚོས་རྒྱ་ནག་གི་དཔལ་འབྱོར་སྟོབས་ཤུགས་ལ་མགོ་བོ་སྒུར་ནས་བོད་དང་རྒྱ་ནག་ནང་བྱུང་དང་འབྱུང་བཞིན་པའི་བཙན་གནོན་སྐོར་ལ་སྐད་ཆ་མ་བཤད་ན། ང་ཚོས་འཛམ་གླིང་སྟེང་གི་ས་ཆ་གཞན་དག་ནང་གི་འགྲོ་བ་མིའི་ཐོབ་སྐོར་ལ་སྐད་ཆ་བཤད་རྒྱུའི་བཟང་སྤྱོད་ཀྱི་ཐོབ་ཐང་ཡང་བརླག་གི་ཡོད་པ་རེད། ང་ཚོ་ཁུ་སིམ་མེར་སྡོད་ཐུབ་ཡོད་པ་མ་རེད་ལ། ཁྱེད་རྣམ་པའང་ཁུ་སིམ་མེར་གནས་ཐུབ་ཡོད་པ་མ་རེད།
དེ་རིང་ངས་འདིར་རྒྱ་ནག་གི་གདུག་རྩུབ་ཆེ་བའི་མནར་གཅོད་སྐོར་བཤད་ཀྱི་མིན། ༸གོང་ས་མཆོག་གིས་ང་ལ་བསམ་བློ་ངན་པའི་ཕྱོགས་སུ་མང་པོ་མ་གཏོང་བར་བཟང་ཕྱོགས་སུ་གཏོང་དགོས་གསུངས་སོང་། འོན་ཀྱང་། རྒྱ་ནག་གིས་བོད་མིའི་ཆོས་དང་རིག་གཞུང་། སྐད་ཡིག་སོགས་རྩ་མེད་གཏོང་ཐབས་བྱེད་བཞིན་པ་དེར་ང་ཚོས་མཉམ་དུ་ཁ་གཏད་ལྕོག་དགོས།
ང་ཚོ་རྒྱ་ནག་ནང་ཡོད་སྐབས་རྒྱ་ནག་གཞུང་གིས་ “ང་ཚོས་ཆོས་ལ་རོགས་སྐྱོར་བྱེད་ཀྱིན་ཡོད། ང་ཚོས་དགོན་པ་དང་འདུ་ཁང་ལ་ཚོན་རྩི་བཏང་ཡོད” ཅེས་བརྗོད་སོང་། དེ་ལ་ང་ཚོས་ “ང་ཚོ་ཁྱེད་ཚོས་བཏང་བའི་ཚོན་མདོག་ལ་དོ་སྣང་མེད། ང་ཚོས་དོ་སྣང་བྱེད་ས་ནི་ཁྱེད་ཚོས་ཕྲུ་གུ་ཚོའི་སེམས་ཁམས་ལ་སྟངས་འཛིན་བྱེད་བཞིན་པ་དེ་ཡིན། ང་ཚོས་དོ་སྣང་བྱེད་ས་ནི་བོད་པའི་སྐད་ཡིག་རིག་གཞུང་དང་། ཆོས་ལུགས་སོགས་ཡིན་པ་ལས་ཁྱོད་ཚོིས་དགོན་ཐོག་ལ་བཏང་བའི་ཚོན་རྩི་དེ་མིན” ཞེས་ཞུས་པ་ཡིན།
དེ་རིང་གི་གཏམ་བཤད་ཀྱི་མགོ་ནི་ཐེངས་འདིའི་སྐུ་ཚབ་འཐུས་མི་རྣམས་དྷ་རམ་ས་ལར་གདན་འདྲེན་ཞུ་པར་ཕྱག་རོགས་གནང་མཁན་ངའི་རོགས་པ་སེན་སེན་ཝ་རན་ནར་ལགས་ཀྱིས་བཙུགས་ཡོད་པ་དང་། ངས་རྒྱ་ནག་གཞུང་གིས་སྐད་ཆ་འདི་དག་གོ་ཐུབ་པ་དང་། ༸གོང་ས་མཆོག་གི་མངོན་འདོད་དང་མཛད་འཕྲིན། དེ་བཞིན། རེ་བ་དེ་དག་མགྱོགས་མྱུར་ངང་འགྲུབ་ཐུབ་པ་དང་། རྒྱ་ནག་གིས་སོ་སོའི་ཞན་ཆ་གང་ཡིན་པ་ངོས་ཟིན་ཐུབ་པར་ཤོག་ཅེས་ཞུ་བ་དང་འབྲེལ་ཏེ་སྐད་ཆའི་མཇུག་བསྡུ་རྒྱུ་ཡིན།
རྒྱ་མི་ཁ་ཤས་ཀྱིས་མིང་དོན་མཚུངས་པའི་རང་སྲིད་རང་སྐྱོང་ཟེར་བ་དེ་ཁས་ལེན་བྱེད་ཐུབ་ཀྱི་མེད་ཀྱང་། དེ་ནི་ང་ཚོར་མཚོན་ན་མེད་ཐབས་མེད་པ་ཞིག་རེད། ང་ཚོས་མཉམ་དུ་ལས་ཀ་བྱས་ཏེ་བར་ཐག་དེ་ཉུང་དུ་གཏོང་གི་ཡིན། ཁྱེད་ཀྱི་བློས་གཏོང་དང་ཁྱེད་ཀྱི་གནང་སྟངས་ལ་བརྟེན་ཏེ་བོད་ཀྱི་རིན་ཐང་དང་སྐད་ཡིག རིག་གཞུང་། ཆོས་ལུགས་སོགས་མི་ཉམས་གོང་འཕེལ་ཡོང་བ་དང་། ༸གོང་ས་ཏཱ་ལའི་བླ་མ་མཆོག་ཉུང་མཐར་དགུང་ལོ་ ༡༡༣ བཞུགས་རྒྱུ་ཡིན་སྟབས། ཁོང་གིས་དབུ་ཁྲིད་འོག་མ་འོངས་བོད་མི་ཚོར་རྒྱལ་ཁ་ཐོབ་པའི་རེ་བ་དང་ཡིད་ཆེས་བརྟན་པོ་ཡོད། ཚང་མ་ལ་ཐུགས་རྗེ། བཀྲ་ཤིས་བདེ་ལེགས།
ཐེངས་འདིར་བཙན་བྱོལ་བོད་མིའི་བསྟི་གནས་བཞུགས་སྒར་དྷ་རམ་ས་ལར་ཕེབས་པའི་ཨ་རིའི་གྲོས་ཚོགས་འཐུས་མི་བརྒྱད་ནི། གྲོས་ཚོགས་འོག་མའི་ཚོགས་གཙོ་ཟུར་པ་ལྕམ་སྐུ་ནེན་སི་པེ་ལོ་སི་(Nancy Pelosi)དང་། གྲོས་ཚོགས་འོག་མའི་སྐུ་ཞབས་ཨི་ལོ་ཡི་ཊི་ཨེན་ཇེལ་(Eliot Engel)། གྲོས་ཚོགས་འོག་མའི་སྤྱི་མཐུན་ཚོགས་པའི་འཐུས་མི་སྐུ་ཞབས་ཇིམ་སེན་སེན་བྷེར་ནར་(Jim Sensenbrenner)། གྲོས་ཚོགས་འོག་མའི་སྐུ་ཞབས་ཇིམ་མེག་གྷོ་ཝན་(Jim McGovern)། གྲོས་ཚོགས་འོག་མའི་ལྕམ་སྐུ་བྷེ་ཊི་མེག་ཀ་ལམ་(Betty McCollum)། གྲོས་ཚོགས་འོག་མའི་ལྕམ་སྐུ་ཇོ་སི་བྷི་ཊི་(Joyce Beatty)། གྲོས་ཚོགས་འོག་མའི་ལྕམ་སྐུ་པར་མི་ལཇ་ཡ་པཱལ་(Pramila Jayapal)། གྲོས་ཚོགས་འོག་མའི་སྐུ་ཞབས་ཇུ་ཌི་ཅུ་(Judy Chu )མཆོག་བཅས་ཡིན་འདུག དེ་དག་ལ་ལྕམ་སྐུ་ནེན་སི་པེ་ལོ་སི་མཆོག་དང་ཇིམ་མེག་གྷོ་ཝན། བྷེ་ཊི་མེག་ཀ་ལམ། ལྕམ་སྐུ་ཇོ་སི་བྷི་ཊི་སོགས་ ༢༠༡༥ ལོའི་ཟླ་ ༡༡ པའི་ནང་ཨ་རིའི་གྲོས་ཚོགས་ཀྱི་ཆེས་མཐོའི་སྐུ་ཚབ་ཚོགས་ཆུང་གི་ངོ་བོའི་ཐོག་ནས་བོད་ནང་གཟིགས་སྐོར་གནང་ཡོད།
གསར་འགོད་པ། ཉི་མ་ཚེ་རིང་།


text:
སྤྱི་ཟླ1པོའི་ཚེས6ཉིན། མཚོ་ལྷོ་ཁུལ་བོད་སྐད་ཡིག་བྱ་བའི་ཨུ་ཡོན་ལྷན་ཁང་གིས་རྩ་འཛུགས་བྱས་ཏེ་ཡོངས་འཛིན་བོད་ཡིག་འཚོལ་བཤེར་མ་ལག་འཛུགས་སྐྲུན་ལས་གཞིའི་དུས་སྐབས་དང་པོའི་བཟོ་བཀོད་ཀྱི་ཞིབ་བཤེར་གྲོས་ཚོགས་བསྡུས།
ཡོངས་འཛིན་བོད་ཡིག་འཚོལ་བཤེར་མ་ལག་འཛུགས་སྐྲུན་ནི་མཚོ་ལྷོ་ཁུལ་གྱི་ལས་གཞི་གལ་ཆེན་ཞིག་ཡིན། 2013ལོའི་ཟླ9བར་ཡོངས་འཛིན་བོད་ཡིག་འཚོལ་བཤེར་མ་ལག་འཛུགས་སྐྲུན་ལས་གཞིའི་མཉམ་འབྲེལ་ལས་ཁུངས་ཀྱི་ལག་རྩལ་དཔྱད་ཞིབ་གྲོས་ཚོགས་བསྡུས་ཏེ། ནུབ་བྱང་མི་རིགས་སློབ་ཆེན་ཀྲུང་གོའི་བོད་ཡིག་གསུང་རབ་རྩིས་འཕྲུལ་ཞིབ་འཇུག་ཁང་དང་པེ་ཅིང་ཞཱན་ཏཱན་ཀུང་ཟི་ནི་ལས་གཞིའི་མཉམ་ལས་ལས་ཁུངས་སུ་གཏན་འཁེལ་བྱས་ནས་ཆིངས་ཡིག་བཞག་ཅིང་། སློབ་གྲྭ་དང་ཁེ་ལས། ས་གནས་བཅས་ཕྱོགས་གསུམ་གྱི་མཉམ་འབྲེལ་རྣམ་པས་བོད་ཡིག་འཚོལ་བཤེར་མ་ལག་གི་འཛུགས་སྐྲུན་བཟོ་བཀོད་ལས་མགོ་བརྩམས། ལས་གཞི་འདིའི་ཁྲོད་ནུབ་བྱང་མི་རིགས་སློབ་ཆེན་གྱིས་བོད་ཡིག་མིང་མཚམས་དབྱེ་འབྱེད་ལག་གི་ཞིབ་འཇུག་སྔོག་འདོན་འགན་བླངས་པ་དང་། པེ་ཅིང་ཞཱན་ཏཱན་ཀུང་ཟིས་བོད་ཡིག་འཚོལ་བཤེར་མ་ལག་གི་སྟེགས་བུའི་སྒྲིག་བཀོད་འཛུགས་སྐྲུན་བྱ་བ་འགན་བླངས། མཚོ་ལྷོ་ཁུལ་བོད་ཡིག་ཆ་འཕྲིན་ལག་རྩལ་ཞིབ་འཇུག་ལྟེ་གནས་ཀྱིས་ལས་གཞི་དོ་དམ་དང་ལག་བསྟར། བོད་ཡིག་གྲངས་མཛོད་འཛུགས་སྐྲུན་བྱ་བ་བཅས་ཀྱི་འགན་ཁུར་ཡོད། དུས་ཡུན་ལོ་གཉིས་ཀྱི་འབད་བརྩོན་འོག སྔོག་འདོན་བྱ་བར་དུས་སྐབས་རང་བཞིན་གྱི་གྲུབ་འབྲས་ལོན་ལ། མིག་སྔར། གསར་འགྱུར་དང་། དྲ་ངོས། པར་རིས། བརྙན་རིས་སོགས་འཚོལ་བཤེར་གྱི་གཞི་རྩའི་སྤྱོད་ནུས་འཛུགས་སྐྲུན་དང་། དེ་མིན་ཡིག་ཚང་དང་རིག་མཛོད། དྲི་བ་དྲིས་ལན་བཅས་མ་ལག་གི་སྒྲིག་གཞི་གཙོ་བོ་དང་ཤེས་བྱའི་ཐོན་ཁུངས་འཛུགས་སྐྲུན་བྱ་བ་ལེགས་འགྲུབ་བྱུང་། འཚོལ་བཤེར་མ་ལག་གི་ནང་ཉིང་ལག་རྩལ་ཏེ་བོད་ཡིག་མིང་མཚམས་དབྱེ་འབྱེད་མ་ལག་སྔོག་འདོན་མངོན་འགྱུར་བྱུང་ཞིང་། ཚིག་དོན་འཚོལ་བཤེར་དང་སྦྱོར་འབྲིའི་འཚོལ་བཤེར་མ་ལག ལ་ཏིང་སྐད་དོད་འཚོལ་བཤེར། དེ་མིན་འབྲེལ་ཡོད་ཚིག་ཐ་སྙད་འཚོལ་བཤེར་སོགས་སྐད་བརྡ་དབྱེ་ཞིབ་དང་སྒྲིག་གཅོད་སྤྱོད་ནུས་ཀྱི་སྔོག་འདོན་ལེགས་འགྲུབ་བྱུང་སྟེ། བོད་ཡིག་རིག་ལྡན་ཆ་འཕྲིན་སྒྲིག་གཅོད་ཀྱི་ནང་ཉིང་ལག་རྩལ་གྱི་དཀའ་གནད་སེལ་ཞིང་། ད་སྔ་མ་ལག་འདི་ནང་ཁུལ་ཚོད་ལྟའི་དུས་སྐབས་སུ་མཆིས་ལ། གཞི་རྩའི་ཆ་ནས་སྔོན་དཔོགས་བྱས་པའི་དམིགས་འབེན་ལ་སླེབས་པ་རེད།
ཡོངས་འཛིན་བོད་ཡིག་འཚོལ་བཤེར་མ་ལག་འཛུགས་སྐྲུན་ལས་གཞིའི་དུས་སྐབས་དང་པོའི་བཟོ་བཀོད་ཀྱི་ཞིབ་བཤེར་བྱ་བ་ནི2013ལོའི་ཟླ11པར་བཀོད་པའི་རྒྱལ་ཁབ་འཕེལ་རྒྱས་བཅོས་སྒྱུར་ཨུ་ཡོན་ལྷན་ཚོགས་དང་བཟོ་ལས་ཆ་འཕྲིན་ཅན་སྡེ་ཁག་གི་གློག་རྡུལ་ཆ་འཕྲིན་ཐོན་ལས་དར་སྤེལ་དང་ལག་རྩལ་བཅོས་སྒྱུར་ལས་གཞིའི་ཆིངས་ཡིག《འཚོལ་བཤེར་མ་ལག་ལ་ཕྱོགས་པའི་བོད་ཡིག་མིང་མཚམས་རང་འབྱེད་མ་ལག་སྔོག་འདོན》དང《འཚོལ་བཤེར་མ་ལག་ལ་ཕྱོགས་པའི་སྒྲིག་གཞི་འཛུགས་སྐྲུན》གྱི་ཞིབ་ཕྲའི་སྔོག་འདོན་ནང་དོན་དང་ལག་རྩལ་དམིགས་ཚད། དུས་བཀག་དགོངས་ཚུལ། དེ་མིན་ལས་གཞིའི་འགན་འཛུགས་ཕྱོགས་ཀྱི་དུས་སྐབས་དང་པོའི་ཞིབ་བཤེར་ཡར་འབུལ་ལྟར། མཚོ་ལྷོ་ཁུལ་བོད་སྐད་ཡིག་བྱ་བའི་ཨུ་ཡོན་ལྷན་ཁང་གིས་གཏན་འཁེལ་བྱས་པར་བརྒྱུད། བཤེར་ལེན་རུ་ཁག་གི་ཆེད་མཁས་པ་དང་ལས་ཁུངས་རྩ་འཛུགས་སྒོས་ཡོངས་འཛིན་བོད་ཡིལ་འཚོལ་བཤེར་མ་ལག་འཛུགས་སྐྲུན་ལས་གཞིའི་དུས་སྐབས་དང་པོའི་བཟོ་བཀོད་ལ་ཞིབ་བཤེར་བྱས།
ཞིབ་བཤེར་གྱི་གྲོས་ཚོགས་སུ། ནུབ་བྱང་མི་རིགས་སློབ་ཆེན་ཀྲུང་གོའི་བོད་ཡིག་གསུང་རབ་རྩིས་འཕྲུལ་ཞིབ་འཇུག་ཁང་གི་དགེ་རྒན་ཆེན་མོ་རྡོ་ལྷ་ལགས་ཀྱིས་འབྲེལ་ཡོད་འཚོལ་བཤེར་མ་ལག་གི་བོད་ཡིག་མིང་མཚམས་རང་འབྱེད་སྔོག་འདོན་གྱི་གནས་ཚུལ་བརྗོད་ཅིང་། པེ་ཅིང་ཞཱན་ཏཱན་ཀུང་ཟིའི་ཡོངས་འཛིན་ལས་གཞིའི་འགན་འཛིན་པའམ་བཟོ་བཀོད་པ་ཚོའུ་ཞན་ཡུན་གྱིས་ཡོངས་འཛིན་བོད་ཡིག་འཚོལ་བཤེར་མ་ལག་གི་སྒྲིག་གཞི་འཛུགས་སྐྲུན་དང་སྤྱོད་ནུས་མངོན་འགྱུར་གྱི་གནས་ཚུལ་བརྗོད་པ་མ་ཟད། བཤེར་ལེན་རུ་ཁག་གིས་དེའི་ཐད་ཀྱི་ནང་དོན་དང་ཡོངས་འཛིན་འཚོལ་བཤེར་གྱི་སྤྱོད་ནུས་སོ་སོར་འདྲི་རྩད་དང་དཔྱད་གླེང་བཏོན་ཞིང་། བགྲོ་གླེང་དང་བཤེར་གྲོས་བརྒྱུད་བཤེར་ལེན་རུ་ཁག་གིས་ཡོངས་འཛིན་ལས་གཞིའི་དུས་སྐབས་དང་པོའི་བཟོ་བཀོད་ལ་བཤེར་ལེན་བྱས་པ་མ་ཟད་ལས་གཞི་བཤེར་ལེན་གྱི་ལྟ་ཚུལ་དང་སྤྱི་བསྡོམས་བཀོད་པ་རེད།
བཤེར་ལེན་རུ་ཁག་གིས་ཞིབ་བཤེར་བརྒྱུད་གཅིག་མཐུན་གྱི་ལྟ་ཚུལ་བྱུང་བ་སྟེ། ནུབ་བྱང་མི་རིགས་སློབ་ཆེན་ཀྲུང་གོའི་བོད་ཡིག་གསུང་རབ་རྩིས་འཕྲུལ་ཞིབ་འཇུག་ཁང་གིས་ཡོངས་འཛིན་བོད་ཡིག་འཚོལ་བཤེར་མ་ལག་གི་མིང་མཚམས་རང་འབྱེད་དང་སྐད་བརྡའི་དབྱེ་ཞིབ་མ་ལག་ལས་གཞིའི་དུས་སྐབས་དང་པོའི་ཆིངས་ཡིག་ནང་དོན་ལེགས་འགྲུབ་བྱུང་བ་མ་ཟད། གཞན་ད་དུང་བོད་ཡིག་ཚེག་ཁྱིམ་བསྡོམས་རྩིས་དང་། བོད་ཡིག་ཚེག་ཁྱིམ་དང་ལ་ཏིང་སྐད་དོད་ལྟོས་ཟླའི་མཛོིད་སོགས་ནང་དོན་བདུན་ལེགས་འགྲུབ་བྱུང་། པེ་ཅིང་ཞཱན་ཏཱན་ཀུང་ཟིས་བོད་ཡིག་འཚོལ་བཤེར་མ་ལག་གི་སྒྲིག་གཞི་འཛུགས་སྐྲུན་ལས་གཞིའི་དུས་སྐབས་དང་པོའི་ཆིངས་ཡིག་ནང་དོན་ལེགས་འགྲུབ་བྱུང་ལ། ཡོངས་འཛིན་འཚོལ་བཤེར་མ་ལག་ཇུས་འགོད་ཀྱི་འདུ་ཤེས་ལེགས་ཤིང་། ལག་རྩལ་སྔོན་ཐོན་ཡིན་པ་དང་། བོད་ཡིག་རིག་མཛོད་དང་ཡིག་ཚང་། དྲི་བ་དྲིས་ལན་སོགས་ཀྱི་སྟོང་ཆ་བསྐངས་ལ། ཞིབ་བཤེར་ཁས་ལེན་ཐོབ། (རྩོམ་པ་པོ་ལྷ་མོ་ཚེ་སྐྱིད་ཡིན། རྩོམ་ཁུངས་ནི་མཚོ་སྔོན་པོ་དྲ་བ།)


text:
རྩོམ་པ་པོ། བཀའ་རམས་པ་ཁྲི་གཡུང་དྲུང་། རྩོམ་ཁུངས། ཧི་མ་ལ་ཡའི་བོན།
དཔེ་སྐྲུན་གསལ་བཤད།
འདི་ག་སྨན་རིའི་གླིང་གི་དཔེ་མཛོད་ཁང་ནས་དཔར་དུ་བསྐྲུན་པའི་ >ཅེས་པའི་དཔེ་དེབ་འདི་ནི། སྨན་རིའི་གླིང་གི་སྐབས་བཅུ་དགུ་པའི་བཀའ་རམས་པ་མར་ནང་ཚང་ཁྲི་གཡུང་དྲུང་ལགས་ནས་ལོ་མང་རིང་ >དང་ >སོགས་ཀྱི་ཕྱག་དཔེ་ཁག་ལ་སློབ་སྦྱོང་དང་ཞིབ་འཇུག་གནང་བའི་འབྲས་རྟགས་སུ་བརྩམས་གནང་བའི་བོད་ས་སྐྱེས་རྡོ་སྐྱེས་ཀྱི་རིག་པའི་གཞུང་ལུགས་ལྟ་བུ་ཞིག་སྟེ་སྲིད་པ་སྣོད་བཅུད་ཀྱི་ཆགས་རབས་སོགས་མཛོད་གནས་བཅུ་བདུན་དང་ཞང་ཞུང་བོན་གྱི་གནའ་བོའི་བརྡ་ཆད་སོགས་ཀྱི་གཏེར་མཛོད་ལྟ་བུ་ཞིག་རེད།ནང་དོན་གཙོ་བོ་ནི་སྲིད་པའི་ >ལས་འཕྲོས་ཏེ་མཛོད་གནས་བཅུ་བདུན་གྱི་སྤྱི་དོན་དང་མཛོད་གནས་རེ་རེ་ལས་བྱུང་བའི་ཞང་ཞུང་གི་ཐ་སྙད་བརྡ་ཆད་ཁག་གི་གསེད་བཀྲོལ་གནང་ཡོད་པ་སྟེ།  >ཀྱི་མཛོད་གནས་བཅུ་བདུན་གྱི་སྤྱི་དོན་དང་གནའ་བོའི་ཞང་ཞུང་གི་ཐ་སྙད་ཁག་གི་གོ་དོན་སོགས་ཡིན་ལ། ལེའུ་གྲངས་ནི། དང་པོ་མཛད་པ་པོ་དང་མཛད་པའི་ལོ་ཚིགས། གཉིས་པ་ཞང་སྐད་ནས་བོད་སྐད་དུ་བསྒྱུར་པའི་སྐོར། གསུམ་པ་གཏེར་ལུགས་མི་འདྲ་བའི་སྐོར། བཞི་པ་གཏེར་ནས་བཏོན་པའི་ལོ་ཚིགས་ཀྱི་སྐོར། ལྔ་པ་ >ཀྱི་འགྲེལ་བའི་སྐོར། དྲུག་པ་སྒོ་བཞི་མཛོད་ལྔ་སོགས་གང་གི་ཁོངས་སུ་གཏོགས་ཚུལ། བདུན་པ་མཛོད་གནས་བཅུ་བདུན་གྱི་སྤྱི་དོན་གནད་བསྡུས་སུ་བརྗོད་པ། བརྒྱད་པ་ >ལས་གནའ་བོའི་ཞང་སྐད་ཀྱི་ཐ་སྙད་ཁག་གི་གོ་དོན། དགུ་པ་ >དང་འབྲེལ་བའི་ཡིག་ཆ་གལ་ཆེན། བཅུ་པ་ >དང་འབྲེལ་ཡོད་ཀྱི་མི་སྣ་ངོ་སྤྲོད་དང་། ཞར་བྱུང་དུ་ >ཀྱི་འགྲེལ་བ་ >ལ་དམིགས་སུ་དཔྱད་པའི་སྐོར་གྱི་དཔྱད་རྩོམ་དང་། མཇུག་མཐར་ >དང་འབྲེལ་བའི་དཔྱད་གཞིའི་ཡིག་ཆའི་ཁུངས་སོགས་གསལ་འཁོད་བྱས་འདུག
རྗོད་བྱེད་ཀྱི་ཐད་ནས་ཚིག་ཉུང་ལ་དོན་འདུས་པ་མཛོད་གནས་རེ་རེའི་གོ་རིམ་ལྟར་བསྐྱར་འབྲི་དང་ལད་ཟློས་ཙམ་མ་ཡིན་པར་ཚན་རིག་དང་མཐུན་པའི་ཞིབ་འཇུག་གི་རིག་ལམ་བེད་སྤྱད་ནས་ལོ་ཚིགས་དང་འབྲེལ་བའི་དོན་གནད་སྐོར་ལ་གསལ་ཁ་དོད་ཅིང། ལུང་ཁུངས་དང་དཀའ་གནད་ཁག་ལ་ཞིབ་ཕྲའི་མཆན་འགྲེལ་བཏགས་ཏེ་ >དང་འབྲེལ་བའི་དཔྱད་གཞིའི་དཔེ་ཁུངས་བརྒྱ་ཕྲག་ལས་བརྒལ་བར་རྒྱབ་བརྟེན་དུ་བྱས་ནས་ >ཀྱི་གཞུང་གི་སྤྱི་ཁོག་ལྟར་དོན་གྱི་གནད་རྣམས་བསྡུས་ཏེ་བྲིས་ཡོད་པའི་མཛོད་ཀྱི་སྤྱི་དོན་ལྟ་བུ་ཞིག་ཡིན་ལ། ཁྱད་པར་དུ་ >ལས་བྱུང་བའི་གནའ་བོའི་ཞང་ཞུང་གི་ཐ་སྙད་བརྡ་ཆད་ཡོད་དོ་ཅོག་གི་གོ་དོན་སོ་སོ་ནས་བྲིས་གནང་ཡོད་པ་བཅས་ནི་བོན་རིག་པར་ཞིབ་འཇུག་དང་སློབ་གཉེར་གྱི་མཐུན་རྐྱེན་བླ་ན་མེད་པ་ཞིག་བསྐྲུན་འདུག་པར་སེམས།
དཔེ་དེབ་འདི་ནི་བོད་རང་གི་གནའ་བོའི་གཞུང་ལུགས་དང་ཐ་སྙད་རིག་པ་ཁྱད་པར་དུ་གཡུང་དྲུང་བོན་དང་ཞང་ཞུང་གི་རིག་པར་སློབ་གཉེར་དང་ཐུགས་སྣང་ཡོད་མཁན་རྒྱལ་ཕྱི་ནང་ཀུན་ཏུ་བཞུགས་པའི་གཞོན་སྐྱེས་ཉམས་ཞིབ་པ་རྣམས་ལ་དཔྱད་གཞིའི་ས་བོན་གལ་ཆེན་ཞིག་ཏུ་དམིགས་ཏེ་འདི་ག་དཔེ་མཛོད་ཁང་གིས་དཔར་སྐྲུན་བྱས་པ་ཡིན་པས་དེ་ལུགས་རྒྱ་ཆེའི་ཀློག་པ་པོ་རྣམས་ཀྱི་ཐུགས་དགྱེས་པའི་མཆོད་སྤྲིན་དུ་འགྱུར་བའི་སྨོན་འདུན་བཅས།
རྩོམ་པ་པོའི་ངོ་སྤྲོད་གནད་བསྡུས།
མར་ནང་ཚང་གཡུང་དྲུང་བསྟན་འཛིན་རྒྱ་མཚོ། ཡོངས་གྲགས་སུ་ཁྲི་གཡུང་དྲུང་ཞེས་འབོད། ཁོང་ནི་ཡུལ་མདོ་སྨད་མཚོ་སྔོན་པོའི་ལྷོ་ཕྱོགས་ཀྱི་འབྲོག་ཁྱིམ་ཞིག་ཏུ་འཁྲུངས། ཆུང་དུས་སུ་ས་གནས་སློབ་ཆུང་འགྲིམས་ཤིང་ཁྲི་ཀ་ཁྱུང་མོ་དགོན་པར་རབ་ཏུ་བྱུང་། (2003)ལོར་གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་དུ་གཡུང་དྲུང་བོན་གྱི་བཤད་སྒྲུབ་འདུས་སྡེར་ཞུགས་ནས་གཞུང་བཀའ་པོད་དྲུག་ལ་སློབ་གཉེར་གནང་། (2018)ལོའི་སྤྱི་ཟླ་གཉིས་པར་༧གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་དུ་དགེ་བཤེས་དམ་འཇོག་གི་མཛད་སྒོ་སྤེལ་འཆར་དང་ཕྱག་འཁྱེར་བཞེས་རྒྱུ།
ལས་ཀའི་སྐོར་ལ།
སྨན་རིའི་གླིང་དུ་གཡུང་དྲུང་བོན་གྱི་བཤད་སྒྲུབ་འདུས་སྡེའི་རིག་གནས་འགན་འཛིན་དང་རིག་གནས་དགེ་རྒན་ལོ་ངོ་བཅུ་(2006-2015)ཙམ་ལ་བྱས། (2011)ལོ་ནས་གཡུང་དྲུང་བོན་གྱི་དྲྭ་རྒྱའི་གཙོ་སྒྲུབ་པ་བྱས། (2007)ལོ་ནས་གཡུང་དྲུང་བོན་གྱི་སྐོར་བགྲོ་གླེང་སྐབས་བརྒྱད་པ་དང་དགུ་པའི་དྲུང་ཡིག་དང་། (2009)ལོ་ནས་གཡུང་དྲུང་བོན་གྱི་སྐོར་བགྲོ་གླེང་སྐབས་བཅུ་པ་དང་བཅུ་གཅིག་པ། བཅུ་གཉིས་པ་གསུམ་གྱི་གོ་སྒྲིག་ཚོགས་གཙོའི་ལས་འགན་འཁུར། (2005)ལོ་ནས་ >རྩོམ་སྒྲིག་ཁང་དུ་རྩོམ་སྒྲིག་གི་ལས་ཀ་བྱས། (2014)ལོ་ནས་སྨན་རིའི་གླིང་གསོ་རིག་འབུམ་བཞིའི་མཐོ་སློབ་ཁང་གི་འགན་འཛིན་ལྷན་ཚོགས་ཀྱི་ཚོགས་གཙོ་བྱས།
རྒྱལ་སྤྱིའི་ཚོགས་འདུ་སྐོར་ལ།
ཉི་ཧོང་དང་། འཇར་མེན། ནོར་ཝེ། ཕ་རིན་སི། སྦེལ་ལྗེམ། དབྱིན་ཇི། སོག་པོ་རྒྱལ་ས་ཨོ་ལུམ་པ་ཐར་བཅས་སུ་རྒྱལ་སྤྱིའི་བོད་རིག་པའི་ཞིབ་འཇུག་གྲོས་ཚོགས་ཐེངས་བཅུ་གསུམ་པ་དང་བཅུ་བཞི་པ། རྒྱལ་སྤྱིའི་བོད་རིག་པ་གཞོན་ནུ་གྲོས་ཚོགས་ཐེངས་གསུམ་པ་དང་བཞི་པ། རྒྱལ་སྤྱིའི་བོན་གྱི་བགྲོ་གླེང་ཚོགས་འདུ་སོགས་རིག་གཞུང་གི་བགྲོ་གླེང་སྣ་ཚོགས་ལ་ཞུགས་ཏེ་དཔྱད་རྩོམ་སྤེལ་མྱོང་།
རྩོམ་རིག་བྱ་དགའི་སྐོར་ལ།
(2011)ལོར་སཱ་ར་མཐོ་སློབ་ཏུ་བོད་ཀྱི་རིག་གནས་བགྲོ་གླེང་ཐེངས་ལྔ་པར་དཔྱད་རྩོམ་འགྲན་བསྡུར་ཨང་དང་པོ་ཐོབ། (2012)ལོར་སྦེང་ལོ་རུ་བོད་རིགས་མཐོ་རིམ་སློབ་མའི་དཔྱད་རྩོམ་འགྲན་སྡུར་ཨང་དང་པོ་ཐོབ། ལོ་དེར་བོད་ནང་དུ་མུ་ཁྲི་བཙན་པོའི་དཔྱད་རྩོམ་འགྲན་སྡུར་ཨང་གཉིས་པ་ཐོབ། (2015)ལོར་ཨ་རི་ནས་བོད་ཡུལ་སྐྱེ་ཁམས་ཐེབས་རྩ་ཚོགས་པའི་ཁོར་ཡུག་རྩོམ་རིག་འགྲན་སྡུར་གྱི་ཕུལ་བྱུང་གཟེངས་རྟགས་ཐོབ་ཡོད།
བརྩམས་ཆོས་དཔེ་དེབ་ཀྱི་སྐོར་ལ།
སྙན་ངག་ཕྱོགས་བསྒྲིགས་  >དང་ >  >གསུམ་སྔ་ཕྱིར་ལྡི་ལི་གསར་པ་ནས་དཔར་སྐྲུན་བྱས། (2014)ལོར་ > ཨ་རིའི་རོ་ཝེལ་ཐེབས་རྩ་ཚོགས་པས་དཔར་སྐྲུན་བྱས། (2015)ལོར་ > “གནའ་བོའི་བོན་ལུགས་དང་འབྲེལ་ཏེ་བོད་ཀྱི་བརྡ་སྤྲོད་པའི་བྱུང་བ་དང་དེའི་ཁྱད་ཆོས་བརྗོད་པ་”ཞེས་པ་ཨ་རིའི་རྒྱལ་གཤེན་དཔེ་སྐྲུན་ཁང་ནས་དཔར་བསྐྲུན་བྱས་ཡོད་པ་བཅས་སོ། །


text:
|
སྔོན་རྒྱ་གར་འཕགས་པའི་ཡུལ་དུ་ནང་པའི་བསྟན་པ་དང་དེའི་གཞུང་ལུགས་སོགས་དར་རྒྱས་ཤིན་ཏུ་ཆེ་ཞིང་། འཆད་རྩོད་རྩོམ་སོགས་རིག་པའི་གནས་ལ་མངའ་བརྙས་པའི་མ་ཧཱ་པཎ་ཌི་ཏ་སྨྲ་བའི་དབང་ཕྱུག་ཆེན་པོ་ཆེས་མང་པོ་ཞིག་བྱུང་བ་ལས། མགོན་པོ་ཀླུ་སྒྲུབ། ཨརྱ་དེ་བ། འཕགས་པ་ཐོགས་མེད སློབ་དཔོན་དབྱིག་གཉེན། སློབ་དཔོན་ཕྱོགས་གླང་། དཔལ་ལྡན་ཆོས་གྲགས། ཡོན་ཏན་འོད། ཤཱཀྱ་འོད་བཅས་བརྒྱད་པོ་འཕགས་ཡུལ་འཛམ་གླིང་མཛེས་པར་བྱེད་པའི་རྒྱན་དྲུག་མཆོག་གཉིས་ཞེས་འཕགས་ཡུལ་གྱི་མཁས་མཆོག་ཡོངས་ཀྱི་གཙུག་ནོར་དུ་གྱུར་པའི་སྨྲ་བའི་སེང་གེ་ཆེན་པོ་བརྒྱད་བྱོན། དེ་དག་ལས་སློབ་དཔོན་ཀླུ་སྒྲུབ་ཞབས་ནི། འཛམ་བུའི་གླིང་མཆོག་མཛེས་པར་བྱེད་པའི་རྒྱན་གྱི་གཙོ་བོ་དང་། དུས་གསུམ་མཁྱེན་ཅིང་གཟིགས་ནས་ལུང་སྟོན་པའི་ཚད་མའི་སྐྱེས་བུ་ཆེན་པོ་ཤཱཀྱའི་རྒྱལ་པོས་འཕགས་པ་ལང་ཀར་གཤེགས་པ་དང་། འཇམ་དཔལ་རྩ་རྒྱུད། དང་པོའི་སངས་རྒྱས་སོགས་མདོ་སྡེ་དང་རྒྱུད་སྡེ་མང་པོ་ནས་བསྟན་པ་སྐྱོང་བའི་སྐྱེས་བུ་དམ་པ་ཉིད་དུ་ལུང་གི་འཕྲེང་བས་ཉེ་བར་བསྔགས། དེའང་ལང་ཀར་གཤེགས་པའི་མདོ་ལས། ལྷོ་ཕྱོགས་བེེ་དའི་ཡུལ་དུ་ནི། དགེ་སློང་དཔལ་ལྡན་ཆེར་གྲགས་པ། དེ་མིན་ཀླུ་ཞེས་འབོད་པ་སྟེ། ཡོད་དང་མེད་པའི་ཕྱོགས་འཇིག་པ། ང་ཡི་ཐེག་པ་འཇིག་རྟེན་དུ། བླ་མེད་ཐེག་ཆེན་རབ་བཤད་ནས། རབ་དུ་དགའ་བའི་ས་བསྒྲུབས་ཏེ། བདེ་བ་ཅན་དུ་དེ་འགྲོ་འོ། ཞེས་གསུངས། སློབ་དཔོན་འདི་ནི་སངས་རྒྱས་མྱ་ངན་ལས་འདས་ནས་ལོ་བཞི་བརྒྱ་སོང་བའི་དུས་སུ་རྒྱ་གར་ལྷོ་ཕྱོགས་བེེ་དརྦྷ་ཡུལ་ན་བྲམ་ཟེ་འབྱོར་ལྡན་ཞིག་གི་ཁྱིམ་དུ་འཁྲུངས་ཤིང་། མཚན་མཁན་ལ་བསྟན་པས་རྟགས་དང་མཚན་མ་བཟང་མོད་ཀྱང་ཞག་བདུན་གྱི་ཚེ་ཚད་ལས་མེད་ཟེར། དེ་ལ་ཅི་ཕན་དྲིས་པས་བྲམ་ཟེ་བརྒྱ་ལ་བསྙེན་བཀུར་བྱས་ན་ཟླ་བདུན་དང་། དགེ་སློང་བརྒྱ་ལ་བསྙེན་བཀུར་བྱས་ན་ལོ་བདུན་ཐུབ་པར་བཤད་པས། དེ་ནས་དེ་བཞིན་བྱས་ཏེ་དགུང་ལོ་བདུན་སོན་པ་ན་ཕ་མ་གཉིས་ཀྱིས་བུ་ཤི་བའི་རོ་མཐོང་བར་མི་བཟོད་པར་གཡོག་དང་བཅས་གཞན་དུ་འཁྱམ་དུ་བཏང་། རིམ་གྱིས་རྒྱ་གར་ཡུལ་དབུས་ཀྱི་དགོན་པ་ཆེ་ཤོས་ནཱ་ལེན་དྲར་ཕེབས་ཏེ་སློབ་དཔོན་བྲམ་ཟེ་ས་ར་ཧ་དང་མཇལ་ནས་ཚེ་དབང་ཞུས་པས་སྐུ་ཚེ་བསྲིངས་ཤིང་གསང་སྔགས་ཀྱི་ཆོས་མང་པོ་གསན། དགོན་པའི་མཁན་པོ་སྒྲ་གཅན་འཛིན་བཟང་པོའི་དྲུང་ལས་བསྙེན་པར་རྫོགས་ཤིང་། མཚན་དགེ་སློང་དཔལ་ལྡན་ཞེས་གསོལ། མདོ་སྔགས་ཀྱི་ཆོས་མང་དུ་གསན་ཏེ་ཐུགས་སུ་ཆུད། བར་སྐབས་ཤིག་ལ་དགེ་འདུན་གྱི་ཞལ་ཏ་པ་མཛད་རིང་ཡུལ་དུ་མུ་གེ་ཆེན་པོ་བྱུང་སྟེ། གླིང་ཕྲན་གཞན་ནས་གསེར་འགྱུར་གྱི་རྩི་བླངས་ནས་གསེར་བཙོངས་པའི་རིན་གྱིས་དགེ་འདུན་ལ་འཚོ་བ་སྦྱར། དེའི་གནས་ཚུལ་དགེ་འདུན་རྣམས་ཀྱིས་གསན་ནས་ཁྱོད་ཀྱིས་དགེ་འདུན་ལ་གནང་བ་མ་ཞུས་པར་ཚོང་བྱས་བ་སྦྱོར་བ་ཆོས་ཁྲིམས་དང་འགལ་ཞེས་སྐབས་དེར་བསླབ་ཁྲིམས་འཆལ་བར་སྤྱོད་པ་སྟོང་ཕྲག་མང་པོ་ཞིག་དང་མཉམ་དུ་གནས་ནས་ཕྱུངས། སློབ་དཔོན་དགུང་ལོ་བརྒྱ་མ་ལོན་ཙམ་ན་སྐལ་བ་དང་ལྡན་པའི་སྐྱེ་བོ་མང་པོ་ཞིག་ལ་སྡེ་སྣོད་གསུམ་གྱི་ཆོས་རྒྱ་ཆེར་འཆད། དེའི་སྐབས་དགེ་སློང་བདེ་བྱེད་ཅེས་བྱ་བས་ཐེག་ཆེན་གྱི་ལྟ་སྤྱོད་གཉིས་ཀ་སུན་འབྱིན་པར་བྱེད་པའི་ཆེད་དུ། རིག་པའི་རྒྱན། ཞེས་བྱ་བའི་གཞུང་ལུགས་འབུམ་ཕྲག་བཅུ་གཉིས་བྱས་པ་དེ་གདུལ་བའི་དོན་དུ་ནྰ་ལེན་དྲར་ཆོས་རྒྱ་ཆེར་གསུངས། དེའི་ཚེ་བྱིས་པ་གཉིས་ཆོས་ཉན་དུ་འོང་པ་ན་དྲི་ཞིམ་པོས་ཁོར་ཡུག་ཀུན་ཁྱབ་པར་གྱུར་ཅིང་། བྱིས་པ་དེ་གཉིས་ཕྱིར་སོང་པའི་ཚེ་དྲི་ཞིམ་པོ་དེ་མེད་པར་གྱུར་པས་ན། དེའི་རྒྱུ་མཚན་དྲིས་པས་བདག་ཅག་ཀླུའི་རྒྱལ་པོ་འཇོག་པོའི་བུ་ཡིན། མི་ཡུལ་དུ་ཡོང་བ་ལ་ཙན་དན་གོར་ཤིར་ཥའི་བསུང་བ་བྱས་པ་ཡིན་ཟེར། ཙན་དན་དེ་བླངས་དུ་ཡོད་དམ་དྲིས་པས། ཡབ་ལ་དྲི་འོ་ཟེར། དེས་ཕ་ལ་དྲིས་པས། ཀླུ་རྒྱལ་གྱིས་སློབ་དཔོན་ཀླུའི་ཡུལ་དུ་འབྱོན་ན་ཕུལ་ཟེར་བར། ཀླུའི་ཡུལ་དུ་གདུལ་བྱ་མཐའ་ཡས་པ་ལ་དགེ་བའི་རྩ་བ་བསྐྱེད་པ་དང་། རྒྱལ་བ་ཐམས་ཅད་ཀྱི་ཡུམ་གཅིག་ཤེས་རབ་ཀྱི་ཕ་རོལ་ཏུ་ཕྱིན་པ་སྟོང་ཕྲག་བརྒྱ་པ་མི་ཡུལ་དུ་མེད་པ་སྤྱན་འདྲེན་པ་སོགས་ཀྱི་དགོས་པ་མང་པོ་ཞིག་ཉེ་བར་གཟིགས་ཏེ་སློབ་དཔོན་ཀླུ་ཡུལ་དུ་བྱོན། ཀླུ་མང་པོ་ལ་ཆོས་བསྟན་ནས་ཀླུ་རྣམས་ཤིན་ཏུ་མགུ་བ་གྱུར་ཏེ། ཀླུ་ཡུལ་དུ་བཞུགས་པར་ཞུས་པས། ད་ལྟ་ང་མཆོད་རྟེན་བྱེ་བ་བཞེངས་པའི་འདམ་འཚོལ་བ་དང་། འབུམ་གདན་དྲངས་པར་འོང་པས་བསྡད་མི་ཁོམ། ཕྱིས་འོང་སྲིད་ཅེས་གསུངས་ཏེ། ཀླུའི་འདམ་མང་པོ་དང་། ཤེས་རབ་ཀྱི་ཕ་རོལ་ཏུ་ཕྱིན་པ་སྟོང་བརྒྱ་པ། གཟུང་མང་པོ་བཅས་སྤྱན་དྲངས་ཏེ་འཛམ་བུའི་གླིང་དུ་བྱོན། དེའི་ཚེ་ཀླུ་རྣམས་ཀྱིས་སློབ་དཔོན་ཀླུའི་ཡུལ་དུ་ངེས་པར་བྱོན་པའི་གཏམ་མར་འབུམ་གྱི་ཞབས་ནས་ཅུང་ཟད་ཙམ་མ་བསྐུར་ཞེས་གྲགས་ཏེ། ཀླུ་ཡུལ་ནས་སྤྱན་དྲངས་པའི་འབུམ་རྒྱས་པ་ལ་རྟག་ཏུ་བུའི་ལེའུ་དང་། ཆོས་འཕགས་ཀྱི་ལེའུ་རྣམས་མེད་པས་བརྒྱད་སྟོང་པའི་གཤམ་གྱི་ལེའུ་གཉིས་པོ་དེ་ཡུམ་རྒྱས་པའི་གཤམ་དུ་སྦྱར་བ་ཡིན་པས། ལེའུ་གཉིས་པོ་དེ་ཡུམ་རྒྱས་བསྡུས་ལ་ཁྱད་ཅུང་ཟད་ཀྱང་མེད་དོ། དེ་ནས་ཀླུའི་འདམ་ཡོད་བཞེས་ནས་མཆོད་རྟེན་བྱེ་བ་ཙམ་བཞེངས་པ་དང་ཤེར་ཕྱིན་འབུམ་སོགས་མི་ཡུད་དུ་སྤྱན་དྲངས་པས་མཚན་ཡང་ཀླུ་སྒྲུབ་ཅེས་ཆགས། དེ་ནས་མཉན་ཡོད་ལ་སོགས་པའི་རྒྱ་གར་གྱི་ཡུལ་དབུས་ཀྱི་གྲོང་ཁྱེར་ཆེན་པོ་དྲུག་གིས་གཙོས་ཕྱོགས་ཐམས་ཅད་དུ་ལྷ་ཁང་དང་མཆོད་རྟེན་མང་པོ་བཞེངས་ཤིང་། རྡོ་རྗེ་གདན་གྱི་བྱང་ཆུབ་ལྗོན་ཤིང་གི་མཐའ་སྐོར་དུ་རྡོའི་དྲ་མིག་གི་ར་བ་སྐོར། དཔལ་ལྡན་འབྲས་སྤུངས་ཀྱི་མཆོད་རྟེན་ལ་ལྕགས་རིས་བསྐོར་ཞིང་ནང་དུ་ལྷ་ཁང་བརྒྱ་རྩ་བརྒྱད་བཞེངས། བྱང་སྒྲ་མི་སྙན་དུ་ཕེབས་ནས་འགྲོ་དོན་མཛད། སྒྲ་མི་སྙན་དུ་གཤེགས་པའི་ལམ་དུ་གྲོང་ཁྱེར་ས་ལ་མ་ན་བྱིས་པ་ཛི་ཏ་ཀའི་ལག་རིས་ལས་ཕྱིས་རྒྱལ་པོར་ལུང་བསྟན། སྐུ་ཚེའི་སྨད་ལ་རྒྱ་གར་ལྷོ་ཕྱོགས་དཔལ་གྱི་རི་བོར་གཙོར་བཞུགས་གནང་སྟེ་མདོ་སྔགས་ཀྱི་ཆོས་འཁོར་རྒྱ་ཆེར་བསྐོར། ལྷག་པར་ཐེག་པ་ཆེན་པོའི་དབུ་མའི་ལྟ་བ་དར་སྤེལ་མཛད་དེ་གདུལ་བྱ་གྲངས་ལས་འདས་པ་ཐེག་པ་ཆེན་པོའི་ལམ་དུ་ཁྲིད་པར་མཛད།
དེ་ལྟར་རྒྱལ་བའི་བསྟན་པ་ལ་བྱ་བ་རྒྱ་ཆེར་མཛད་པ་ན། བདུད་སྡིག་ཏོ་ཅན་དཔུང་དང་བཅས་ཕྲག་དོག་གིས་མ་བཟོད་པར། སྔར་སློབ་དཔོན་སྒྲ་མི་སྙན་དུ་གཤེགས་སྐབས་ལུང་བསྟན་པའི་བྱིས་པ་དེ་རྒྱལ་པོར་གྱུར་པ་རྒྱལ་པོ་བདེ་སྤྱོད་བཟང་པོ་ཞེས་པའི་བཙུན་མོའི་མངལ་དུ་བདུད་ཀྱིས་ཞུགས་ནས་ཕྱིར་བཙས་པས། དེའི་མིང་དུ་རྒྱལ་པོ་གཞོན་ནུ་ནུས་ལྡན་དུ་གྲགས་པ་ལ། རང་གི་མས་གོས་བཟང་པོ་བསྲུབས་མེད་པ་འཇིག་རྟེན་རྙེད་དཀའ་བ་ཞིག་བྱིན་པས། བུ་ན་རེ། འདི་ལྟ་སྦོས་ལ་ང་རྒྱལ་སྲིད་སྐྱོང་བ་ན་གྱོན་ནོ་ཞེས་ཟེར་བ་ལ་མས། ཁྱོད་ཀྱི་ཡབ་སློབ་དཔོན་ཀླུ་སྒྲུབ་དང་ཚེ་མཉམ་པའི་བཅུད་ལེན་གྲུབ་པས་སློབ་དཔོན་མ་གྲོངས་བར་མི་འཆི། ཁྱོད་ཀྱིས་རྒྱལ་སྲིད་སྐྱོང་བ་མི་ཡོང་ཅེས་བརྗོད་པས། བུ་མྱ་ངན་སྐྱེས་ནས་ངུས་པས་ན། མ་ན་རེ། ངུ་མི་དགོས། སློབ་དཔོན་བྱང་ཆུབ་སེམས་པའི་སྤྱོད་པ་རླབས་པོ་ཆེ་ལ་གནས་པས། དབུ་སློང་ན་སྟེར་བར་གྱུར་ཞིང་། དེར་ཡབ་ཀྱང་འགུམས་པས། ཁྱོད་ཀྱིས་རྒྱལ་སྲིད་ཐོབ་པར་འགྱུར་རོ་ཞེས་སྨྲས་པ་ལྟར། དེས་དཔལ་གྱི་རི་ལ་སློབ་དཔོན་གྱི་དྲུང་དུ་དབུ་སློང་པའི་ཕྱིར་དུ་འོང་། སློབ་དཔོན་གྱིས་ཇི་ལྟར་འདོད་པ་བཞིན་ཆོད་ཅིག་ཅེས་བཀའ་བརྩལ་པ་དང་དེས་རལ་གྲི་ཤིན་ཏུ་རྣོ་བས་བཅད་པས་ཆད་པར་མ་འགྱུར། དེ་ཚེ་སློབ་དཔོན་གྱིས་དེ་ལ་སྨྲས་པ། ང་ཉིད་སྔོན་དགེ་འདུན་གྱི་ཞལ་ཏ་བར་གྱུར་པའི་ཚེ་འཇག་མ་ཞིག་བཅད་པའི་ཞོར་ལ་འབུ་གཅིག་གི་སྐེ་བཅད་པའི་ཉེས་པ་ཡོད་པས་རྩ་ཀུ་ཤས་ཆོད་ཅིག་གསུངས་པ་ལྟར་བྱས་པས་ཆོད། དེའི་ཚེ་སྐུ་ཁྲག་འོ་མའི་རང་བཞིན་དུ་བྱུང་ཞིང་དབུ་དེའི་ཞལ་ནས། ང་ནི་བདེ་བ་ཅན་གྱི་འཇིག་རྟེན་དུ། ཕྱིན་ནས་ལུས་འདི་ལ་ཡང་འཇུག་པར་གྱུར། ཅེས་པའི་ཚིག་བྱུང་བར་གྲགས། དེ་ནས་རྒྱལ་པོ་དེས་སླར་དབུ་འབྱར་གྱི་དོགས་ནས་དཔག་ཚད་གཅིག་ཙམ་དུ་དོར་བ། སློབ་དཔོན་བཅུད་ལེན་སྒྲུབ་པས་སྐུ་ལུས་དང་དབུ་རྡོ་རུ་གྱུར་ཅིང་སླར་རིམ་གྱིས་དབུ་དང་སྐུ་གཉིས་ག་མ་ཉམས་པར་ལོ་རེ་བཞིན་ཇེ་ཉེ་ཇེ་ཉེར་སོང་ནས་མཐར་སྐུ་ལུས་ལ་འབྱར་ནས་སློབ་དཔོན་རང་ཉིད་ཞལ་བཞུགས་དུས་ལྟར་བསྟན་པ་དང་འགྲོ་བའི་དོན་རྒྱ་ཆེར་མཛད་པར་གྱུར་བར་གསུངས། མཐར་སྐུ་ཚེ་བསྲིངས་ཏེ་དགུང་ལོ་དྲུག་བརྒྱ་བཞུགས་པར་གྲགས། མདོ་སྔགས་གང་གི་ཆ་ལའང་སྟོན་པ་གཉིས་པ་ལྟ་བུར་གྱུར། ཁྱད་པར་དུ་བདག་ཅག་གི་སྟོན་པའི་དགོངས་དོན་གསལ་བར་བྱེད་པའི་བསྟན་བཅོས་ཀྱི་རྒྱལ་པོ་མང་དུ་བསྐྲུན་པ་ནི། ཐུན་མོང་བའི་བསྟན་བཅོས་དམངས་ལ་གདམས་པ་སྐྱེ་བོ་གསོ་ཐིགས། མཛངས་བློན་ལ་གདམས་པ་ཤེས་རབ་བརྒྱ་པ། ས་བདག་ལ་གདམས་པ། དབུ་མ་རིན་ཆེན་ཕྲེང་བ། གཞན་ཡང་རྩིས་དང་། གསོ་བ་རིག་པ་ལ་སོགས་པའི་བསྟན་བཅོས་མང་པོ་དང་། ཐུན་མོང་མ་ཡིན་པའི་ནང་རིག་པའི་གནས་ཀྱི་བརྗོད་བྱ་གཙོ་བོར་སྟོན་པ་ལ། ལྟ་བ་གཏན་འབེབས་པ་དབུ་མ་རིགས་ཚོགས་དྲུག སྤྱོད་པ་གཙོ་བོར་སྟོན་པ་ལུང་གིས་སྟོན་པ་མདོ་ཀུན་ལས་བཏུས། རྟེན་ཁྱིམ་པའི་སྤྱོད་པ་གཙོ་བོར་སྟོན་པ་བཤེས་སྤྲིངས། རབ་ཏུ་བྱུང་བའི་སྤྱོད་པ་གཙོ་བོར་སྟོན་པ་བྱང་ཆུབ་ཀྱི་ཚོགས། སྔགས་ཀྱི་ཕྱོགས་ལ་ལྟ་སྤྱོད་མདོར་བསྡུས་པ་རྒྱུད་ཀུན་ལས་བཏུས་སོགས་མང་པོ་མཛད་ཅིང་། ཐེག་པ་ཆེན་པོ་དབུ་མ་པའི་ལྟ་བ་སྲོལ་འབྱེད།
འདི་ཉིད་ཀྱིས་ལེགས་པར་གསུངས་པའི་བདུད་བརྩིས་ཉེ་བར་བསྐྱེད་པའི་བསྟན་འཛིན་གྱི་སྐྱེས་བུ་མཐའ་ཡས་པ་ཞིག་བྱོན་པ་ལས། གཙོ་བོར་གྱུར་པ་སྲས་ཀྱི་ཐུ་བོ་རྣམས་པ་བཞི་སྟེ། ཤཱཀྱ་མི་ཏྲ། ནཱ་ག་བོ་ངྷི། ཨཱརྱ་དེ་བ། མ་ཏིངྐ་པ། ཉེ་བའི་ཐུགས་སྲས་གསུམ་སྟེ། སངས་རྒྱས་བསྐྱངས། ལེགས་ལྡན་འབྱེད། སློབ་དཔོན་དཔའ་བོ་བཅས་བདུན་དུ་གྲགས། དེའི་ནང་ནས་ཀྱང་ཟླ་དང་བྲལ་བ་ནི་སློབ་དཔོན་ཨཱརྱ་དེ་བ་སྟེ་འཕགས་པ་ལྷ་ཡིན་ལ། དེ་གཉིས་ལ་ཀླུ་སྒྲུབ་ཡབ་སྲས་གཉིས་དང་གཞུང་ཕྱི་མོའི་དབུ་མ་པར་ཡང་གྲགས།
སློབ་དཔོན་ཀླུ་སྒྲུབ་ཀྱི་སྐུའི་ཆ་བྱད་ནི་ཞབས་གཡོན་བརྐྱངས་ཤིང་ཕྱག་གཉིས་ཆོས་འཁོར་གྱི་ཕྱག་རྒྱ་དང་། དབུའི་སྟེང་དུ་ཀླུའི་རྒྱལ་པོས་ཕུལ་བའི་སྦྲུལ་གྱི་གདེངས་ཀ་བདུན་གྱིས་བརྒྱན་ནས་བཞུགས་པའོ། །
ཞེས་རོང་ཆེན་ལྷ་རྒྱལ་དཔལ་གྱིས་བོད་ཀྱི་སློབ་འབྲིང་དྲ་བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-5-22 16:18 , Processed in 0.272696 second(s), 21 queries .


text:
གློ་བོའི་ཡུལ་དུ་བསྐྱོད་པ།
རྩོམ་པ་པོ། རྫ་སྐྱེས་ཕུར་བ།
[ནང་དོན་གནད་བསྡུས།] གློ་བོར་བསྐྱོད་ན། གློ་བོ་ནི་མེ་ལོང་ཞིག་རེད། མེ་ལོང་ལ་ཧ་བཏབ་ན། སྤྲིན་དཀར་པོ་ཞིག་ལྡང་ཡོང་། ས་སེར་པོ་ཞིག་འཕྱུར་ཡོང་། འབྲུ་སྨུག་པོ་ཞིག་མངོན་ཡོང་། ད་དུང་གློ་བོ་ནས། གློ་བོ་ལྟ་བུའི་སྙན་ངག་ཅིག་བྲིས་ན། ཆེས་སྔ་བའི་ཞང་ཞུང་གི་མེས་པོ་མཐོང་ཡོང་། གདུང་བ་སྐྱེ་ཡོང་།
ཕྱི་ལོ2017/ཟླ3/ཚེས27ཉིན་གནམ་ངོ་རུབ་ཅིང་། ཡུལ་འདིའི་ས་གཞི་ཡོངས་ལ་སྨུག་པ་འཐིབས་འདུག སྔ་ནུབ་དེར་ཆར་ཟིམ་ཅུང་ཟད་བབས་པས། ཉིན་དེའི་ཞོགས་པའི་ལམ་འགྲམ་གྱི་ལྗོན་པ་དང་། བསྟར་བསྒྲིགས་པའི་ཁང་བརྩེགས་དག་ནི་གསར་དུ་ཚོན་བཏང་པའི་སྣུམ་ཚོན་རི་མོ་ཞིག་དང་འདྲ་བར་ཨ་ཅང་མདངས་གསལ་ཞིང་། བཞིན་འཇམ་པའི་ངང་ན་གང་སར་བཀྲམ་སྟེ་འདུག མཐོང་ལམ་དུ་མངོན་གྱིན་པའི་གྲོང་ཚོ་ཆུང་ཆུང་དེ་ལ་བལ་པོ་བས་སྤོག་ར(Pokhara)ཞེས་འབོད་ཅིང་། དེ་ནི་བལ་པོ་རྒྱལ་ཡོངས་ཀྱིས་ཡུལ་སྐོར་ས་ཚུགས་བཞི་གཙོ་གནད་དུ་བཟུང་པ་ལས། ཆེས་བསིལ་དྲོད་གཉོམ་ཞིང་མཁའ་རླུང་གཙང་པའི་ས་ཆ་སྟེ། ཡུལ་སྐོར་ས་ཚུགས་ལེགས་གྲས་སུ་བདམས་པ་དེ་ཡིན་པ་དང་། རྒྱལ་སྤྱིའི་གནམ་ཐང་གཞན་གཉིས་གསར་འཛུགས་བྱ་འཆར་ཡོད་པའི་ས་ཁུལ་གཅིག་ནི་གནས་དེ་ཡིན་པར་བཤད་ཅིང་། བདག་གི་གློ་བོའི་འགྲུལ་བཞུད་ཀྱི་ལམ་བུའི་འགོ་ཡང་འདི་ནས་ཚུགས་སོང་།
སྙག་ངག་ནི་ཚིག་གྲུབ་དང་མིང་བརྡ་ལས་མངོན་པ་ཡིན་ཚེ། ཚིག་གྲུབ་དང་མིང་བརྡ་རེ་ནི་ཡིད་འགྱུ་དང་སྣང་བརྙན་བར་གྱི་ཟམ་པ་ལྟ་བུ་ཞིག་ལ་གོ་བ་ཡིན་དགོས་སྙམ། དེ་ལྟར་ནོར་མེད་ན་མཐོང་ལམ་གྱི་མཛེས་ལྗོངས་འདི་ནི་སྙན་ངག་གི་རྟོག་པ་འགྱུ་སའི་ཟམ་སྟེགས་ཤིག་རེད་ཨང་སྙམ་ལ། གནའ་བོའི་བཟོ་བཀོད་ཀྱིས་མཛེས་པའི་ཤིང་ཁང་རེ་རེར་བལྟས་ན་ལྷག་ཏུ་བསོན་ཉམས་ཀྱི་སྣང་བ་ཞིག་ཤར་ནས་འོང་། ཡུལ་དེའི་ཞོགས་པའི་ཆུ་ཚོད་བརྒྱད་ཀྱི་ཐོག་ངེད་གཉིས་གློ་བོ་རྫོང་གསར(uomsom)དུ་བསྐྱོད་རྒྱུའི་གྲབས་སྒྲིག་ཟིན་ཏེ། ཆུ་ཚོད་བདུན་དང་སྐར་མ་སུམ་ཅུའི་སྟེང་སྤོག་རའི(Pokhara)མཁའ་འགྲུལ་ཐང་དུsimrik)འབྱོར་བ་ཡིན།
གནམ་ཐང་ལས་མིས་རྒྱལ་ཁོངས་གཞན་གྱི་ཡིན་ཚེ་མཁའ་འགྲུལ་སྤ་སེ་ལ་སྒོར་ཁ་སྣོན་དུ་དགོས་རབ་བཤད་པ་ལྟར་བལ་སྒོར་སྟོང་གཉིས་དང་སུམ་བརྒྱ་སྤྲད་དེ་གནམ་ཐང་ས་ཚུགས་ནས་ཅུང་ཟད་བསྒུགས་པ་ན། གློ་བོ་རྫོང་གསར་ནས་ཡོང་བའི་གནམ་གྲུ་ཆུང་ཆུང་དེ(simrik)འཛེར་སྐད་རྩུབ་མོ་ཞིག་དང་མཉམ་དུ་སར་བབས་བྱུང་ལ། རྫོང་གསར་དུ་ཡར་འགྲོ་བའི་ངེད་ཅག་རིམ་བཞིན་ནང་དུ་འཛུལ། ཅང་མ་འགོར་བར་གནམ་གྲུ་ཆུང་ཆུང་དེ་ལུང་གཞུང་གི་ཆུ་རྒྱུན་དེད་དེ་ཡར་གློ་བོ་རྫོང་གསར་ཕྱོགས་སུ་འཕུར་ཞིང་། རྔམ་ཆེ་བའི་གཡང་གཟར་གྱི་གྲོག་རོང་དང་། རྩེ་རྣོ་བའི་གངས་རྒྱུད་ཀྱི་རི་བོ་དག་ནི་གནམ་གྲུའི་གཤོག་པ་དང་ཐུག་ལ་ཁད་ཀྱི་ཉེ་སར་མཆིས་ཤིང་། སྨུག་པ་བྲེལ་མོ་ཞིག་གིས་མཐོང་ལམ་གྱི་འཆར་ངོས་ཡང་ཡང་འགོག་ཀྱིན་འདུག གཤོག་སྣེ་སྤྲིན་དང་བརྡར་བའི་ཡོམ་ཚོར་ཤུགས་ཆེ་ཡང་། ཁ་ལོ་པ་གཉིས་པོས་བག་ལྷོད་ཀྱིས་ཁ་བརྡ་ཤོད་ཀྱིན་མདུན་གྱི་མཁའ་ལམ་ལའང་དེ་ཙམ་ལྟ་ཡི་མི་འདུག སྤྱིར་གནམ་གྲུ་ནི་མཁའ་ལམ་ཐིག་ཚད་སྟེང་གི་མདའ་རྩེ་དེད་དེ་སྐྱོད་བཞིན་ཡོད་པས། རླངས་འཁོར་བཞིན་དཀྱུ་རྒྱུ་དཀྱོག་རྒྱུ་དེ་ཙམ་མང་པོ་མི་དགོས་པ་འདྲ་འདུག
ཉེ་ལམ་ནས་བདག་ལ་ཡུལ་གདུང་འདུ་ཤེས་ཀྱི་བག་ཆགས་ཤིག་མངོན་དེ་འོང་ཞིང་། བག་ཆགས་དེའི་རྔམ་གྱིས་བདག་རང་ལྗོངས་རྒྱུ་འགྲུལ་བཞུད་ལ་མོས་པར་གྱུར་ཞིང་། ཡུལ་སྐོར་རྩོམ་རིག་གི་བཟོ་ཙམ་ཨེ་འཁྱོངས་ལྟ་བ་ལ་དུངས་བར་བཏང་སོང་། ལྗང་བུའི་བཤད་པ་བཞིན་སྒྱུ་རྩལ་རྩོམ་རིག་ལ་དད་པའི་མི་ཞིག་ཡིན་ཚེ། ཁོ་ནི་མི་རིགས་པ་ཞིག་བྱེད་པ་ལས། མིའི་རིགས་མཁན་ཞིག་བཅའ་རྒྱུ་ནི་གལ་ཆེན་ཡིན་པ་ཤེས་མོད་ཀྱང་། ཡུལ་གདུང་འདུ་ཤེས་དྲགས་པའི་བདག་གིས་དེ་འདྲ་ཞིག་ནུས་ཀྱི་མེད་པ་འདྲའོ།། འོན་ཀྱང་ཡུལ་སྐོར་རྩོམ་རིག་ཅེས་པའང་ཁོ་བོ་ལྟ་བུས་འོལ་ཚོད་ཀྱིས་འབྲི་ནུས་པ་ཞིག་ག་ལ་ཡིན་ཏེ། ཡུལ་སྐོར་རྩོམ་རིག་འབྲི་བར་མ་མཐའ་ལའང་ཁྱད་ཆོས་ཀྱི་གཙོ་བོ་གསུམ་ཞིག་ཚང་དགོས་པར་བཤད་དེ། གཅིག་ཡུལ་སྐོར་གང་དུ་བྱ་བའི་ཡིག་ཐོག་གི་རྒྱུ་ཆ་བཙལ་ཞིང་གཞན་གྱི་བྲིས་རྩོམ་ཁྲོད་ནས་ས་དེར་རྒྱུས་ལོན་ཐོབ་པ། གཉིས་ལྟད་མོ་པའི་བརྟུལ་ཞུགས་སྤྱད་ནས་ས་དེར་དངོས་བསྐྱོད་ཀྱིས་རྒྱུས་ལོན་བྱས་པ། གསུམ་ལྟད་མོ་པའི་རྣམ་པ་ཡོངས་སུ་བསྒྱུར་ནས་ས་དེའི་དམངས་དང་གཅིག་མཚུངས་ཀྱིས་མྱོང་རོལ་དང་ངོས་འཛིན་ཐོབ་པ་སོགས་མདོར་ན་སྦྱང་ཐབས་ཀྱི་རིམ་པ་གསུམ་ལ་བརྟེན་ནས་ཞིབ་འཇུག་གི་ཆ་དང་། རྩོམ་རིག་གི་རྣམ་པ་གཉིས་མཉམ་འདུས་ཀྱི་གྲུབ་ཆ་ཞིག་མངོན་དགོས་ལ། སྣང་བརྙན་གྱི་མཛེས་པའང་མེད་དུ་མི་རུང་། དེ་བས་ལྗོངས་རྒྱུ་བྱ་བའི་མཐོང་ཐོས་མྱོང་གསུམ་ཟིན་བྲིས་སུ་བཏབ་པ་ཙམ་གྱིས་ཡུལ་སྐོར་རྩོམ་རིག་འགྲུབ་པ་མ་ཡིན་པར། མཐོང་ཐོས་མྱོང་གསུམ་དེའི་ཐོག་ནས་མཛེས་དཔྱོད་དང་། ལྟ་བ། བསམ་བློ་སོགས་མང་དུ་ཚོགས་ཤིང་འདུས་པ་ན། གཞི་ནས་ཡུལ་སྐོར་རྩོམ་རིག་གི་རྨང་གཞི་གྲུབ་པ་ཡིན་ཞིང་། རྒྱ་བསྐྱེད་དེ་སོང་ན་ཡུལ་སྐོར་རྩོམ་རིག་ནི་མི་རིགས་རིག་པ་དང་། མི་རིགས་རིག་གནས་རིག་པ་སོགས་ཀྱི་རིག་ཚན་གྲས་སུ་གཏོགས་པར་འགྱུར་ཏེ། དཔེར་ན། གཏམ་བརྒྱུད་གསེར་ཐང་ལྟ་བུ་ནི་མི་རིགས་རིག་པ་དང་ཡུལ་སྐོར་རྩོམ་རིག་གཉིས་ཆར་གཏོགས་པ་བཞིན་ནོ།། མདོར་ན་ཡུལ་སྐོར་རྩོམ་རིག་ནི་འགྲོ་མི་ཕན་ཚུན་གཅིག་གིས་གཅིག་ལ་འགྲོག་འདྲིས་བྱས་ཤིང་རྒྱུས་ལོན་བྱུང་པའི་སྟེང་། ལྗོངས་རྒྱུ་དང་བརྒྱུད་འབྲེལ་ཁྲོད་ནས་གྲུབ་འོང་པའི་རྩོམ་རིག་གི་རྣམ་པ་ཞིག་ཡིན་པར་བཤད།
དེ་ལྟར་ལེགས་ན་བདག་ལ་ཡུལ་སྐོར་རྩོམ་རིག་འབྲི་བའི་ཆ་རྐྱེན་ཡོངས་སུ་དབུལ་མོད། ཡུལ་སྐོར་ལྗོངས་རྒྱུ་བྱ་བའི་རེ་བ་ནི་ཨ་ཅང་ཟབ་པས། ཉེ་ལམ་སྐྱོད་འདོད་པའི་ས་ཆ་སྐོར་ཞིག་ཀྱང་བདམས་འདོན་བྱས་ཡོད་དེ། བལ་ཡུལ་གྱི་རྟ་མང་དང་། (རྟ་དམག) ཡོལ་མོ། དོལ་པོ། ཏི་སེ་རོང་། གློ་བོ། ཐ་ཀ་ལི། (འཐག་པ། སེ་རིབ) ཤར་པ། གླེ་སྨི། སྙེ་ཤང་། མུ་གུམ། ཙུམ། ནུབ་རི། གླང་ཐང་། ཝ་ལུང་། འུམ་ལ། ཀརྨ་རོང་། གུ་རུང་། སྒོ་སྲུང་། ར་ཡེ། དམག་སྒར། འབྲུག་རྒྱལ་ཁབ། རྒྱ་གར་ཤར་བྱང་ཕྱོགས་ཀྱི་འབྲས་ལྗོངས། མོན། དར་རྒྱས་གླིང་། ཀ་བློན་སྦུག བྱང་རྒྱུད་ཀྱི་སྤི་ཏི། (སྤྱི་ཏི) ཁུ་ནུ། གར་ཞ། ཟངས་དཀར། ལ་དྭགས། པ་ཀི་སི་ཐན་གྱི་སྦལ་ཏི་སོགས་རིག་གནས་དང་དད་མོས་སེམས་ཁམས། འཚོ་བ་དང་ས་བབ་གནས་ཚད། མདོར་ན་ཡོད་ཚད་ཕལ་ཆེར་གཅིག་མཚུངས་ཡིན་པའི་ཡུལ་ཕྲན་དེ་དག་གོ།
དེ་དག་ལས་ཐེངས་དང་པོའི་ལྗོངས་རྒྱུའི་གོམ་སྟབས་དེ་གློ་བོའི་ཡུལ་ལ་སྒྱུར་བའི་སྐལ་བ་བྱུང་ལ། གློ་བོ་ནི་གཏམ་རྒྱུད་དང་ལོ་རྒྱུས་ཀྱི་འཕེལ་རིམ་རིང་པའི་ཡུལ་ཞིག་སྟེ། རྒྱལ་བརྒྱུད་ཐོག་མ་ལྷ་ནས་མཆེད་ཚུལ་དང་། ལྷ་ནས་བཙན་ལ་མཆེད་ཚུལ། བཙན་ནས་དམུ་ལ་མཆེད་ཚུལ། དམུ་ནས་མི་ལ་མཆེད་ཚུལ་སོགས་ངོ་མཚར་གྱི་བྱུང་རབ་དང་། ཞང་ཞུང་བྱ་རུ་བཅོ་བརྒྱད་ཀྱི་དུས་སུ་ཞང་ཞུང་ཁ་སྐྱོབ་ཀྱི་ཡུལ་མུ་ཝེར་ནོར་གྱི་རྒྱལ་པོ་ག་ལྗང་འོད་ཀྱི་བྱ་རུ་ཅན་བཅོ་ལྔ་པའི་མངའ་འབང་ཡིན་པ། དེ་དུས་བོན་གྱི་བསྟན་པ་རྒྱ་ཆེར་དར་བ། དུས་རབས་བརྒྱད་པའི་ནང་དཔལ་རྙིང་མའི་ཆོས་སྐོར་དར་བ་དང་། དུས་རབས་བཅུ་གསུམ་པའི་མཇུག་ནས་ཨ་མ་དཔལ་དང་བཟང་པོ་རྣམ་གསུམ་གྱིས་ས་སྐྱའི་ཆོས་བརྒྱུད་གཙོ་ཆེར་དར་རྒྱས་བྱས་ཤིང་དགོན་གྲྭ་མང་དུ་སྤེལ་བ། མདོར་ན་གློ་བོ་ནི་བོད་ཀྱི་རིག་གནས་ལོ་རྒྱུས་སྟེང་གི་གསང་ལམ་སྙེག་ས་ལྟ་བུ་ཞིག་སྟེ། ཞང་བོད་རིག་གནས་གཉིས་དང་། བན་བོན་ཆོས་ལུགས་ཟུང་གི་འགལ་བའི་མཐུ་གཏད་ཡུལ་དང་། འབྲེལ་བའི་ཟམ་འཕེན་ས་ཞིག་དང་། དེ་གཉིས་གཡོ་སྐྱོམ་གྱི་འཕེལ་འགྲིབ་མང་དུ་མཆེད་ས་ཞིག་ཡིན་པའོ།།
སྤོག་ར་ནས(Pokhara)སྐར་མ་བཅོ་བརྒྱད་ཡས་མས་མཁའ་འགྲིལ་དུ་བསྐྱོད་མཐར་གློ་བོ་རྫོང་གསར་ལ་འབྱོར་། སར་བབས་མ་ཐག་རླུང་བསིལ་མོ་ཞིག་གདོང་ལ་རྒྱུ་འོང་། ས་དེ་ནས་གློ་བོའི་གྲོང་དང་ཁང་ཁྱིམ་གྱི་བཟོད་བཀོད་ཐོག་མར་མཐོང་། གློ་བོ་རྫོང་གསར(Mustang)ནི་གློ་བོ་སྟོད་སྨད་གཉིས་དང་ཐ་ཀ་ལི་གསུམ་གྱི་ད་ལྟའི་སྲིད་འཛིན་ས་ཁུལ་ལྟེ་བ་ཡིན་ཞིང་། བལ་པོ་རྒྱལ་ཡོངས་ཀྱི་ཞིང་ཆེན་14དང་། རྫོང་ཁུལ75ཡོད་པ་ལས་དྷ་ཝ་ལ་གྷི་རི་(Dhawalagiri )ཞིང་ཆེན་ནང་གི་རྫོང་ཞིག་ཡིན་པ་དང་། སྔོན་དུས་གཱ་རབ་ཅེས་པའི་སར་གློ་བོའི་རྫོང་གཞིས་བཟུང་ཞིང་ཕྱིས་གནས་འདིར་སྤོར་བས་རྫོང་གསར་ཟེར་གྱི་ཡོད་འདུག ད་ལྟར་གློ་བོ་རྫོང་གསར་གྱི་ཁྱབ་ཁོངས་སུ་གད་སྨད་། སྨོན་ཐང་། རྩེ་རང་། ཚོ་ཤར། ཚོ་ནུབ། ཟུར་ཁང་བཅས་གློ་སྟོད་ཚོ་བ་བདུན་དང་། སྤག་གླིང་། ད་ཀ་རྫོང་། ཕི་ལག བཀག་རྫོང་བཅས་ཡུལ་ཚོ་བཞི་དང་། རྫར། རྫོང་། གཏེར་རི། ཆོས་འཁོར། པུ་ཊག ཁྱེན་འགའ་སོགས་ཆུ་མིག་བརྒྱ་རྩའི་ཡུལ་ཚོ་དྲུག ཚུགས། སྟང་པད་བཅས་གློ་སྨད་ཚོ་བ་བཅུ་གཉིས། ཐ་ཀ་ལི་ཚོ་བ་ལྔ་བཅས་ཡོད། གློ་བོའི་ས་ཁོངས་སྤྱིའི་རྒྱ་ཁྱོན་ལ་སྤྱི་ལེ་གྲུ་བཞི་མ3573དང་། མཐོ་ཚད་རྒྱ་མཚོ་ངོས་ནས་སྨིད་4230 ཆ་སྙོམ་གྱི་མཐོ་ཚད་རྒྱ་མཚོའི་ངོས་ནས་སྨིད2567ཡོད་ལ། ཕྱི་ལོ2011ལོའི་མི་འབོར་ཞིབ་བཤེར་ལྟར་ན་གློ་བོའི་མི་གྲངས་ནི་13452ཡིན། གློ་སྟོད་ཀྱི་ཤར་ནུབ་བྱང་གསུམ་ནི་ད་ལྟའི་མངའ་རིས་ས་ཁུལ་རྫོང་བརྒྱད་ཕྱེས་ཡོད་པ་ལས་སྤུ་ཧྲེང་རྫོང་དང་ས་འབྲེལ་ཡིན་པ་དང་། གཞིས་རྩེ་རྫོང་ཁག་བཅོ་བརྒྱད་ཕྱེས་ཡོད་པའི་འབྲོང་པ་རྫོང་གི་ནུབ་བྱང་ཕྱོགས་དང་ས་འབྲེལ་ཡིན། གློ་སྨད་ནི་སྙེ་ཤང(Sakya) དང་དོལ་པོའི་བྱང་ཤར་བརྒྱུད་དང་ས་འབྲེལ་ཡིན་འདུག
བལ་སྐད་དུ་ཐ་ཀ་ལི་ཞེས་འབོད་པའི་ཡུལ་ཚོ་དེ་ནི་དེང་སང་གློ་བོ་དང་རྫོང(mustang)གཅིག་གི་ཁོངས་སུ་གཏོགས་པ་ལས་གློ་བོ་དངོས་གནས་མིན། ཤངས་། ཋི་ནེན།(བསམ་ཕུག) མར་པ། ཀྱུ་མང་། ཀྲུ་བཅད་བཅས་དེ་རུ་ཡུལ་ཚོ་ལྔ་ཡོད་ལ། སྤྱིའི་ས་ཁྱོན་ལ་སྤྱི་ལེ་གྲུ་བཞི་མ5655དང་། 2011ལོའི་མི་འབོར་ཞིབ་བཤེར་ལྟར་ན་ས་གནས་རང་དུ་ཐ་ཀ་ལི་གནས་སྡོད་མི་གྲངས13000དང་། སྤོག་ར་དང་ཁྲ་མེན་སོགས་ས་ཁུལ་གཞན་དུ་ཡོད་པ་བསྡོམས་ན་མི་གྲངས་ཁྲི་གསུམ་ལྷག་ཡོད་པ་དང་། ཐོག་མའི་མི་བརྒྱུད་དེ་ཐག་འཐག་མཁན་ཚོ་བ་ཞིག་ཡིན་པས་ཁོ་ཚོར་འཐག་པ་ཞེས་མིང་ཐོགས་པར་བཤད། བལ་པོ་བས་གནས་དེ་ན་གཙང་པོ་ཞིག་ཡོད་པ་དང་སྦྲེལ་ཏེ་ཐ་ཀ་ལི་ཞེས་བོས་པས་རིམ་གྱིས་ཐ་ཀ་ལི་ཞེས་འབོད་སྲོལ་ཆགས། འཐག་པའམ་ཐ་ཀ་ལིའི་ཡུལ་ནས་ཐོན་པའི་དམིགས་བསལ་ཟས་རིགས་ཤིག་ཡོད་ལ། དེའི་མིང་དུ་རྒྱ་གར་དང་བལ་པོ་བ་མང་པོས་ཐ་ལི་ཞེས་འབོད་བཞིན་པ་དང་། ཐ་ཀ་ལི་ཞེས་པའི་བསྡུས་མིང་ཙམ་ཡིན་འདུག ལྡི་ལི་མཎྜལ་བོད་ཟས་ཁང་སོགས་ཀྱི་ཟས་ཐོའི་ནང་དུ་བོད་ཀྱི་ཐ་ལི་དང་། ནེ་པཱལ་གྱི་ཐ་ལི་ཞེས་ཐ་ལི་རིགས་གཉིས་གསུམ་ཞིག་བྲིས་ཡོད་པ་མཐོང་། ཏུན་ཧོང་ཡིག་རྙིང་དུ་ཐ་ཀ་ལིའི་མིང་ལ་སེ་རིབ་ཅེས་བྲིས་ཡོད་ལ། དུས་ད་ལྟའང་དོལ་པོ་བས་ཐ་ཀ་ལིའི་སྐད་ལ་སེ་སྐད་ཅེས་འབོད་བཞིན་ཡོད་པ་དང་། ཐ་ཀ་ལིའི་ཡུལ་དང་མི་ལའང་ཐགས་ལུང་པ་དང་འཐག་པ་ཞེས་གྲ་མ་ཆགས་གྲུ་མི་ཉམས་པར་སྤྱོད་ཀྱིན་ཡོད་འདུག སེ་རིབ་ཅེས་པ་འཐག་པ་ལ་གོ་བ་ཡིན་ནམ། ཡང་ན་དོན་གཞན་ལ་འཇུག་རྩད་ཆོད་མ་ཐུབ། དངོས་གནས་འཚོ་བའི་འགྱུར་ལྡོག་ནི་བཤད་མི་ནུས་པ་ཞིག་ཡིནའང་། དམངས་ཀྱི་ངག་ལམ་གྱི་ཐ་སྙད་རེ་རེའི་བརྡ་རྟགས་ནི། འདས་དོན་གྱི་ངོ་ཐད་ཆོད་སའི་མེ་ལོང་རེ་རེ་ཡིན་འདུག་སྙམ། འཐག་པ་ནི་སྔོན་དུས་གློ་བོའི་རྒྱལ་བོ་སོགས་ཀྱིས་ཤུགས་རྐྱེན་མ་ཐེབས་པའི་རྒྱལ་ཕྲན་ཁ་ཙང་ཞིག་དང་རང་གི་རྒྱལ་བརྒྱུད་ཀྱི་བྱུང་བ་ཡོད་པ་ཅན་ཞིག་ཡིན་པ་དང་། མིག་གསུམ་པ་ཞེས་པའི་རྒྱལ་པོ་ཞིག་བྱུང་བར་ད་ལྟའང་ཐ་ཀ་ལི་བ་དག་གིས་རྗེས་དྲན་གྱི་དུས་མཆོད་བྱེད་རྒྱུ་ཡོད་པ་དང་སྐབས་དེར་རྒྱལ་བོའི་མཚོན་ཆ་སོགས་འགྲེམ་སྟོན་བྱེད་སྲོལ་ཡོད་པ་དང་། གློ་བོ་རྫོང་གསར་ཕར་རྒྱབ་ཀྱི་ཋི་ནེན་འབོད་པའི་ས་ཆ་དེར་དེང་སང་ཡང་ཐ་ཀ་ལིའི་རྒྱལ་བརྒྱུད་ཀྱི་མི་ཐོགས་ཡོད་རབ་ཐོས། ཐ་ཀ་ལི་ལ་སེ་སྐད་དམ་སོ་སོའི་རང་སྐད་ཡོད་ཀྱང་། ད་ལྟ་ཐ་ཀ་ལིའི་རང་སྐད་ཉམས་ཆག་ཆེན་པོ་བྱུང་ཏེ་ཕལ་ཆེ་བས་བལ་སྐད་བཤད་ཀྱི་ཡོད་པ་དང་། ཐ་ཀ་ལི་བའི་ཁྲོད་ན་གདོད་མིའི་བོན་ཆོས་དང་། རྙིང་མའི་ཆོས་སྐོར་ལ་དད་མོས་བྱེད་མཁན་གྱི་རིགས་གཉིས་ཡོད་ཅིང་། དེར་བསམ་གཏན་གླིང་ཟེར་བ་སོགས་དཔལ་རྙིང་མའི་དགོན་པ་སྐོར་ཞིག་ཡོད་སྐད་ཐོས། ཐ་ཀ་ལིའི་མར་པ་ཚཱ་རོག་ཅེས་པའི་ས་གནས་སུ་བར་ལམ་བོད་རང་ནས་ཡོང་བའི་བོད་ཀྱི་གཞིས་ཆགས་གྲོང་ཞིག་ཡོད་འདུག་མོད། གྲོང་དེ་ནས་ཐོན་པའི་བུ་མོ་པདྨ་ལྷ་མོ་ལགས་དང་ཁ་བརྡ་ཏོག་ཙམ་བྱུང་པ་ལས་ཁོང་ཅག་གི་སྐད་ཡིག་དང་འཚོ་བའི་གནས་བབ་སོགས་ལ་རྒྱུས་ལོན་བྱ་མ་ཐུབ།
ཉིན་གུང་ཡོལ་ཙམ་ལ་རྫོང་གསར་ནས་ཚུགས་བཟང་གྲོང་ཚོ་རུ་འབྱོར་ཞིང་། སྡོད་གནས་གཏན་ཁེལ་གྲུབ་རྗེས་ཡུལ་མི་ཚོའི་འཚོ་བའི་ངལ་རྩོལ་བྱེད་སྟངས་དང་གྲོང་ཁྱིམ་དག་ལ་ལྟ་བར་ཕྱིན། ཉི་མ་ཡོལ་ལ་ཉེ་སྐབས་ཚུགས་བཟང་ཕར་ངོས་རི་སྐེད་དུ་ཆགས་པའི་སྒང་དགོན་པར་བསྐྱོད། དཀོན་གཉེར་སྤོ་བོ་དེར་དགོན་དེའི་སྐོར་དྲིས་ཀྱང་ཁོང་ལ་རྒྱུས་མངའ་བདོག་པའི་སྐད་ཆ་ཞེ་དྲག་གསུང་རྒྱུ་མི་འདུག འདུ་ཁང་གི་ལྡེབས་རིས་ཉེར་གཉིས་ཡས་མས་བཞུགས་པ་ཆ་ཚང་ཞིབ་ཏུ་མཇལ་མོད་རང་ལ་ཤེས་རྟོགས་ཞན་རྐྱེན་རེ་རེ་ནས་ལྷ་ངོས་ཟིན་པའང་དཀའ་ཙམ་བྱུང་། གནའ་ཉམས་ཀྱིས་འོད་མདངས་འཁྱུག་སེ་བདོག་པའི་ལྡེབས་རིས་རྩ་ཆེན་དེ་དག་ཁང་ཀླད་ཀྱི་ཐིག་པ་དང་རྩིག་གསེབ་ནས་བརླན་བྱུང་སྟེ། སྐོར་ཞིག་ནི་ཚོན་རྩི་དག་སྟེ་གཏན་ནས་མེད་པ་ལྟ་བུར་ཆགས་འདུག འབྱོར་བས་ཕོངས་ཤིང་བདག་གཉེར་ཞན་པའི་རྐྱེན་དེས། མེས་པོའི་ཕྱག་རྗེས་ཀྱི་ནོར་བུ་རྩ་ཆེན་རེ་རེ་འདི་ལྟར་ཆག་འཇིག་གི་ཀློང་དུ་གཟིམ་གྱིན་པར་དངོས་གནས་ཡི་མུག་བྱུང་།
དེ་ནས་ས་དམར་དང་། བཟང་མོ་ཅན། མཆོད་དཀར། སྒེར་ལུང་། གད་སྨད། རྩེ་རང་སོགས་རིམ་བཞིན་བརྒྱུད་དེ་ཉིན་གཉིས་རྗེས་ཀྱི་ཉི་མ་ཕྱི་ཡོལ་ཙམ་ལ་གློ་བོ་སྨོན་ཐང་དུ་འབྱོར། སྒོ་བྱང་ལ་བོད་ཡིག་གིས་ཇོ་མོ་གླང་མ་མགྲོན་ཁང་དང་ཟ་ཁང་ཞེས་བྲིས་འདུག་པའི་མགྲོན་ཁང་ཆུང་ཆུང་ཞིག་མཐོང་བྱུང་ལ། ངེད་གཉིས་ཀྱང་དེ་ཚང་ནས་འདུག་རྒྱུ་བྱས། རྗེས་ནས་དེ་ནི་སྨོན་ཐང་གི་ལྷ་རིས་བཟང་པོ་ཚང་རེད་འདུག བཟང་པོ་ཚང་གཅིག་པུ་མིན་པར་སྨོན་ཐང་གི་སྲང་ལམ་གཡས་གཡོན་ན་བོད་ཡིག་གི་སྒོ་བྱང་བཀལ་ཡོད་པའི་ཚོང་ཁང་དང་མགྲོན་ཁང་མང་དུ་མཐོང་རྒྱུ་ཡོད་ལ། 《གློ་བོ་སྨོན་ཐང་གི་དཔེ་མཛོད་ཁང》ཞེས་པ་ཞིག་ཀྱང་མཇལ་རྒྱུ་ཡོད། སྨོན་ཐང་གི་སྐོར་ལམ་དུ་ཆས་ན། བགྲེས་པོ་ལོ་ལོན་དག་གི་མ་ཎིའི་སྒྲ་དབྱངས་ཉན་ཆོག་ལ། སོས་དལ་ངང་ཉི་མ་ལྡེ་བཞིན་པའི་གྲོང་མི་ཚོའི་ཅི་འཕྲོས་མོལ་འཕྲོས་ཀྱི་གླེང་མོ་མཆེད་ཡོང་། དབུས་ཀྱི་སྐད་གདངས་ལ་ཉེ་ཞིང་དེ་ལས་ཀྱང་གཙང་སྐད་དང་གཅིག་འདྲ་ཡིན་པའི་ཁོང་ཅག་ཡུལ་སྐད་དེ་ནི་སྙིང་ཉེ་བོ་ཞེ་དྲག་ཡིན་བཞག མ་ཟད་ས་ཁུལ་ཚང་མའི་ཁང་པའི་བཟོ་བཀོད་དང་། རྒྱུ་ཆ། ཀ་གདུང་། ཁྱིམ་ཆས། སྒོ་དང་རབ་གསལ་སོགས་འཚོ་བའི་ཉེར་སྤྱོད་ཀུན་པོ་ལྷ་སའི་གནའ་བོའི་གྲོང་རྙིང་དག་གི་བཟོ་བཀོད་དང་གཅིག་རང་རེད་ལ། གྲོང་མིའི་བྱ་སྤྱོད་སོགས་ཀྱང་དེ་བཞིན་རེད། མ་ཟད་དགའ་འོས་པ་ཞིག་ནི་གློ་བོའི་ས་ཁུལ་ཕལ་ཆེར་གྱི་སློབ་གྲྭའི་ནང་དུ་བོད་ཡིག་གི་སློབ་ཚན་ཡོད་པ་དེ་རེད་ལ། ལས་དེར་ཐུགས་ཁུལ་ཟབ་པ་འི་ས་གནས་རང་རང་གི་མཁན་པོ་དང་གྲྭ་བཙུན་རྣམས་ལ་སྐུ་དྲིན་ཞུ་འོས་ཤིང་། རང་སའི་སྐད་ཡིག་གི་ཉམ་ང་ལྡོག་རྒྱུར་རྩོམ་པ་ནི། རང་ས་གཡང་ལས་སྐྱོབ་པའི་ཐབས་མཆོག་ཅིག་ནི་ལོས་ཡིན་ཨང་། སྨོན་ཐང་གྲོང་དུ་ཐུབ་ཆེན་དགོན་དང་། བྱམས་པ་དགོན། ཆོས་སྡེ་དགོན་བཅས་དུས་རབས་བདུན་ལྷག་གི་ལོ་རྒྱུས་ཀྱི་འོད་མདངས་འཁྱུག་པའི་ས་སྐྱའི་དགོན་པ་གསུམ་བཞུགས་ཤིང་། བྱམས་པ་དང་ཐུབ་ཆེན་དགོན་གཉིས་ཀྱི་ལྡེབས་རིས་མཇུག་ལ་གསེར་ཡིག་གི་ཚིགས་བཅད་མང་ལ་རྩོམ་རྩལ་ཡང་དཔེ་མེད་རང་ཞིག་འདུག་སྙམ། བར་བར་གྱི་ཚོན་དག་སྟེ་ཀློག་མི་ཐུབ་པར་ཆགས་འདུག་ཀྱང་ཚིགས་བཅད་ཅིག་ལ།
གཞན་ཕན་སེམས་ཀྱི་འོད་སྟོང་ཅན།།
སྙིང་སྟོབས་ཆེན་པོའི(བར་ནས་འབྲི་གཅིག་མི་གསལ)ལྗང་གིས།།
འགྲོ་བའི་མ་རིག་མུན་སེལ་དཔལ།།
སེམས་དཔའ་མཆོག་འདིའི་དགེ་ལེགས་འགྲུབ།། ཅེས་བྲིས་འདུག
གློ་བོ་སྨོན་ཐང་ལ་གྲོང་ཁྱིམ་ཉིས་བརྒྱ་ལྷག་ཡོད་པའི་ཁྲོད་དུ། གྲོང་གི་རྣམ་གྲང་མང་ལ་དེ་དག་གི་ཐོབ་ཐང་དང་ཁེ་དབང་ལོངས་སྤྱོད་ཀྱི་རིམ་པའང་མི་འདྲ་བ་མང་དུ་མཆིས་ཏེ། རྫོང་དཔོན་གྲོང་། ལྷ་དཔོན་གྲོང་། རྩིས་དཔོན་གྲོང་། ཁྲིམས་དཔོན་གྲོང་། ལྷ་བཟོས་གྲོང་། སྨྱུག་འཛིན་དྲུང་ཡིག་གྲོང་། ཕྱག་མཛོད་གྲོང་། སྤྱི་ཁྱབ་གྲོང་། སྨན་པའི་གྲོང་། གཉེར་ཚང་གཉེར་པ་བཞི་ཡི་གྲོང་། གཉེར་ཆེན་བཞི་ཡི་གྲོང་། གཉེར་ཆུང་ནང་གཉེར་གྲོང་སོགས་སྐུ་དྲག་གི་གྲོང་བཅོ་བརྒྱད་དང་། གཟིམ་དཔོན་གྲོང་། ལྷ་མོ་གྲོང་། ཆིབས་དཔོན་གྲོང་། དྲེལ་དཔོན་གྲོང། མཛོ་དཔོན་གྲོང་། ཤིང་གཉེར་གྲོང་། ཤིང་མཁན་གྲོང་། རྩྭ་གཉེར་གྲོང་། ཁང་གཉེར་གྲོང་། བྲན་པ་གྲོང་། ཆུན་པ་གྲོང་། མགར་པའི་གྲོང་། བཤན་པའི་གྲོང་སོགས་དམངས་ཀྱི་གྲོང་དུ་གཏོགས་པ་སྟེ། ལྷ་རིས་བཟང་པོ་ཡང་ཤིང་མཁན་གྲོང་གི་མི་ཡིན་འདུག
སྐུ་དྲག་སྐོར་གྱི་གཏམ་གླེང་ཁྲོད་བཟང་པོས་འདི་ལྟར་བཤད་སོང་སྟེ། བཤན་པ་དང་མགར་བ་དེ་ཚོ། རིགས་དམའ་བོ་རེད། ཁོ་ཚོར་ཁང་པ་ཉིས་ཐོག་བརྒྱབ་ཡ་ཡོད་མ་རེད། རིགས་དམའ་བ་ཚོའི་ཁང་པའང་འོག་གི་གྲོག་པོ་ལ་ཡོད་རེད། འུ་རང་ཚོ་ལ་ཉིས་ཐོག་བརྒྱབ་ཡ་ཡོད་རེད་དེ། སྒོ་སྒེའུ་ཁུང་ལ་ནག་པོ་གཏང་ཡ་གི་དབང་ཆ་ཡོད་མ་རེད། དེ་སྐུ་དྲག་ལ་ཡོད་རེད། ཁང་པ་གང་ལ་ནག་པོ་བཏང་ཡོད་ན་དེ་སྐུ་དྲག་ཡིན་པའི་རྟགས་རེད་ཅེས་བཤད་པ་བཞིན་རིགས་དམའ་ཚོས་ཁང་པ་ཉིས་ཐོག་བརྒྱབ་མི་ཆོག་པ་དང་། ཁང་སའང་གྲོག་རོང་འོག་མ་གཏོགས་གྲོང་ནང་དུ་ལས་མི་ཆོག་པ། ཤིང་གཉེར་པ་སོགས་ཀྱིས་ཉིས་ཐོག་བརྒྱབ་ཆོག་ལ་གྲོང་ནང་དུ་ཁང་སའང་གཉེར་ཆོག་མོད། སྒོ་དང་སྒེ་ཁུང་ཁར་རྩི་ནག་པོ་གཏོང་ཆོག་གི་མེད་པ་རེད། ཚང་མའི་ཐོབ་ཐང་ཡོད་མཁན་སྐུ་དྲག་ཡིན་པ་རེད། དེ་ལྟར་གློ་བོ་ནི་སྐུ་དྲག་རིག་གནས་ཡུན་རིང་དར་རྒྱས་བྱུང་སའི་གནས་ཤིག་ཡིན་ཏེ། རྒྱལ་པོ་ཨ་མ་དཔལ་དང་། ཨ་མགོན་བཟང་པོ་ནས། ཕྱི་ལོ་ 2016ལོའི་ཟླ12པའི་ཚེས16ཉིན་འདས་གྲོངས་སུ་ཕྱིན་པའི་གློ་རྒྱལ་པོ་འཇིགས་མེད་རྡོ་རྗེ་དཔལ་འབར་ལགས་ཀྱི་བར་དུ་སྐུ་དྲག་རིགས་བརྒྱུད་ནས་མཆེད་པའི་རྒྱལ་བརྒྱུད་ཉེར་ལྔ་བར་མ་ཆད་དུ་བྱུང་ཞིང་། རྒྱལ་པོ་རིམ་བྱོན་དག་ནི་དེང་སང་ཡང་དམངས་ཀྱི་སེམས་ཁོང་ན་མཚར་སྡུག་ལམ་མེར་མཆིས་ཤིང་། གུས་ཞབས་ཀྱི་འདུ་ཤེས་དང་བརྩེ་བའང་ཨ་ཅང་རྟག་བརྟན་ངང་འདུག་པ་ནི་ས་དེའི་ཡུལ་མི་དག་དང་དེ་འབྲེལ་གྱི་ཁ་བརྡ་བྱས་ཙམ་ལས་ཤེས་ནུས་པ་ཞིག་རེད།
གློ་བོ་ནི་ངོ་མཚར་ཆེ་བའི་བྲག་ཕུག་གི་འཇིག་རྟེན་ཞིག་ཡིན་ཏེ། བསམ་རྫོང་དྲིལ་བུ་རྫོང་གི་བྲག་ཕུག བསམ་རྫོང་གོང་པོ་སྟོད་ཀྱི་བྲག་ཕུག སྣང་གསལ་བྲག་ཕུག ཚོ་ཤར་བྲག་ཕུག་སོགས་བྲག་ཕུག་སྟོང་ཕྲག་བརྒལ་བ་ཡོད་ལ། ཚོ་ཤར་མིས་བཟོས་བྲག་ཕུག་གཅིག་པུ་ལའང་ཐོག་བརྩེགས་ལྔ་དང་ནང་གསེས་ཕུག་ཕྲན་བརྒྱ་དང་བརྒྱད་ཡོད་པར་བཤད། བཟང་པོས་ཆུང་དུས་ར་འཚོ་སྐབས་སྨོན་ཐང་གི་ཉེ་བའི་བྲག་ཕུག་འགའི་ནང་ནས་མི་རུས་ལྷུ་ལག་ཆ་ཚང་ཞིང་བཟོ་ལྟ་ཙོག་ཙོག་དུ་བསྡད་ཡོད་པ་མང་པོ་མཐོང་འདུག་ལ། ཚ་སྲེད་ཆེ་བའི་ར་མ་དག་མི་མགོ་དེ་དག་ལས་ཚ་ལྡག་པར་རྟག་ཏུ་བྲག་ཕུག་ནང་ལ་ཤོར་འགྲོ་ཟེར། ད་དུང་ཚུགས་བཟང་ཡུལ་མི་ཞིག་གིས་བཤད་ན་ཕྱི་གླིང་ཡུལ་སྐོར་ཚོགས་པ་ཞིག་གིས་གློ་བོའི་བྲག་ཕུག་ཅིག་ནས་ཁྱེར་སོང་པའི་མི་རུས་ཆ་ཚང་འཐོར་ཞིག་ཏུ་སོང་མེད་པ་ཞིག་ཨ་སྒོར་ས་ཡ་གཅིག་བྱས་ནས་དབྱིག་ལེན་འགྲེམ་སྟོན་ཁང་ཞིག་དུ་བཙོང་པར་མ་ཟད་དེར་ཚན་རིག་གིས་བརྟགས་ཐབས་ལས་ལོ་ངོ1800ལྷག་ཅིག་ཕྱིན་ཚུལ་བཤད།
ཕྱི་ལོ2008ལོའིཟླ8ཚེས16ཉིན་ཀླུ་བྲག་བླ་མ་ཚུལ་ཁྲིམས་དང་། ནག་རུ་དགེ་ལེགས་སྦྱིན་པ་སོགས་བོན་གྱི་བླ་གྲྭ་སྐོར་ཞིག་དང་། ཕྱི་གླིང་པ་ཆར་ལའི་སི་རམ་བྷོལ་སོགས་ཀྱིས་མཉམ་སྦྲེལ་འཚོལ་ཞིབ་བརྒྱུད་དེ། གློ་བོ་སྨར་རྫོང་བྲག་ཕུག་ནས་བོན་གྱི་《ཁམས་ཆེན་སྟོང་ཕྲག་བརྒྱ་པ》པོད་བཅུ་དྲུག་དང༌།《 གཙང་མའི་ཀླུ་འབུམ་དཀར་ནག་ཁྲ་གསུམ》གསར་རྙིང་མི་འདྲ་བའི་པོད་གསུམ། 《མདོ་གཟེར་མིག་ལེའུ་བཅོ་བརྒྱད་པ》པོད་གཉིས། 《 ཁྲོ་བོ་རྒྱུད་དྲུག་གི་འགྲེལ་བ》དང༌། 《ཁྲོ་བོ་དབང་ཆེན་གྱི་གཞུང》གཉིས་སོགས་ཁྱོན་དཔེ་པོད་དོ་པོ་བཅུ་བདུན་ལྷག་ཙམ་ཞིག་ལག་སོན་བྱུང་པ་དང༌། ནག་རུ་དགེ་ལེགས་སྦྱིན་པ་ལགས་ཀྱིས་བཤད་པ་ལྟར་ན། དེའི་གྲས་ཀྱི་མདོ་གཟེར་མིག་གི་དཔེ་པོད་དེ། འཇར་མན་གྱི་རྒྱལ་ས་པེར་ལིན་དཔེ་མཛོད་ཁང་དུ་མཆིས་པའི་མདོ་གཟེར་མིག་དང༌། བལ་ཡུལ་ཁྲི་བརྟན་ནོར་བུ་རྩེའི་མདོ་གཟེར་མིག ཀླུ་བྲག་ཚུལ་ཁྲིམས་བླ་བྲང་གི་མདོ་གཟེར་མིག གློ་བོ་གཡུང་དྲུང་ལྕང་ར་ཤར་གྱི་མདོ་གཟེར་མིག དོལ་པོའི་དགོན་པ་ས་ལེ་འོད་ཀྱི་མདོ་གཟེར་མིག་སོགས་དཔེ་རྙིང་དེ་རྣམས་ཀྱི་ཡི་གེ་འབྲི་སྟངས་དང༌། དབུ་ཤོག་ནང་གི་ལྷའི་གཟུགས་དབྱིབས། དཔེ་རིས་སོགས་ལ་གཅིག་མཚུངས་ཀྱི་ཁྱད་རྟགས་ཡོད་པ་བཅས་ཀྱི་ཐོག་ནས་དུས་རབས་བཅུ་བའི་ཡར་སྔོན་དུ་བྱུང་བར་ཚན་རིག་ཞིབ་འཇུག་གི་གྲུབ་དོན་དུ་ཐག་བཅད་ཐུབ་པར་མ་ཟད། དཔེ་པོད་དེ་དག་ནི་སྨོན་ཐང་ཕོ་བྲང་མ་བཏབ་སྔོན་གྱི་གློ་བོ་བོན་འཁོར་དགོན་པའི་ནང་གི་ཡིན་པའང་དཔེ་ཆའི་མཇུག་བྱང་ལས་གསལ་བ་སྟེ། གནས་ལ་ཁྱད་འཕགས་གངས་ཅན་ཏི་སེ་ཤར། །པག་ཤུ་ཤར་དུ་འབབ་པ་གཙང་པོའི་ལྷོ། །འབྲུ་བཅུད་སྐྱེས་པ་གློ་བོ་ཡུལ་གྱི་དབུས། །འབུར་དུ་དོད་པའི་བོན་འཁོར་གནས་ཆེན་འདིར། །ཞེས་པ་ལྟར་ལེགས།
ད་དུང་སྨར་རྫོང་བྲག་ཕུག་ནས་ཐོན་པའི་དཔེ་པོད་ངོ་སྤྲོད་དུ་ནག་རུ་དགེ་ལེགས་སྦྱིན་པ་ལགས་ཀྱིས་འདི་ལྟར་བཤད་འདུག་སྟེ། ‘གང་ལྟར་དཔེ་ཚོགས་འདི་ནི་གློ་དོལ་གཉིས་ཀྱི་དཔོན་ཆེན་དང༌། མི་དྲག་ཐུན་མོང་ནས་བཞེངས་པ་ཞིག་ཡིན་པ་ནི། མཇུག་བྱང་ལས། ཞང་སྐད་ཁ་གང་དབུ་ཐ་བར་དུམ་དང༌། །མཚན་འབུམ་དབུ་དང་གཟུངས་འདུས་རྒྱས་པ་འདི། །མང་དུ་སྦྱངས་པའི་བང་ཆེན་ཚེ་བརྟན་དང༌། བློ་(གློ)དོལ་གཉིས་ཀྱི་དཔོན་ཆེན་མཁས་བཏུས་ཀྱིས། །ཡུན་དུ་སྦྱངས་ནས་ཟབ་པ་བསྒྲུབས་པ་ཡིན། ཞེས་དང༌། དེ་བཞིན་དཔེ་ཚོགས་འདིའི་སྦྱིན་བདག་གི་མིང་ལ་བཙུན་མོ་དང༌། དཔོན་མོ་སོགས་ཀྱི་མིང་དུ་མ་བྱུང་བས་དེ་རྣམས་སྐབས་དེ་དུས་གུང་ཐང་རྒྱལ་བློན་དང༌། གློ་བོའི་དཔོན་བློན་སོགས་ཀྱི་བཙུན་མོ་དང༌། དཔོན་མོ་སོགས་ཡིན་སྲིད’ཅེས་པ་བཞིན། དངོས་གནས་གློ་བོའི་བྲག་ཕུག་དག་ནི་གནའ་བོའི་དཔེ་རྙིང་གི་མཛོད་ཆེན་ཞིག་དང་། མི་རུས་སྣང་བརྙན་གྱི་གསང་ཕུག་ཅིག རྒྱལ་བློན་སྔོན་བྱོན་གྱི་གཞིས་ཀ་ཞིག་དང་མཚུངས་ཏེ། གློ་བོའི་མི་རབས་ཐོག་མ་རི་མི་ཞེས་པས་བྲག་ཕུག་དུ་གནས་བཅས་པ་དང་། བོན་དང་བན་གྱི་སྒོམ་ཆེན་མང་པོའང་བྲག་ཕུག་ལ་སྒོམ་དུ་བཞུགས་པ། དེ་མིན་སྐབས་འགར་གཞན་གྱི་དམག་གི་འཇིགས་པར་གཡོལ་ཆེད་རྒྱལ་པོ་འཁོར་བཅས་ཀྱང་བྲག་ཕུག་ཏུ་ཡིབ་སྡོད་བྱས་པ་སོགས་མདོར་གློ་བོ་དང་བྲག་ཕག་བར་དུ་དངོས་ཡོད་གཏམ་རྒྱུད་ཀྱི་བྱུང་བ་མང་ཞིང་། དངོས་མེད་ཀྱི་སྒྲུང་བཏགས་ཀྱི་མཚར་སྣང་འདྲེས་ཡོད་པས། གློ་བོའི་བྲག་ཕོག་གི་གཏམ་རྒྱུད་དངོས་ནི་འདི་ལྟར་བཤད་ཐུབ་པ་ཞིག་གང་ནས་ཡིན་ཨང་།
གློ་བོ་རྫོང་གསར་ནས་ཚུགས་བཟང་བར་སྤྱི་ལེ15དང་། ཚུགས་བཟང་ནས་ས་དམར་དམར་གྲོང་ཚོར་སྤྱི་ལེ་10དང་། ས་དམར་ནས་སྨོན་ཐང་ལ་སྤྱི་ལེ50མ་གཏོགས་མེད་ཀྱང་། བྲག་གཡང་དང་ལམ་འགག་དོག་པོ་ཏག་ཏག་གི་ཁེར་ལམ་དེད་ནས་འགྲོ་དགོས་སྟབས་རླངས་འཁོར་ཉིན་ལམ་གཅིག་རེད་འདུག ཐེངས་འདིའི་གློ་བོའི་ཡུལ་སྐོར་གྱི་འགྲོ་རོགས་གྲོགས་པདྨ་དགོས་འབྱོར་དང་ངེད་གཉིས་ཀྱིས་གློ་བོ་རྫོང་གསར་དང་། ཚུགས་བཟང་། ས་དམར། བཟང་མོ་ཅན། མཆོད་དཀར། སྒེར་ལུང་། གད་སྨད། རྩེ་རང་། སྨོན་ཐང་། ཚོ་ཤར་བཅས་གློ་བོ་སྟོད་སྨད་གཉིས་ཀྱི་ས་ཁུལ་བཅུ་དང་།
ཚུགས་བཟང་སྒང་དགོན་པ། རྩེ་རང་ས་སྐྱ་དགོན། སྨོན་ཐང་ཆོས་སྡེ་དགོན། བྱམས་པ་དགོན། ཐུབ་ཆེན་དགོན། ཚོ་ཤར་ས་སྐྱ་དགོན། མགར་ཕུག་བསམ་གཏན་ཆོས་གླིང་བཅས་དགོན་རྙིང་བདུན་དང་། བོན་གྱི་དགོན་ཤུལ་དང་མཆོད་རྟེན་གྱི་ཤུལ་དུ་མ། གྲོང་ཁྱིམ་བཅུ་བཞི། ཚོ་ཤར་ཕུག་ཆེན། སྣང་གསལ་ཕུག་སོགས་གློ་བོའི་ཡུལ་ལུང་དང་དགོན་སྡེ། དགོན་ཤུལ་སོགས་ལ་དངོས་བསྐྱོད་ཀྱི་ཡུལ་སྐོར་མདོ་བསྡུས་ཤིག་གྲུབ་ཅིང་། ཉིན་དེ་དག་རིང་གློ་བོའི་ཡུལ་གྱི་གྲྭ་བ་དང་། གྲོང་མི་ཕལ་བ་ར་རྫི་དང་། ཆང་འཐུང་བ། ལྷ་བཟོ་པ། དམངས་གླུ་ལེན་མཁན། ཇ་ཁང་གཉེར་མི་སོགས་མི་གྲངས་ཉི་ཤུ་ལྷག་ལ་ཐུག་འཕྲད་དང་ཅི་འཕྲོས་མོལ་འཕྲོས་ཀྱི་ཁ་བརྡ་བྱས། ད་ཐེངས་གློ་དགེ་དཀར་དགོན་དུ་བསྐྱོད་མ་ཐུབ་པ་དང་། བར་ལམ་བྲག་ཕུག་ནས་བཏོན་པའི་ཆོས་སྡེ་དགོན་གྱི་དཔེ་རྙིང་ཁག་ལ་མ་མཇལ་པ། སྨོན་ཐང་དགོན་རྙིང་གཉིས་ཀྱི་ལྡེབས་རིས་མཇུག་གི་གསེར་ཡིག་ཚིགས་བཅད་དག་ལ་རྩར་གཅོད་མ་ནུས་པར་ཕངས་སེམས་སྐྱེས་ཡོད། ད་དུང་གློ་བོར་ཐེངས་གཅིག་དང་གཉིས་ལ་བསྐྱོད་འདོད་ཀྱི་སྨོན་པ་དང་བཅས་ཕྱི་ལོ2017ལོའི་ཟླ4ཚེས8ཉིན་ཟིན་ཐོའི་རྣམ་པ་ཙམ་གྲུབ་པར་བྱས།


text:
|
སྤྱི་ཟླ4པའི་ཚེས26ཉིན་གྱི་སྔ་དྲོར། མཚོ་ལྷོ་ཁུལ་ཨུའི་འཐབ་སྒྲིལ་པུའུ་དང་། ཁུལ་ཁྲིམས་འཛིན་ཅུའུ། གསེར་ཆེན་རྗོང་ནང་བསྟན་མཐུན་ཚོགས་བཅས་ཀྱིས་གྲུབ་པའི་སྒྲོག་འགྲེལ་ཚོགས་པ་གསེར་ཆེན་རྫོང་ཁོངས་ཀྱི་ཇོ་སྐོར་དགོན་པར་སོང་ནས་རྩ་ཁྲིམས་སྒྲོག་འགྲེལ་གྱི་བྱ་འགུལ་སྤེལ། དགོན་པའི་དོ་དམ་ལས་བྱེད་དང་དམངས་གཙོའི་དོན་དམ་ཨུ་ལྷན་གྱི་ཀྲུའུ་རིན་གཙོ་བྱས་པའི་གྲྭ་བཙུན30ལྷག་ཐེངས་འདིའི་བྱ་འགུལ་ཁྲོད་ཞུགས་པ་རེད།
ཚོགས་འདུའི་སྟེང་ཁུལ་ཁྲིམས་འཛིན་ཅུའི་ཅུའུ་ཀྲང་གཞོན་པ་ཉིན་ཕྱུག་རྒྱལ་གྱིས་རྩ་ཁྲིམས་སྒྲོག་འགྲེལ་གྱི་གལ་ཆེའི་རང་བཞིན་སྐོར་ནས་གསུང་བཤད་གནང་ཞིང་། བློ་མཐུན་ཞི་ཅིན་ཕིན་སྲོག་ཤིང་ཡིན་པའི་ཏང་ཀྲུང་དབྱང་དང་ཚད་མཐོན་པོའི་གཅིག་གྱུར་བྱས་ཏེ་ཚན་རིག་དང་མཐུན་པའི་སྒོ་ནས་བཅའ་ཁྲིམས་གཏན་འབེབ་དང་། གཟབ་ནན་གྱི་སྒོ་ནས་བཅའ་ཁྲིམས་ལག་བསྟར་བྱེད་པ། སྲིད་ཁྲིམས་དྲང་གཞག་ཡིན་པ། ཐམས་ཅད་ཀྱིས་བཅའ་ཁྲིམས་ལ་བརྩི་སྲུང་བྱེད་དགོས་པ་བཅས་ཀྱི་སྲིད་ཇུས་གསར་བ་ལག་བསྟར་བྱེད་དགོས་པར་བསྟན་པ་བརྒྱུད་རིམ་པ་སོ་སོའི་ལས་སྒོའི་ཁྱབ་ཁོངས་སུ་ཚ་ཚ་འུར་འུར་གྱིས་རྩ་ཁྲིམས་ཁྱབ་བསྒྲགས་དང་ལག་ལེན་བྱེད་མགོ་བརྩམས་པ་ནི་དགའ་འོས་པའི་དོན་བཟང་ཞིག་རེད་ཟེར།
དེ་དང་མཉམ་དུ《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་བཟོ་བཅོས་འཆར་ཟིན》སྐོར་ནས་སྒྲོག་འགྲེལ་དང《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་བཟོ་བཅོས་དཔར་གཞི་གསར་མ》ཡི་ནང་དོན་ལ་སློབ་སྦྱོང་བྱས་པ་མ་ཟད། རྒྱ་བོད་ཡིག་རིགས་ཟུང་འབྲེལ་གྱི《རྩ་ཁྲིམས》 དང《མི་རིགས་མཐུན་སྒྲིལ་ཡར་ཐོན་གྱི་ཁྲིད་དེབ》 《མི་དམངས་བར་འདུམ་རིས་འགྲེལ་རི་མོ》《བཅའ་ཁྲིམས་རོགས་སྐྱོར་གྱི་སྲོལ་ཡིག》 《ཁྲིམས་སྐྱོང་དྲིལ་བསྒྲགས་ལག་དེབ》《མི་རིགས་མཐུན་སྒྲིལ་ཡར་ཐོན་སྲོལ་ཡིག》《མི་དམངས་གྱོད་དོན་འདུམ་འགྲིག》སོགས་དཔེ་ཆ440དང་དཔེ་སྒམ1 གཙང་ཤོག་སྒམ300 ཤོག་ཕོར100བཅས་གྲྭ་བཙུན་རྣམས་ལ་གནང་སྦྱིན་བྱས།
ཐེངས་འདིའི་བྱ་འགུལ་སྤེལ་བ་བརྒྱུད། བོད་བརྒྱུད་ནང་བསྟན་གྱི་ཆོས་ལུགས་ལས་རིགས་མི་སྣའི་སྤྱི་ཚོགས་རིང་ལུགས་ཀྱི་ཁྲིམས་སྐྱོང་སློབ་གསོ་ཇེ་དྲག་ཏུ་བཏང་ཞིང་། རྒྱལ་གཅེས་ཆོས་གཅེས་དང་ཁྲིམས་བརྩི་སྡོམ་སྲུང་གི་བསམ་བློའི་འདུ་ཤེས་མཐོ་རུ་བཏང་བ་མ་ཟད། དགོན་པའི་དོ་དམ་ཁྲིམས་སྐྱོང་ཅན་གྱི་བྱ་བའི་རྨང་གཞིའི་སྟེང་གྲྭ་བཙུན་རྣམས་ཀྱི་ཀུན་སྤྱོད་དང་། བཅའ་ཁྲིམས། སྡོམ་ཁྲིམས་བཅས་ གསུམ་བར་གྱི་འབྲེལ་བ་ཁ་གསལ་བཟོས་ཤིང་། ཁོ་ཚོའི་རྩ་ཁྲིམས་དང་བཅའ་ཁྲིམས་ཀྱི་འདུ་ཤེས་ཤུགས་ཆེ་རུ་སོང་བ་རེད།
ཅེས་རོང་ཆེན་ལྷ་རྒྱལ་དཔལ་གྱིས་མཚོ་སྔོན་པོ་དྲ་བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-5-28 01:37 , Processed in 0.286871 second(s), 21 queries .